州郡十二
古扬州下（今置郡府二十七县一百三十七）
丹阳（润）六县（丹徒丹阳句容江宁延陵金坛）
晋陵（常）五县（武进晋陵义兴无锡江阴）
吴郡（苏）七县（吴长洲常熟嘉兴海盐华亭昆山）
吴兴（湖）五县（乌程武康安吉德清长城）
馀杭（杭）九县（钱塘富阳临安於潜唐山紫溪盐官新城馀杭）
新定（睦）六县（建德寿昌桐庐分水遂安还淳）
新安（歙）四县（歙休宁黟婺源）
会稽（越）六县（会稽山阴剡萧山馀姚诸暨）
馀姚（明）四县（鄮奉化慈溪翁山）
临海（台）六县（临海始丰乐安宁海黄岩象山）
缙云（处）五县（苍松阳缙云遂昌青田）
永嘉（温）四县（永嘉横阳安固乐城）
东阳（婺）六县（金华义乌永康武义东阳兰溪）
信安（衢）六县（信安须江龙丘常山盈川玉山）
鄱阳（饶）五县（鄱阳馀干乐平浮梁弋阳）
浔阳（江）三县（浔阳彭泽都昌）
章郡（洪）六县（南昌高安丰城新吴武宁建昌）
临川（抚）四县（临川南城崇仁南丰）
庐陵（吉）五县（庐陵太和安福新淦永新）
宜春（袁）三县（宜春萍乡新喻）
南康（虔）六县（赣雩都虔化大庾信丰南康近置安远）
建安（建）六县（建安浦城邵武建阳将乐沙）
长乐（福）八县（闽侯官福唐长乐连江长溪古田尤溪近置永泰）
清源（泉）四县（晋江南安莆田仙游）
漳浦（漳）三县（漳浦龙溪龙岩近置）
临汀（汀）三县（长汀龙岩近为沙县宁化）
潮阳（潮）三县（海阳潮阳程乡）
丹阳郡
（东至晋陵郡一百七十五里。南至宣城郡四百五十里。西至广陵郡六合县四百五十三里。北至广陵郡六十三里。东南到晋陵郡一百九十六里。西南到宣城郡界四百五十里。西北到广陵郡六十三里。东北到广陵郡界四十五里。去西京二千六百四十三里，去东京一千七百九十八里。户十万三千三百六十四，口六十八万七千三百。）
润州（今理丹徒县。）春秋时属吴，战国属越，后属楚。秦为会稽、鄣二郡之境。（自句容以西属鄣郡，以东属会稽郡。）汉初为荆国，（荆王刘贾墓在今郡城内。）吴王濞反，（濞，披义反。）后属江都国。武帝分属丹阳、会稽二郡地。后汉为丹阳、吴二郡之地。吴主孙权初镇丹徒，谓之京城，后都於秣陵，改为建业。（至孙皓，为晋将王濬所灭。）晋平吴，为毗陵、丹阳二郡地，兼置扬州。（领郡十八，理於建业，即江宁县。）元帝渡江，都建业，改丹阳太守为丹阳尹。尔雅曰 绝高为京 。其城因山为垒，缘江为境，似河内郡，内镇优重。宋置南东海郡及南徐州，（领郡十七，理於此。）而扬州如旧。齐梁以后并因之，以至於陈，京口常为重镇。（隋大将贺若弼自广陵来袭，陷之，遂灭陈。）隋平陈，郡废，於石头城置蒋州，又废南袪州为延陵镇，后又分置润州於镇城。（州东有润浦。）炀帝初，卅废。（延陵、曲阿、句容等县悉属江都郡，而江宁县则属丹阳郡地。）大唐初，辅公祏据之。克平，合旧丹阳、南徐之地，并为润州，或曰丹阳郡。领县六：
丹徒（古朱方，后名谷阳。春秋时，齐庆封奔吴，与之朱方，即此也。秦时有瞻气者，云其地有天子气，使赭衣徒三千人凿南坑，以败其势，故云丹徒。吴嘉禾三年，改丹徒曰武进。晋太康三年，复曰丹徒。隋曰延陵。有句骊山，黄鹤山，北固山，京岘山亦曰京口，谯山戍。）
丹阳（古云阳也。秦始皇改曰曲阿，汉因之。汉丹阳郡所领丹阳县，非今县也。梁改为兰陵郡，大唐天宝初，改为丹阳。有练湖，亦曰后湖。）
句容（汉旧县。有茅山，一名句容山，言其山形如句字之曲，县名取其义。有下蜀戍。）
江宁（本名金陵，秦始皇改为秣陵。汉丹阳县在此。建安十六年，吴改为建业。晋武平吴，还为秣陵，又分秣陵立临江县。二年，改临江为江宁。三年，分秣陵水北立建业，避愍帝讳，改为建康。后又分置同夏县。隋平陈，并三县，置江宁县，又置蒋州，后废。大唐初，复为蒋州，寻废为江宁县。有锺山、蒋山、石头城、玄武湖、石头镇。）
延陵（晋太康二年，分曲阿之延陵乡立之。有季札庙。非古之延陵，古之延陵今晋陵县是。又非隋之延陵，今丹徒县即其地。）
金坛（有长塘湖。）
晋陵郡
（东至吴郡二百里。南至吴兴郡三百三十二里。西至丹阳郡一百八十里。北至广陵郡三百四十八里。东南到吴郡二百里。西南到宣城郡五百里。西北到丹阳郡一百九十六里。东北到吴郡屈曲三百六十一里。去西京二千八百三十三里，去东京一千九百八十三里。户十万二千三百一十九，口六十五万一千七百三十八。）
常州（今理晋陵、武进二县。）春秋时吴地。战国时属越，后属楚。秦汉会稽郡之地。后汉顺帝以后属吴郡。吴分吴郡、无锡以西为屯田，置典农校尉。晋武帝省校尉，以属毗陵郡。其后东海王越嫡子毗封於毗陵，元帝以毗讳改为晋陵郡。宋齐因之。隋平陈，废晋陵郡，置常州。（或曰常州置於常熟县，故以为名。）炀帝初州废，又置毗陵郡。大唐为常州，或为晋陵郡。领县五：
武进（晋太康二年，分丹徒、曲阿立武进县，即今县是。）
晋陵（本名延陵，汉改曰毗陵，后与郡俱改为晋陵。季札所居也。北浦在东，北入於海。季札墓在今县北七十里，申浦之西。）
义兴（汉阳羡县故城在南。晋以周飏行义讨石冰，割吴兴之阳羡并长城之北乡为义兴郡，以表飏功。隋平陈，废郡为义兴县。有太湖、滆湖、洮湖。荆溪，周处斩蛟於此。有君山、章山、国山。滆音核。）
无锡（汉旧县。史记曰 太伯始居吴 ，即此地也。亦楚春申君之邑。有九龙山。）
江阴（晋曰既阳。有芙蓉湖，一名上湖。）
吴郡
（东至海三百六里。南至吴兴郡三百一十里。西至晋陵郡义兴县界一百三十三里。北至晋陵郡二百里。东南到东海钊山四百五里。西南到吴兴郡二百二十二里。西北到晋陵郡一百九十五里。东北到常熟县界三百二十九里。去西京三千九百九十九里，去东京二千二百二十一里。户七万六千一百四十七，口六十二万四千四百一十三。）
苏州（今理吴、长洲二县。）春秋吴国之都也。（自阖闾以后，并都於此。）其南百四十里，与越分境。昔吴伐越，越子御之於槜李，（槜音醉。）则今嘉兴县之地。（槜李城在今嘉兴县南三十七里。）战国时属越，后属楚，秦置会稽郡。项羽初起，杀会稽太守殷通，即此，汉亦为会稽郡，后顺帝分置吴郡。晋宋亦为吴郡，与吴兴、丹阳为三吴。齐因之。陈置吴州。隋平陈，改曰苏州；（因姑苏山为名。）炀帝初，复曰吴州，寻为吴郡。大唐为苏州，或曰吴郡。领县七：
吴（汉旧县。有太湖、洞庭山，左传吴师伐越，败之於夫椒，即太湖中椒山。有松江。太伯祠，后汉桓帝时，太守麋豹所建。后至晋内史虞潭改理焉。阖闾墓即虎丘寺。要离墓在今县西。梁鸿墓在要离墓之北。）
长洲（有吴之长洲苑，因以为名。）
常熟（汉吴县司盐都尉署。吴平，割属既阳县。晋立南沙县。隋改为常熟县。）
嘉兴（春秋时，地名长水。秦为由拳县，汉因之，吴时有嘉禾生，改为禾兴县。后以孙皓父名和，又改为嘉兴。）
海盐（本名武原乡，秦以为海盐县。）
华亭（天宝中置，地有华亭谷，因以为名。吴陆机、陆云宅，即此。）
昆山（汉娄县地。本因吴之娄门为名。）
吴兴郡
（东至吴郡三百一十里。南至馀杭郡一百九十里。西至宣城郡三百八十七里。北至吴郡二百一十里。东南到馀杭郡盐官县界一百七十二里。西南到宣城郡界二百六十一里。西北到晋陵郡三百三十二里。东北到吴郡二百二十二里。去西京三千三百四十一里，去东京二千二十四里。户六万八千五百八十一，口四十六万一千四百七十九。）
湖州（今理乌程县。）春秋时属吴，吴灭属越，越灭属楚，兼得古之防风国焉。史记曰： 汪罔氏之君守封禺之山。 （汪罔氏即防风国。罔音忙。）秦为会稽、鄣二郡之境，汉亦同。后汉属吴郡。吴分吴、丹阳二郡，置吴兴郡。晋、宋、齐因之。梁末改为震州，后复为吴兴郡。隋平陈，郡废，后置湖州。（其名震州、湖州，皆因州东有太湖，一名震泽故也。震泽亦名具区泽。）炀帝初，废湖州，分其地入馀杭及吴二郡。大唐复置湖州，或为吴兴郡。领县五：
乌程（秦汉旧县。隋废，东迁县入。南有衡山，左传云 吴伐越，至於衡山 ，即此是也。）
武康（古防风国。舆地志曰： 汉乌程县之馀不乡地。汉末童谣云，天子当兴东南三馀之间，吴乃改会稽之馀暨为永兴，分馀不为永安，以协谣言。晋以平阳已有永安县，故改此永安为武康。 有前溪、封山、禺山、青山。）
安吉（故鄣县地。吴兴记曰： 汉张角之乱，此郡独守险助国，汉朝嘉之，故灵帝分县南乡置安吉县。 ）
德清（旧名临溪。有吴光山，馀不溪，孔愉放龟於此。）
长城（有卞山、若溪，吴王阖闾使弟夫概居此，筑城狭而长。晋武帝置县，因以为名。县西八十里鄣郡故城，即秦鄣郡县城也，今号为府头是也。）
馀杭郡
（东至吴郡三百九十里。南至会稽郡一百三十里。西至新安郡四百十六里。北至吴兴郡百九十里。东南到洛思山，至会稽郡，总一百七十二里。西南到新定郡一百九十里。西北到宣城郡四百九十六里。东北到吴郡三百六十九里。去西京三千五百五十六里，去东京二千七百一十九里。户八万六千四百五十四，口五十七万八千九十五。）
杭州（今理钱塘县。）春秋越国之西境，（越国西北至语儿，在今吴郡嘉兴县南，与吴分界。）后属楚。（按周显王四十六年，楚威王伐越，破之，杀其王无疆，尽取其地，至於浙江之北。）秦汉并属会稽郡。后汉顺帝以后属吴郡。晋属吴兴、吴二郡地。宋、齐、梁因之。陈以为钱塘郡。隋平陈，置杭州；炀帝初州废，置馀杭郡。大唐为杭州，或为馀杭郡。领县九：
钱塘（汉旧县。钱塘郡记云： 昔郡功曹华信议立此塘，以防海水。始开募有能致土石一斛，与钱一千。旬日之间，来者云集。塘未成，谲不复取，皆弃土石而去，塘以之遂成。 有石膏山，药用为最。）
富阳（汉曰富春。吴置东安郡。晋孝武改曰富阳。西有孙洲。）
临安（吴置临水县，晋武更名。）
於潜（汉旧县。有天目山、桐溪。）
唐山
紫溪
盐官（临平湖。）
新城（浙江西南名曰桐溪，吴立为新城。）
馀杭
新定郡
（东至馀杭郡三百十五里。南至东阳郡一百五十五里。西至新安郡三百七十三里。北至馀杭郡界二百七十五里。东南到东阳郡一百八十里。西南到信安郡三百一十里。西北到新安郡三百七十里。东北到馀杭郡三百十五里。去西京三千六百五十九里，去东京三千里。户五万四千七百四，口三十六万二千三百八十九。）
睦州（今理建德县。）春秋时属吴，后属越，又属楚。秦为鄣郡地。汉为丹阳郡地。后汉以后并属吴郡。梁陈为新安郡。隋平陈，废郡，后置睦州；（以俗阜人和、内外辑睦为义。）炀帝置遂安郡。（有仙坛山。）大唐置睦州，或为新定郡。领县六：
建德（汉富春县地。有七里濑。）
寿昌（汉富春县地。）
桐庐（汉富春县地。有严子陵钓台。）
分水
遂安（汉旧置新定县，晋太康新改。）
还淳
新安郡
（东至馀杭郡四百七十九里。南至新定郡遂安县二百四十六里。西至宣城郡秋浦县四百九十六里。北至宣城郡泾县二百九十三里。东南到新定郡三百七十里。西南到鄱阳郡七百九十五里。西北到宣城郡泾县界二百八十五里。东北到宣城郡三百八十三里。去西京三千六百六十七里，去东京二千八百四十六里。户三万九千七百五十七，口二十六万四千三十二。）
歙州（今理歙县。）春秋时属吴，后属越，后又属楚。秦属鄣郡。二汉属丹阳郡。吴孙权分丹阳立新都郡。晋平吴，改曰新安，宋齐并因之。隋平陈，置歙州；炀帝初州废，置新安郡。大唐为歙州，或为新安郡。领县四：
歙（汉旧县。）
休宁（晋海宁县，隋改名。）
黟（汉旧县。林历山，四面峻险，吴时山越所保，贺齐破於此。黟音伊。）
婺源
会稽郡
（东至海四百九十八里。南至东阳郡四百八十里。西至馀杭郡一百三十里。北至海四十里。东南到临海郡五百里。西南到东阳郡四百八十里。西北到馀杭郡一百三十里。东北到浃江海际三百九十八里。去西京三千七百二十里，去东京二千八百七十里。户八万八千三百三十七，口五十二万九千六百七十四。）
越州（今理会稽、山阴二县。）春秋时越国之都，至周显王时，为楚所破。其浙江南之地，越犹保之，而臣服於楚。秦属会稽郡，汉因之。后汉顺帝徙置会稽郡。（时阳羡人周喜上书，分浙江以西为吴郡，以东为会稽郡。顺帝永和五年，马臻为太守，创立镜湖。在会稽、山阴两县界，筑塘蓄水，水高丈馀，田又高海丈馀。若水少则洩湖灌田，如水多则闭湖洩田中水入海，所以无凶年。其隄塘，周回三百一十里，都溉田九千馀顷。会稽记云： 创湖之始，多淹冢宅，有千馀人怨诉臻，遂被刑於巿。及遣使按履，总不见人籍，皆是先死亡者。 ）晋为会稽国。宋为会稽郡，尝置东扬州，（理於此。）寻罢州。齐因之。梁又加置东扬州。隋平陈，改东扬州为吴州，置总管府；炀帝初府废，置越州，寻复为会稽郡。大唐为越州，或为会稽郡。领县六：
会稽（汉旧县。禹葬会稽，即此地也。有会稽山、禹穴、镜湖、若耶溪、雷门。）
山阴（汉旧县。越绝书曰句践小城，山阴是也。兰亭，王羲之曲水序，於此作。）
剡（汉旧县。武德四年，平李子通，置嵊州。六年废。有天姥山、剡溪。嵊，时证反。）
萧山（国家初置永兴县，后改焉。）
馀姚（汉旧县。又有汉上虞县故城，在西。有四明山。）
诸暨（汉旧县。越王允常居。）
馀姚郡
（东至海中黄公山，水行二百八十里。南至临海郡宁海县，水行一百八十里。西至会稽郡馀姚县界一百七十里。北至会稽郡馀姚县界海际，水行一百八十里。东南到海中锯门山四百里，与临海郡象山县分界。西南到睦昭岭一百七十里，与会稽郡剡县分界。西北到会稽郡界一百七十里。东北到大海浃口七十里，从海际浃口往海行七百五十里，至海中检山。去西京四千一百里，去东京三千二百五十里。户四万一千六百三十，口十七万七千五百六十。）
明州（今理鄮县。）本会稽郡之鄮县，（鄮，莫侯反。）大唐开元中，分置明州，或为馀姚郡，以境内四明山为名，领县四：
鄮（汉句章县故城在今县西，鄞县故城在今县东南。越王句践平吴，徙夫差於甬东。韦昭曰： 即句章东浃口外洲。 鄞音银，亦汉鄮县地。）
奉化
慈溪
翁山
临海郡
（东至海际一百八十里。南至永嘉郡百五里。西至缙云郡四百里。北至会稽郡五百里。东南到大海二百九十三里。西南到括苍山足七十里，极大山。西北到东阳郡六百一十二里。东北到当郡象山县东锯门山四百六十里，极大海。去西京四千三百四十六里，去东京三千三百二十里。户五万五千六百五十八，口三十二万四千九百六十一。）
台州（今理临海县。）春秋及战国时属越。秦汉属会稽郡，亦东瓯之境。武帝时，闽越围东瓯，徙国於江淮之间。其地属会稽郡东部都尉。（理於此。）后汉亦属会稽郡。吴置临海郡。晋宋齐梁皆因之。隋平陈，郡废，属永嘉郡。大唐武德四年，平李子通，置海州；五年，改为台州。（因天台山为名。）或为临海郡。领县六：
临海（汉回浦县地，后为章安县。吴分章安置临海县。）
始丰（吴初置始平县，晋太康元年更名始丰。有天台山。）
乐安（晋永和三年分始平南乡置。）
宁海（晋置。）
黄岩
象山
缙云郡
（东至临海郡四百里。南无处可至。西至……北至东阳郡二百五十八里。东南到永嘉郡三百里。西南到……西北到信安郡一百六十六里。东北到……去西京四千三百里，去东京三千五百里。户四万二千二百，口二十五万二千。）
处州（今理苍县。）春秋、战国时并属越。秦汉属会稽郡，亦瓯越之地。晋分置永嘉郡，宋齐因之。隋平陈，改为处州；后炀帝初，复置永嘉郡。大唐改为处州，或为缙云郡。（因山为名。）领县五：
苍（有苍山、恶溪、石门山、瀑布水。）
松阳（吴旧县。）
缙云（有缙云山。）
遂昌
青田
永嘉郡
（东至大海八十六里。南至长乐郡，水陆相乘千五百二十里。西至缙云郡二百六十七里。北至临海郡五百里。东南到横阳县界将军岭，去县二百十五里。西南到建安郡界桐檐山，去横阳县三百五十里。西北到缙云郡三百里。东北到临海郡泛海行五百里。去西京四千七百三十七里，去东京三千九百三十七里。户四万二千二十八，口二十万五千三百十四。）
温州（今理永嘉县。）春秋、战国时并属越。秦、二汉为会稽郡之东境。晋为临海郡地，明帝分属永嘉郡，宋以后因之。隋平陈，废永嘉郡，炀帝初又属永嘉郡。大唐前上元二年，分置温州，或为永嘉郡。领县四：
永嘉（汉冶县地，后汉改为章安，后又以章安东瓯乡为永宁县。初汉惠帝立越东海王摇於东瓯，即此。隋改名。）
横阳（旧曰始阳。）
安固（吴曰罗阳，后曰安阳，晋改名。）
乐城（晋孝武帝置。）
东阳郡
（东至会稽郡四百八十里。南至缙云郡二百五十八里。西至信安郡一百九十二里。北至新定郡一百八十里。东南到临海郡六百一十二里。西南到缙云郡松阳县界一百五十五里。西北到新定郡一百八十里。东北到会稽郡四百八十里。去西京三千九百五十里，去东京三千三十五里。户十四万三千八百八十三，口七十万七千四百二十七。）
婺州（今理金华县。）春秋、战国时并越地。秦属会稽郡。二汉置会稽西部都尉。（理於此。）吴置东阳郡，晋、宋、齐皆因之。梁、陈置金华郡。隋平陈，置婺州，以当天文婺女之分为名也。炀帝初州废，置东阳郡。大唐为婺州，或为东阳郡。领县六：
金华（汉乌伤县地。后汉末，分为长山县。有长山、金华山、龙山、赤松涧。）
义乌（汉乌伤县。）
永康（汉乌伤县地。）
武义（吴赤乌八年，置武义县。）
东阳（有东阳山。）
兰溪
信安郡
（东至东阳郡一百九十二里。南至缙云郡三百五十六里。西至鄱阳郡九百九十二里。北至新定郡三百一十里。东南到缙云郡一百六十六里。西南到建安郡千一百里。西北到鄱阳郡界二百一十九里。东北到新定郡三百一十里。去西京三千八百四里，去东京二千九百九十里。户六万七千三百二十九，口四十二万九千一百六十二。）
衢州（今理信安县。）本婺州地，大唐武德四年，平李子通，分置衢州；（州西有三衢山。）七年，平辅公祏，废之。垂拱二年，复置衢州，或为信安郡。领县六：
信安（汉太末县地。后汉末，分置新安县。晋改名石桥山。晋王质烂柯处。有泉岭山，在县南二百里。汉朱买臣云： 东越王居保泉山，一人守险，千人不得上。 即今建安郡北界也。）
须江（江郎山，发地如笋，有三峰。）
龙丘（秦汉太末县也。）
常山
盈川
玉山（有玉山岭。）
鄱阳郡
（东至信安郡九百九十二里。南至临川郡四百二十里。西至章郡担石湖，中流为界，一百七十里。北至浔阳郡三百七十四里。东南到信安郡须江县青草洲七百八十五里。西南到章郡章县城子桥中百六十里。西北到浔阳郡三百七十四里。东北到新安郡七百九十五里。去西京三千二百六十三里，去东京二千四百一十三里。户四万三千一百四十九，口二十三万九千三百八十八。）
饶州（今理鄱阳县。）春秋时楚之东境，后属吴。楚昭王时，吴伐楚取番，是也。战国时属楚。秦属九江郡。二汉属章郡。吴主孙权分置鄱阳郡。（初理鄱阳县，后徒理吴芮故城。）晋、宋、齐因之。梁置吴州，陈废。隋置饶州，（以其产物丰饶。）炀帝初，置鄱阳郡。大唐复为饶州，或为鄱阳郡。领县五：
鄱阳（秦番县。有番江，又有汉鄱阳县故城在东。）
馀干（汉馀汗县。汗音干，越王句践之西界，所谓干越也。）
乐平（吴旧乐安县。）
浮梁
弋阳（吴旧葛阳县，隋改为弋阳。有弋水。）
浔阳郡
（东至宣城郡一千八里。南至章郡三百二十五里。西至江夏郡五百九十三里。北至蕲春郡五百九十三里。东南到鄱阳郡三百七十四里。西南到江夏郡六百里。西北到蕲春郡二百五十里。东北到同安郡五百七十二里。去西京二千九百四十八里，去东京二千一百九十七里。户二万六千五十八，口十四万八千九百二十七。）
江州（今理浔阳县。）禹贡荆扬二州之境。禹贡扬州曰 彭蠡既潴 ，荆州曰 九江孔殷 。今彭蠡湖在郡之东南，（五十二里。）九江在郡之西北。（今九江在郡镇之北，彭蠡在其东也。江水西自江夏郡永兴县流入。尚书禹贡曰 九江孔殷 ，孔安国注云： 江分为九道，甚得地势之中。 按张须九江图云： 九江参差，随水势而分。其閒有洲，或长或短，百里至五十里。始别於鄂陵，终会於江口。一云白乌江，二云白蚌江，三云乌土江，四云嘉靡江，五云甽江，六云三里江，七云菌洲江，八云沙隄江，九云廪江。 浔阳记云： 九江在浔阳郡北，五里名曰乌江，远则百馀里，是大禹所疏，桑落洲上下三百馀里合流。 ）则彭蠡以东为扬州，九江以西为荆州。春秋属楚。秦属九江郡。二汉属庐江、章二郡地。晋初属庐江、武昌二郡，后割荆扬二州而置江州，（初理章郡，后理於此。）后又置浔阳郡。宋齐亦为浔阳郡，皆置江州。（领郡九，理於此。）中流襟带，常为重镇。隋置九江郡。大唐改为江州，或为浔阳郡。领县三：
浔阳（浔，水名也。汉旧县在江北，今蕲春郡界，晋温峤移於此。隋改为彭蠡县，又改为湓城县。有湓水、浪井、彭蠡湖、云庐山。今县南楚城驿，即旧柴桑县也。又有蒲塘驿，即汉历陵县也。王莽改为蒲亭。今驿前有敷浅原，原西数十里有博阳山。宋武帝大破卢循於左里，即彭蠡湖口也。）
彭泽（汉旧县，梁置太原郡，领晋阳等四县。隋并废之，置龙城县，寻即改为彭泽。有马当山、杨叶洲。）
都昌（汉彭泽县地。有石壁。有桑落洲，晋将刘毅为卢循所败之处。）
章郡
（东至信安郡界一千四里。南至庐陵郡五百三十里。西至长沙郡一千二百里。北至宣城郡千七百里。东南到临川郡二百里。西南到宜春郡五百二十五里。西北到浔阳郡三百三十五里。东北到鄱阳郡四百四十里。去西京三千九十三里，去东京二千二百十一里。户五万五千七百一十七，口三十六万一千二百二十。）
洪州（今理南昌县。）春秋、战国时并属楚。秦属九江郡。（汉改九江郡为淮南国。）汉高帝分淮南国置章郡，（今南康、庐陵、宜春、鄱阳、浔阳、临川、章郡地，尽属汉章郡。）吴芮为长沙王，兼得其地。后汉亦为章郡。晋因之。东晋尝置江州。（理於此。）宋齐以后并为章郡。隋平陈，废郡，置洪州；炀帝初废州，置章郡。大唐为洪州，或为章郡。领县六：
南昌（汉旧县。隋改为章县。有锺陵、龙沙。）
高安（汉建成县。）
丰城（汉南昌县地。吴分置富城县，晋太康元年，改为丰城。晋张华於此得古剑。）
新吴（汉灵帝置。）
武宁（吴置新安县，晋更名宁县，今曰武宁。）
建昌（汉曰海昏，昌邑王废后迁於此，故城见在。有杨柳津、上辽津，后汉艾县也。）
临川郡
（东至鄱阳郡馀干县三百二十里。南至南康郡一千一十里。西至庐陵郡五百二十五里。北至章郡二百四十里。东南到建安郡八百三十七里。西南到庐陵郡五百二十五里。西北到章郡二百四十里。东北到鄱阳郡四百二十里。去西京三千三百一十二里，去东京二千五百三十里。户二万八千五百七，口十七万一千九百二十。）
抚州（今理临川县。）战国时属楚。秦属九江郡。二汉属章郡。吴分置临川郡，晋宋齐梁陈皆因之，隋平陈，置抚州；炀帝时州废，置临川郡。大唐为抚州，或为临川郡。领县四：
临川（后汉临汝县，隋改为临川。）
南城（汉旧县。有五章山。）
崇仁（梁置巴山郡。）
南丰
庐陵郡
（东至临川郡五百二十五里。南至南康郡四百二十四里。西至衡阳郡一千二百五十里。北至章郡五百三十里。东南无路可到。西南到桂阳郡九百里。西北到宜春郡三百一十里。东北到临川郡五百二十五里。去西京三千六百三十里，去东京二千八百四十三里。户三万九千六百五十一，口二十二万九千七百九十五。）
吉州（今理庐陵县。）战国时属楚。秦属九江郡。二汉属章郡。孙策分置庐陵郡，晋宋齐梁陈皆因之。隋平陈，置吉州；炀帝初州废，置庐陵郡。大唐为吉州，或为庐陵郡。领县五：
庐陵（汉旧县。有吉阳水。）
太和（旧东昌、西昌二县地。）
安福（吴置安城郡在此。隋废郡，改为安福。）
新淦（汉旧县。淦，沽滥反。）
永新
宜春郡
（东至章郡水路七百四十里。南至庐陵郡三百一十里。西至长沙郡五百二十六里。北至章郡五百二十五里。东南到庐陵郡三百十一里。西南到长沙郡界二百三十里。西北到长沙郡五百二十六里。东北到章郡五百二十五里。去西京三千五百八十里，去东京二千五百六十八里。户二万九千三百九十一，口十五万三千八百二。）
袁州（今理宜春县。）战国时属楚。秦属九江郡。二汉属章郡。吴分置安成郡，晋宋齐以下皆因之。隋平陈，置袁州；炀帝初州废，置宜春郡。大唐为袁州，或为宜春郡。领县三：
宜春（汉旧县。晋改曰宜阳，隋复旧。）
萍乡（汉宜春县地。萍，浦丁反。）
新喻（汉宜春县地。）
南康郡
（东至建安郡隔绝黄土岭一千八百二十里。南至海丰郡隔越参溪岭一千五百里。西至桂阳郡一千一十二里。北至庐陵郡四百二十里。东南到潮阳郡界一千五百六十五里。西南到始兴郡隔大庾岭七百里。西北到桂阳郡一千四十四里。东北到临川郡一千一十里。去西京四千二百十六里，去东京三千四百里。户三万七千九百八十二，口二十万七千九百九十二。）
虔州（今理赣县。赣，姑滥反。）战国时属楚。秦属九江郡。二汉属章郡。吴属庐陵郡。及晋平吴，置南康郡。宋为南康国。齐、梁、陈皆为南康郡。隋平陈，置虔州；炀帝初州废，置南康郡。大唐为虔州，或为南康郡。领县六：
赣（汉旧县。有章水、贡水合流，故曰赣。）
雩都（汉旧县地。）
虔化（汉赣县地。昔汉闽越反，汉使诸校屯梅岭，即今县界。）
大庾（有大庾岭，一名塞上岭，即五岭之一。昔汉时吕嘉反，汉军伐之。监军姓庾，城於此，故谓之大庾岭，刘嗣之南康记云： 昔汉杨仆讨吕嘉，出章郡，下横浦，即今县西南，故横浦废关见在此。 ）
信丰
南康（汉曰南野县。）
建安郡
（东至缙云郡九百七十六里。南至长乐郡七百二十里。西至临川郡八百三十七里。北至信安郡千一百里。东南到长乐郡七百二十里。西南到临川郡二千四百里。西北到鄱阳郡二千三十里。东北到信安郡一千一百里。去西京四千九百三十五里，去东京四千一百三十五里。户二万一千四百五十九，口十四万二千一百六十四。）
建州（今理建安县。）本闽越地。秦属闽中郡。汉属会稽郡。后汉因之。吴分置建安郡，晋、宋、齐、梁并因之。陈属闽州，后又属丰州。隋平陈，属泉州；炀帝初，属闽州，寻置建安郡而属焉。大唐武德四年，置建州，以建溪为名，或为建安郡。领县六：
建安（汉冶县地。吴置建安县。有武夷山。）
浦城
邵武
建阳
将乐
沙
长乐郡
（东至山六十六里，外至海。南至海二百里。西至山八十里，山外虔州雩都县界。北至山四十里，山外至永嘉郡界。东南水路到海一百六十四里。西南到清源郡五百里。西北到建安郡七百二十里。东北到永嘉郡水路千四百七十八里。去西京五千七百三十三里，去东京四千九百三十三里。户三万九千五百二十七，口二十一万七千八百七十七。）
福州（今理闽县。）亦闽越地。秦为闽中郡。汉高帝立无诸为闽越王，都於此。及武帝时，闽越反，灭之，徙其人於江淮閒，尽虚其地。后有遁逃山谷者颇出，立为冶县地，（盖以越王冶铸为名。）属会稽郡，又名其地为东冶县。后汉改为侯官都尉，属会稽郡。后分冶地为会稽东南二部都尉，此为南部都尉。（东部今临海郡是也。）晋置晋安郡，宋、齐因之。陈置闽州，后又改为丰州。隋平陈，改为泉州；炀帝初州废，复改为建安郡。大唐初为建州，后此置泉州，（移建州於建安县置。）后此复为闽州。（移泉州於晋江县。）开元十三年，改为福州，或为长乐郡。领县八：
闽（闽越王无诸都东冶，即此。汉东冶县，后改曰东候官。）
候官
福唐
长乐
连江
长溪
古田
尤溪
清源郡
（东至海一百二十里。南至海一百八十里。西至棉田村二百八十五里。北至仙游县一百五十里。东南到海四十里。西南到漳浦郡六百里。西北到皂洋村一百里。东北到长乐郡五百里。去西京六千二百一十六里，去东京五千四百十三里。户二万四千五百八十六，口一十五万四千九。）
泉州（今理晋江县。）秦汉土地与长乐郡同。晋为晋安郡，宋齐以后因之。自隋以来属泉州。大唐神龙以后，始移置泉州於此，或为清源郡。领县四：
晋江
南安（吴置晋安县，晋置晋安郡在此。）
莆田（莆音蒲。）
仙游
漳浦郡
（东至大海一百五十里。南至大海一百六十里。西至潮阳郡五百六十里。北至建安郡二千四百里。东南到黄如江一百里。西南到废怀恩县界一百里。西北到石堘溪一百五十里。东北到清源郡六百里。去西京七千三百一十三里，去东京六千五百一十里。户二千六百三十二，口六千五百三十六。）
漳州（今理漳浦县。）历代土地与长乐郡同。大唐分其地置漳州，或为漳浦郡。领县三：
漳浦
龙溪
龙岩（近置。）
临汀郡
（东至清源郡龙溪县一千四百五十里。南至潮阳郡程乡县界一千里。西至南康郡雩都县九百里。北至临川郡南丰县一千六百里。东南到漳浦郡废怀恩县界一千五百里。西南到潮阳郡程乡县界八百里。西北到临川郡南丰县一千六百里。东北到长乐郡一千三百六十里。去西京六千四百七十三里，去东京五千三百七十里。户五千三百三十，口一万五千九百九十五。）
汀州（今理长汀县。）历代土地旧与长乐郡同。大唐开元二十六年，分置汀州，或为临汀郡。领县三：
长汀
龙岩（近为沙县。）
宁化
潮阳郡
（东至大海一百二十七里。南至大海八十五里。西至海丰郡海丰县五百七十里。北至南康郡一千五百六十七里。东南到大海六十九里。西南到潮阳县二百七十里。西北到郡内程乡县五百七十五里。东北到漳浦郡五百六十里。去西京七千六百六十七里，去东京六千七百七十五里。户一万三百二十四，口五万一千六百七十四。）
潮州（今理海阳县。）亦古闽越地。秦属南海郡，秦末属尉佗。汉初属南越，后亦属南海郡。后汉因之。晋置东官郡，又分置义安郡。宋齐因之。梁置东扬州，后改为瀛州，及陈而废。隋平陈，置潮州；炀帝初，置义安郡。大唐复为潮州，或为潮阳郡。（汉揭阳县地。）领县三：
海阳
潮阳
程乡
风俗
扬州人性轻扬，而尚鬼好祀。每王纲解纽，宇内分崩，江淮滨海，地非形势，得之与失，未必轻重，故不暇先争。然长淮、大江，皆可拒守。（吴、晋、宋、齐、梁、陈皆缘江淮要害之地置兵。）闽越遐阻，僻在一隅，凭山负海，难以德抚。（汉武帝时，东越王数反。朱买臣上言曰： 故东越王居泉山之上，一人守险，千人不得上。 ）永嘉之后，帝室东迁，衣冠避难，多所萃止，艺文儒术，斯之为盛。今虽闾阎贱品，处力役之际，吟咏不辍，盖因颜、谢、徐、庾之风扇焉。


礼八十五开元礼纂类二十嘉礼四
临轩册命皇后
卜日，告圆丘，告方丘、太庙，以上并有司行事，如常告仪。
临轩命使
将行册礼，所司奏请太尉为使，司徒为副。前一日，尚舍奉御设御幄於太极殿，殿庭陈设乐悬、内外官次、侍卫警跸并如纳后仪。皇帝将出，仗动，太乐令令撞黄锺之钟，右五钟皆应。协律郎跪，俯伏，举麾，鼓柷，奏太和之乐，鼓吹振作，皇帝出自西房，即御座，南向坐，符宝郎奉宝置於御座如常，乐止。通事舍人引册使副入就位，太尉初入门，舒和之乐作，至位，乐止。立定，典仪唱曰： 再拜。 赞者承传，群官在位者皆再拜。侍中前承制，降诣使者东北，西面称： 有制。 册使再拜。侍中宣制曰： 册某氏为皇后，命公等持节展礼。 宣制讫，又俱再拜。侍中还侍位。黄门侍郎持节西面授太尉，太尉受付主节，立於使后。黄门侍郎退。中书侍郎引册案及琮玺绶案立於册使东北，西面。中书侍郎取册，（持案者退自使后，立於太尉之左。）西面授太尉，太尉受册置於案，持案者退立於使者后。中书侍郎又取琮玺绶以授太尉，太尉受，置於案，皆如受册之仪。中书侍郎退。典仪曰： 再拜。 赞者承传，群臣在位者皆再拜。通事舍人引册使出，持节者前导，持案者次之。太尉初行乐作，出门乐止。侍中前跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，鼓柷，奏太和之乐。皇帝降座，侍卫警跸如来仪，入自东房，乐止。通事舍人引群官在位者以次出。（蕃客先出。）
皇后受册
前一日，守宫於肃章门外道西近南，随便设太尉、司徒等次，东向北上。又於命妇朝堂设外命妇次如常。尚寝率其属於皇后正殿设御幄座，南向。又设皇后受册位於殿庭阶閒，北向。又设命妇等脱舄席於西阶前近西，东向。司乐展宫悬之乐於殿庭，设麾於殿上西阶之西，东向，并如常仪。内仆进重翟以下於肃章门外道东，西向，以北为上。
其日，依时刻诸卫勒所部屯门列仗及陈布於皇后殿正南门之外如常仪。典仪设册使位於肃章门外之西，东向北上。设内侍位於使副之南，举册案及琮玺绶者又在南，差退，俱东向。又设内给事位於北厢，南向。又设内谒者监位於其东南，西向。内谒者设外命妇位於命妇朝堂，分左右厢，大长公主以下在东，太夫人以下在西，并每等异位，重行相向，以北为上。司赞设内命妇及内官非供奉者位於受册正殿之庭东厢，西向，重行北上。又设内命妇等朝位於殿庭御道东，重行，北面西上。又设外命妇朝位於殿庭御道左右，近南：大长公主以下在道东，每等异位，重行北面，以西为上；太夫人以下在道西，每等异位，重行北面，以东为上。又设司赞位於东阶东南，典赞二人在南，差退，俱西向。
内侍版奏皇后： 请中严。 外命妇依时刻俱赴集朝堂次，各服其服。内谒者监先置二案於肃章门外，近限。太尉、司徒既受命，出至朝堂，俱乘辂，备卤簿，鼓吹、持节如式。其册琮玺绶各以油络网犊车载而行，内侍之属与所司守掌之。至永安门外，降辂，谒者引入，持节者前导，持案者次之，掌次者俱引入次。内典引引外命妇就朝堂位。司乐帅女工人入就位，典乐升就举麾位。司赞帅典赞先就殿庭位。内典引各引外命妇两行俱以次进，至肃章门，内司宾接引进入，立於皇后正殿閤外如朝堂之位。谒者引太尉以下就肃章门外位，持节者立於太尉之北，少退，东面。内谒者监引内给事就南面位，内谒者监退复位。内命妇等应陪列者各服其服，司宾引就陪列位。
尚仪版奏： 外办。 皇后首饰袆衣，司言引尚宫，尚宫引皇后，出自正殿西房，侍卫警跸如常仪。（首饰袆衣，所司先进。）典乐举麾，奏正和之乐，（凡乐皆典乐举麾，工鼓柷而后作，偃麾戛敔而后止。）皇后至两楹閒，南向立定，乐止。
初内给事既就南面位，太尉进内给事前，北面跪称： 太尉封臣某、司徒封臣某，奉制授皇后备物典册。 讫，俯伏，兴，退复位。内谒者监引内给事诣肃章门，传告司言。司言入诣皇后前跪奏讫，兴，还侍位。
初司言入，奉册琮玺绶者以次进，当司徒前，司徒取册琮玺绶以次进授太尉，举案者以次退，司徒授讫，退复位。内侍进太尉前，西面以次受册琮玺绶，东面授内谒者监，（量以内谒者等助举之。）退复位。内谒者监持册琮玺绶等进立於肃章门外，跪置册琮玺绶於案，俛伏，兴。
初司言奏讫，尚仪赞皇后降，司言引尚宫，尚宫引皇后，降就庭中北面位，皇后初行乐作，立定乐止。初皇后将降，又尚宫诣门跪取册，尚服诣门跪取琮玺绶，兴，进，俱入立於皇后之右，少前，西向。司言司宝各一人，进立於皇后之左，少前，东向。尚宫称： 有制。 尚仪赞皇后再拜，尚宫宣册讫，尚仪又赞皇后再拜。尚宫奉册进授皇后，皇后受以授司言。尚服又奉琮玺绶以次授皇后，皇后受以授司宝讫，尚仪赞皇后升座。皇后御舆，繖扇侍卫如常，皇后升，初行乐作，即御座南向坐，司宝奉琮玺置於御座，乐止。
司宾引内命妇等陪列者以次进，就北面位，为首者初行，典乐举麾，舒和之乐作，至位，乐止。司赞曰： 再拜。 掌赞承传，内命妇皆再拜。司宾引为首者一人诣西阶，初行乐作，至阶乐止。为首者脱舄，升，进当御座前，北面跪奏： 某妃妾姓等言，伏唯殿下坤象配天，德昭厚载，凡厥兆庶，不胜庆跃。 讫起，司宾引为首者自西阶降，纳舄乐作，复位乐止。司赞曰： 再拜。 掌赞承传，内命妇等皆再拜。司言前承令，降自西阶，诣内命妇西北，东面称： 令旨。 内命妇等皆再拜。宣令讫，在位者又再拜。司赞曰： 再拜。 典赞承传，在位者皆再拜。司宾以次引从随便门出，各还其寝，为首者初行乐作，至门乐止。
司宾又引外命妇以次入，为首者初入门，舒和之乐作，至位乐止。立定，司赞曰： 再拜。 掌赞承传，外命妇等皆再拜讫，司宾引为首者一人，进升奉贺、复位拜、乐作止及宣令拜辞等皆如内命妇之仪。讫，引出，为首者初行，乐作，出门乐止。
司言又奏群官贺讫，尚仪前跪奏称： 尚仪妾姓言，礼毕。 还侍位。皇后降座，乐作，御舆入自东房，侍卫警跸如常仪，乐止。女工人退。
册命使者乘辂诣朝堂，至降车所，降辂，入，至太极殿庭大横街南，御道东，北面西上立。中书令立於太尉东北，西面。太尉等再拜，复命曰： 奉制授皇后备物典册，礼毕。 又再拜。中书令奏闻。太尉等退。卤簿幡节等各还本司。
皇后受群臣贺
皇后表谢
朝皇太后
皇帝会群臣
群臣上礼
皇后会外命妇
皇后庙见
右并如纳后仪。
临轩册命皇太子
卜日，告圆丘，告方丘、太庙，并有司行事如常仪。
临轩册命
前一日，尚舍奉御设御幄座於太极殿北壁下，南向。守宫设皇太子次於东朝堂之北，西向。设群官次於东西朝堂。太乐令展宫悬於殿庭，又设举麾位於上下。鼓吹令设十二案於建鼓之外。乘黄令陈车辂，尚辇奉御陈舆辇，并如常仪。典仪设皇太子版位於横街之南，道东，北向。设群官版位：文官一品以下五品以上於悬东，六品以下於横街之南，俱西面北上；武官一品以下五品以上於悬西，六品以下横街之南，俱东面。诸亲於五品以上之南，（皇宗亲於东，异姓亲於西。）蕃客分方於六品以下之南，皆以北为上，并如常仪。（若有朝集使，分方於文武官当品之下，诸州使人分方於朝集使九品之后。）设典仪位於悬之东北，赞者二人在南，少退，俱西向。奉礼设门外位，皆如元日之仪。
其日，皇太子日未出前二刻，宫官应从者俱服其服，诸卫各勒所部陈设如常。左庶子版奏： 请中严。 诸侍卫之官各服其器服，诣閤奉迎。仆进金辂於閤外，南向；左内率一人执刀立辂前，北向。赞善一人在侍臣之前，赞者二人又在赞善之前。左庶子版奏： 外办。 仆奋衣而升，正立执辔。皇太子具服，远游冠，（若未冠则双童髻。）绛纱袍，升舆以出，左右侍卫如常，左内率前执辔。皇太子升辂，仆立授绥。左庶子以下夹侍如式。赞善进当辂前，跪奏称： 赞善臣某言，请发引。 俯伏，兴，退复位。（凡赞善奏请，皆进当辂前，跪称具官臣某言讫，俯伏，兴。）辂动，赞善与赞者夹引以出，左右内率夹辂而趋。至侍臣上马所，赞善奏称： 请辂权停，令侍臣上马。 左庶子前承令，退称： 令曰诺。 赞善退称： 侍臣上马。 赞者承传，文武侍臣皆上马。左庶子以下夹侍於辂前，赞者在供奉官人内。侍臣上马毕，赞善奏称： 请令车右升。 左庶子前承令，退称： 令曰诺。 赞善退复位。左内率升讫，赞善奏称： 请发引。 退复位。皇太子辂动，三师乘车训导，三少乘车训从，鸣铙而行，文武宫臣皆乘车以从。至下车所，铙吹止。至次前，回辂西向，内率降立於辂右。左庶子进当辂前，跪奏称： 左庶子臣某言，请降辂。 俯伏，兴，还侍位。皇太子降辂，舍人引皇太子就便座，侍卫如常仪。
其日，依时刻诸卫勒所部列黄麾仗屯门及陈殿庭如常仪。群官、诸亲、客使等依时刻俱集朝堂次，各服其服。侍中版奏： 请中严。 鈒戟近仗入陈於殿庭，太乐令帅工人入就位，协律郎入就举麾位。诸侍卫之官各服其器服，符宝郎奉宝，俱诣閤奉迎。通事舍人引群官、客使各就朝堂前位。典仪帅赞者先入就位，舍人各引群官、客使以次入就位。皇太子出次，舍人引皇太子，三师三少导从如式，入立於殿外之东，西面。（诸卫率、左右舍人及近侍者量人从入。）黄门侍郎以册及宝绶各置於案，皆令史二人绛公服对举案，立於门内道北，西面；册案於北，中书侍郎立於案后。
侍中版奏： 外办。 皇帝服衮冕之服，御舆以出，曲直华盖警跸侍卫如常。皇帝将出，仗动，太乐令令撞黄锺之钟，右五钟皆应，协律郎跪，俯伏，举麾，鼓柷，奏太和之乐，鼓吹振作，皇帝出自西房，即御座南向坐，符宝郎奉宝置於御座如常，协律郎偃麾，戛敔，乐止。
舍人引皇太子入就位，（三师三少以下从入者立於皇太子东南，西面北上。）皇太子初入门，舒和之乐作，至位，乐止。典仪曰： 再拜。 赞者承传，皇太子再拜。典仪曰： 再拜。 群官在位者皆再拜。中书令降立於皇太子东北，西面。中书侍郎一人引册案，又中书侍郎一人引玺绶案，进立於中书令之南，少退，俱西面。中书侍郎取册授中书令，退复位。中书令称： 有制。 皇太子再拜。读册讫，皇太子再拜，进受册，退授左庶子。中书侍郎取玺绶，进授中书令，皇太子又进受玺绶，退授左庶子。中书令以下还侍位，持案者以案退。典仪曰： 再拜。 皇太子再拜。典仪又曰： 再拜。 群官在位者皆再拜。舍人引皇太子出，初行乐作，出门乐止。
侍中跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，鼓柷，奏太和之乐，鼓吹振作，皇帝降座，御舆入自东房，侍卫警跸如常仪，侍臣从至閤，乐止。通事舍人引群官在位者以次出。（蕃客先出。）
朝皇后
前一日，所司设皇太子次於永安门外之西，东向，周以行帷，铺座如式。又设三师三少等便座於西南，东向北上。
其日，诸卫各勒所部屯门列仗及陈布於皇后正殿南门之外。皇太子将至，尚仪版奏： 请中严。 皇太子受册讫，舍人引皇太子，三师三少导从及馀侍卫皆如常仪，诣皇后所御之殿閤外道东，西面立。六尚以下各服其服，俱诣皇后内閤奉迎。尚仪版奏： 外办。 皇后首饰袆衣，御舆以出，即御座南向坐，侍卫如式。内谒者监引皇太子至肃章门，（其侍卫之官并立於门外。）司宾承引皇太子入立於庭，北面立定。皇太子再拜讫，司宾引皇太子至閤，内谒者监承引以出，舍人引之次，侍卫如式。三师三少以下各之次。
谒太庙
前一日，右校扫除庙之内外，守宫设皇太子次於庙西南，东向。又设三师以下及文武官次於皇太子次之后，少近西，俱东向。奉礼设皇太子版位於庙庭道东，北向。
其日，皇太子入受册，所司转卤簿仗卫於永安门西以俟。皇太子朝皇后讫，出，舍人引之次，侍卫如常。仆进金辂於次前。左庶子版奏： 外办。 皇太子出次乘辂，奏请发引及侍臣陪从、铙吹声作皆如初仪。至安上门街当庙西，铙吹止。至次前，回辂东向，内率降立於辂右。左庶子进当辂前，跪称： 左庶子臣某言，请降辂。 俯伏，兴，还侍位。皇太子降辂，乘舆入次，侍卫如常仪。
皇太子入次一刻顷，率更令立於次门之外。左庶子版奏： 外办。 皇太子出次，侍卫如常。率更令引皇太子入自南门，三师三少导从如式，庶子二人，一人赞左，一人赞右，舍人二人从，近仗量人从入。皇太子至位，立定，率更令奏： 请殿下再拜。 皇太子再拜。少顷，率更令奏： 殿下辞。 皇太子再拜辞。率更令前奏： 礼毕。 率更令引皇太子出自南门，入次，侍卫如常。
皇太子既入便次，有司转仗卫於还涂如来仪。仆进金辂於次前如常。左庶子版奏： 外办。 皇太子乘舆出次，升辂，侍卫如常，侍臣上马陪从皆如来仪。辂动，过庙，鸣铙而行。至重明门，宫官文武俱下马，皇太子乘辂入，三师三少还。皇太子至东閤前，回辂南向。左庶子跪奏： 请降辂。 俯伏，兴。皇太子降辂，乘舆以入，侍臣从至閤。左庶子版奏请将士各还本所。
会群臣（皆如元会之仪。其日上寿辞曰： 具官某等稽首言，皇太子岐嶷夙著，令月吉日，光践承华，臣等不胜大庆，谨上千万岁寿。 ）
群臣上礼
前一日，守宫量设次於东西朝堂如常。
其日，应上礼之官依时刻各集於次，皆服其服。奉礼先设上礼之官位於东朝堂之前，近南：文东武西，重行北面，相对为首。设中书舍人位於文官为首者之北，南向。设奉礼位於文官东北，赞者二人在南，差退，俱西向。谒者引上礼之官就位立定。令史二人对举表案，礼部郎中引中书舍人，前取表授舍人讫，引案退。奉礼唱： 再拜。 赞者承传，在位者皆再拜。中书舍人奉表入进。谒者引在位者退。
皇后受群臣贺（皆如元日奉贺之仪。其贺辞同会礼谨奉贺，以内给事宣令答云知。）
皇后会命妇（皆如元会之仪。其上寿辞云 具位妾姓等言 ，馀同上。）
皇太子会群臣（皆如元会之仪。其贺辞云： 伏惟殿下，固天攸纵，德业日新，式光宸宫，普天同庆。某等情百常品，不胜忻悦。 左庶子宣令答云： 某以不敏，夙恭礼训，祗奉朝命，惭惧惟深。 ）
皇太子会宫臣（皆如元会之仪。其上寿同上。）
宫臣上礼
前一日，守宫量设次於东宫朝堂如常。
其日，应上礼之官依时刻各集於次，皆服朝服。奉礼先设上礼之官位於朝堂前，文东武西，重行北向，相对为首。设太子舍人位於文官为首者之北，南向。设奉礼位於文官东北，赞者一人在南，差退，俱西向。通事舍人各引上礼之官皆就位立定。令史二人对举表案，詹事前，承引就太子舍人，取表授舍人讫，引案退。奉礼唱： 再拜。 赞者承传，在位者皆再拜。舍人以表入。谒者引在位者皆退。
内册皇太子
卜日、告圆丘、方丘、太庙，并有司行事如常仪。
临轩命使
（其仪与临轩册后命使同。惟司徒为副，及宣制云 册某为皇太子 为异。）
皇太子受册
前一日，守宫设册使次於重明门外道西，副使次又於其西，俱南向，并铺床席。又设宫臣文武官次於东宫朝堂如常。所司陈设皇太子羽仪、车舆及乐悬等，并如元日受朝仪。掌筵设皇太子受册位於内殿之庭阶閒，北向。掌仪设宫臣版位於殿庭：文官五品以上於悬东，六品以下於横街之南，皆西面北上；武官五品以上於悬西，六品以下於横街南，当文官，皆东面北上。奉礼设朝堂前位如常。
其日，诸卫率各勒所部屯门列仗如式。宫官於册使未到之前，量时刻赴集次，改服朝服，各就朝堂前位。太尉、司徒既受命，出至朝堂，乘辂、备卤簿、鼓吹、持节如式。其册玺绶各以油络网犊车载而行。至东宫朝堂，降辂，谒者引就次，持节者前导，持案者从之，掌次者延入次。初册使将至，通事舍人各引宫臣入就殿庭位。左庶子版奏： 请中严。 宫臣入讫，通事舍人引太尉、司徒入立於左閤门外，西面北上。（持幡节册玺案者至閤门外，并以给使代。）
左庶子版奏： 外办。 皇太子著双童髻，绛纱袍，就受册位。（所司先奏请左庶子一人引导相礼。）典直承引太尉以下入。太尉立於阶閒，南面；司徒立於太尉西南，东面，节在太尉东，少南，西面；册玺案在司徒西南，东面。掌书二人立於皇太子之左，少前，东面。司徒就案取册，进，东面授太尉，持节者脱节衣，太尉称： 有诏。 左庶子赞皇太子再拜，皇太子再拜。太尉宣册讫，左庶子又赞再拜，皇太子又再拜。左庶子进诣太尉前受册，退授皇太子，皇太子受以授掌书。司徒又次取玺绶进，东面授太尉，左庶子进太尉前，受，退授皇太子，皇太子受以授掌书讫，持节者加节衣，左庶子赞引皇太子退。典直各引太尉以下出至閤外，通事舍人承引以出。（其案及幡节等并转付令史、主节。）又通事舍人各引宫臣以次出。
太尉、司徒乘辂诣朝堂，至降车所，降辂，入至太极殿庭大横街南，御道东，北向西上立。中书令立於太尉东北，西面。太尉等再拜，复命曰： 奉诏册皇太子，礼毕。 又再拜。中书令奏闻。太尉等退。卤簿幡节等还本司。
皇太子朝谒
其日册讫，皇太子著双童髻，绛纱袍，诣皇帝所御殿如常内朝之式。至閤，司宾引入，至殿前，北面再拜。司宾引退，诣皇后所御殿前，北面再拜。司宾引出，还宫如常。
谒太庙
皇帝会群臣
群臣上礼
皇后受群臣贺
皇后会外命妇
皇太子会群臣
皇太子会宫臣
宫臣上礼
右以上并如临轩册命仪。
临轩册命诸王大臣
将册命前一日，尚舍奉御设御幄於太极殿北壁，南向。守宫设群官次於朝堂，太乐令展宫悬於殿庭，又设举麾位於上下，并如常仪。
其日，典仪设群官版位：文官一品以下五品以上於悬东，六品以下於大横街之南，俱西面；武官一品以下五品以上於悬西，六品以下於大横街南，俱东面。皆以北为上，并如常仪。设受册者位於大街之南，道东，重行，北面西上。设典仪位於悬之东北，赞者二人在南，少退，俱西向。奉礼设门外位：文官於东朝堂，西面，武官於西朝堂，东面，俱每等异位，重行北上。
其日，依时刻诸卫勒所部列仗屯门及陈於殿庭如常仪。受册者服朝服，发第备卤簿，与群官俱集朝堂次，群官各服其服。赞引引群官俱出次，典谒引就朝堂前位。侍中版奏： 请中严。 鈒戟近仗入陈於殿庭，太乐令帅工人入就位，协律郎入就举麾位。诸侍卫之官各服其器服，符宝郎奉宝，俱诣閤奉迎。典仪帅赞者先入就位。通事舍人引群官入就位。又引受册者入立於太极门外，道东，西向。中书侍郎以册置於案，令史二人皆绛公服对举案立於左延明门内道北，西面，侍郎立於案后。
侍中版奏： 外办。 皇帝服通天冠，绛纱袍，御舆以出，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应，协律郎跪，俯伏，举麾，鼓柷，奏太和之乐，皇帝出自西房，即御座，南向坐，符宝郎奉宝置於御座如常仪，乐止。
通事舍人引受册者以次入就位。立定，典仪曰： 再拜。 赞者承传，群官在位者皆再拜。中书令降立於受册者东北，西面。中书侍郎引册案进，入於中书令之南，少退，俱西面。通事舍人引为首者一人少前，北面。中书侍郎取册，进授，退复位。中书令称： 有制。 受册者再拜。中书令读册讫，受册者又再拜。通事舍人引受册者进受讫，典谒引退，复位。又通事舍人引次受册者前受册如上仪。遍册讫，中书令以下还侍位，持案者以案退。典仪曰： 再拜。 赞者承传，群官在位者皆再拜。通事舍人引受册者以次出。
侍中前跪奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，鼓柷，奏太和之乐。皇帝降座，御舆入自东房，侍卫警跸如来仪，侍臣从至閤，乐止。通事舍人引群官在位者以次出。
若册三师、三公、亲王，皇帝服衮冕之服，鼓吹令设十二案，乘黄令陈车辂，尚辇奉御陈舆辇，诸卫设黄麾半仗。受册者初入门，舒和之乐作，至位乐止。册毕引出，初行乐作，出门乐止。馀同上仪。册开府仪同三司、太子三师、骠骑大将军、左右丞相、京都牧、河南牧，并如临轩册命仪。
朝堂册命诸臣
前一日，守宫设受册者次於东朝堂。
其日平明，受册者朝服，升辂，发第，备卤簿，诣朝堂，至降车所，降辂，谒者绛公服引就次。奉礼设受册者版位於东朝堂前，近南，北向。又设舍人宣册位於其北，南向。将册，舍人引受册者就版位立。舍人公服先以册书置於案，令史二人绛公服对举案。又舍人引中书舍人，持节者前导，持案者次之，出诣宣册位，持节者立於舍人之东，少南，西向，持案者立於舍人西南，东向。持节者脱节衣，持案者进舍人前，舍人取册，持案者退复位。舍人称： 有制。 受册者再拜。宣册讫，又再拜。又舍人引受册者进舍人前，北面受册，退复位。持节者加节衣，典谒引舍人，幡节前导而入。谒者引受册者退，受册者升辂还第如来仪。
册太子少师、太子少傅、太子少保、特进、辅国大将军、光禄大夫、镇国大将军、侍中、中书令、诸卫大将军、六尚书、太子詹事、太常卿、都督及上州刺史在京者，并同上仪。
册内命妇二品以上
前一日，守宫设使者及册案便次於肃章门外及永安门外，皆道右东向。司设设受册者位於其寝庭近南，当阶閒，北向。
其日，典仪设册使位於肃章门外之西，东向北上，举册案者位在南，差退，俱东向。内谒者监先置案於肃章门外，近限。使者公服发朝堂，乘辂，备卤簿、鼓吹、持节如式，其册以油络网犊车载而行。至永安门，降辂，谒者引入，（其册不置於册案，则随使而入。）掌次者俱引入次。受册者花钗翟衣，司言引就受册位，侍从如常。谒者引册使出就位，持节者立於使者之北，少退，持册案者立於使副西南，俱东面。持节者脱节衣，持册案者以案进使副前，使副取册於案，持案者退复位。使副以册进授使者，退复位。内给事进使者前，西面受册，进立於肃章门外，跪置册於案，俯伏，兴，退。司言诣閤，跪取册，兴，进立於受册者之北，南面，称： 有制。 受册者再拜。宣册讫，又再拜。受册者进受册以退。初册入閤，少顷，谒者引使者出就永安门外次，更衣，乘马各还其第。卤簿幡节俱还本司。
遣使册授官爵
前一日，受册之官设使者次於大门外道西，南向。
其日，使者至，守次者引就次，以制书置於案。使者以下皆服朝服。受册者著朝服，非朝服者公服，出立於正寝东阶东南，西面。使者出次，赞礼者引使者，持节者前导，立於大门之西，持节者立於使者之北，少退，令史二人对举册案，立於使者西南，俱东面。立定，赞礼者引受册者迎於大门外之南，北面。又赞礼者引使者，持节者前导，持册案者次之，入门而左，使者诣阶閒南面立，持节者立於使者之东，少南，西面，持册案者立於使者西南，东面。赞礼者引受册者入立於使者之南，北面。立定，持节者脱节衣，持册案者进使者前，使者取册，持案者退复位。使者称： 有制。 受册者再拜。宣册讫，受册者又再拜。赞礼者引受册者进使者前，北面受册，退立於东阶东南，西面。持节者加节衣，赞礼者引使者，持节者前导以出，持案者从之，俱复门外位。赞礼者引受册者出门东，西面再拜送。赞礼引使者还於次。又赞礼者引受册者入。
朔日受朝（其朔日读时令则不行此礼。）
前一日，尚舍奉御设御幄於太极殿北壁，南向。守宫设文官次於朝堂如常仪。太乐令展宫悬於殿庭，设举麾位於殿上西阶之西，东向，一位於乐悬东南，西向，并如常仪。
其日，典仪设文官三品以上位於横街之南道东，设武官三品以上位於道西，俱每等异位，重行北面，相对为首。设文官四品、五品位於悬东，六品以下於横街之南，每等异位，重行，西面北上。设武官四品、五品位於悬西，六品以下於横街之南，当文官，每等异位，重行，东面北上。设典仪位於乐悬东北，赞者二人在南，少退，俱西向。奉礼设门外位：文官於东朝堂，西面，武官於西朝堂，东面，皆每等异位，重行，北上。
其日，依时刻诸卫勒所部列仗屯门及陈於殿庭如常仪。群官集朝堂，俱就次，各服公服。吏部、兵部赞群官俱出次，通事舍人各引就朝堂前位。侍中版奏： 请中严。 鈒戟近仗入陈於殿庭，太乐令帅工人入就位，协律郎入就举麾位。诸侍卫之官各服其器服，符宝郎奉宝，俱诣閤奉迎。典仪帅赞者入就位。通事舍人引四品以下先入就位。
侍中版奏： 外办。 有司承旨索扇，皇帝弁服，绛纱衣，御舆以出，曲直华盖警跸侍卫如常仪。皇帝将出，仗动，太乐令令撞黄锺之钟，右五钟皆应，协律郎跪，俯伏，举麾，鼓柷，奏太和之乐。皇帝出自西房，即御座，南向坐，符宝郎奉宝置於御座如常仪，协律郎偃麾，戛敔，乐止。
通事舍人引三品以上以次入就位，公初入门，舒和之乐作，至位乐止。立定，典仪曰： 再拜。 赞者承传，群官在位者皆再拜讫，典仪又曰： 再拜。 赞者承传，群官在位者又再拜。舍人引群官北面位者以次出，公初行乐作，出门乐止。
侍中前跪奏称： 侍中臣某言，礼毕。 俯伏，兴，还侍位。有司承旨索扇，皇帝兴，太乐令令撞蕤宾之钟，左五钟皆应，奏太和之乐。皇帝降座，御舆入自东房，侍卫警跸如来仪，侍臣从至閤，乐止。舍人引东西面位者以次出。皇帝若御翼善冠，则群臣皆服葱褶，不设乐悬，去警跸。
朝集使引见（奉辞附）
前一日，尚舍奉御先奏，於所御殿设御座如常仪。
其日，依时刻所由量加队仗陈列如常式。典仪於殿庭横街之南北设版位如常仪。其日，朝集使夙兴，并集朝堂，各服朝服。京官文武九品以上，并服葱褶。诸侍奉官及京官文武四品以下就位如式。通事舍人引京官文武三品以上及朝集使俱就所御殿门外序立以俟。
侍中进奏： 外办。 皇帝常服即御座，南向坐，侍卫如常仪。通事舍人分引京官文武三品以上诣横街南相对北面位。立定，典仪曰： 再拜。 群官在位者皆再拜讫，通事舍人各引就街北东西班序立。又通事舍人分引朝集使入就北面位。（东方南方在东，西方北方在西。）立定，典仪曰： 再拜。 朝集使等俱再拜。通事舍人承旨诣朝集使东，北面立，称： 有制。 朝集使等皆再拜。舍人宣敕讫，又再拜。（答制先定行首一人跪奏，舍人为奏，听进止。）若承恩慰问，即舞蹈，讫，又再拜。舍人宣敕讫，侍中奏礼毕，皇帝还宫如来仪。侍臣退，群官等以次退。
其朝集使奉辞，皆准奉参之仪。其京官，但常参官列版位。其朝集使，三品以上引升殿赐食，四品以下於廊下赐食，并临时奏听进止。


礼八十八开元礼纂类二十三嘉礼七
皇太子元正冬至受群臣贺（并会）
前二日，本司宣摄内外，各供其职。
前一日，典设郎设皇太子幄座於正殿东序，西向。守宫设群官等次东宫朝堂。伶官帅展轩悬之乐於殿庭，以姑洗之均；又设三镈钟，姑洗、夷则、大吕各依辰位；设登歌以南吕之均及设麾於殿上：并如常仪。典设郎铺群官床座於殿上：文官三品以上於皇太子西南，重行北向；武官三品以上於皇太子西北，重行南向：俱以东为上。朝集使三品以上及都督刺史各依方於文武官之下。设不升殿者座席於殿庭东西厢：文官四品、五品於悬东，六品以下於横街之南，每等异位，重行，西向北上；武官四品、五品於悬西，六品以下於横街之南，当文官，每等异位，俱重行，东向北上；朝集使非升殿者，分方各於文武官当品之下；诸卅使人分方各於朝集使之下，亦如之；诸亲於四品五品之下。（宗亲在东，异姓亲在西，掌仪仍各设版位。）奉礼设门外位於东宫朝堂之前：文官在东，武官在西，俱每等异位，重行相向，北上；诸亲位於文武四品、五品之下。（宗亲在东，异姓亲在西。）设诸卅朝集使位，东方南方於宗亲之南，每等异位，重行西面；西方北方於异姓亲之南，每等异位，重行东面：俱以北为上。典膳郎设樽於西廊下近北，设不升殿者酒樽各於其座之南，皆有坫幂，俱障以帷。
其日质明，诸卫率各勒所部屯门列仗，文武群官依时刻集朝堂次，各服公服。左庶子量时刻版奏： 请中严。 近仗就陈於閤外。诸侍卫之官各服其器服，俱诣閤奉迎。伶官帅帅工人二舞入就位，又伶官帅一人升就举麾位。掌仪帅赞者入就位。吏部、兵部、户部赞群官俱出次，通事舍人各引就门外位。又舍人引群官等非升殿者先入就位。
左庶子版奏： 外办。 皇太子著从省服（未冠则双童髻。）以出，侍卫如常，伶官帅举麾，奏承和之乐；皇太子即座西向坐，偃麾，乐止。（凡乐，皆伶官帅举麾，工鼓柷而后作，偃麾戛敔而后止。）掌仪一人升就西阶上，东面立；赞者二人立於阶下。通事舍人引群官以次入就位，公初入门，舒和之乐作。左庶子前跪奏称： 左庶子臣某言，请殿下为公至兴。 俯伏，兴，还侍位。皇太子降立於座后。（若有三公、诸伯叔，则降立於东阶下，西面。公至阶，则升，立於座后。皇太子升降，伶官帅举麾乐作止如式。）公至阶，乐止。公以下升座者俱脱履於阶下，（所司先设脱履席。）通事舍人接引群官升就位。立定，掌仪唱： 再拜。 赞者承传，群官上下皆再拜讫，通事舍人引群官为首者一人，进皇太子前，东面立，贺称： 元正首祚，景福惟新，伏惟皇太子殿下与时同休。 （冬至贺云 天正长至，伏惟殿下与时同休 。）贺讫，退复位。皇太子答再拜。左庶子前承令，进宣令，讫，群官上下又再拜。
左庶子前，跪奏称： 左庶子臣某言，请坐。 俯伏，兴，还侍位。皇太子坐。掌仪唱： 就座。 赞者承传，群官上下皆就座，俯伏，坐。伶官帅引歌者及琴瑟至阶，脱履於下，升，就位坐。其笙管者诣阶閒，北面立。典膳郎进酒，至阶，掌仪唱： 酒至，兴。 赞者承传，群官上下皆俯伏，兴，立席后。左庶子到阶省酒，典膳郎奉酒进，皇太子举酒。食官令又行群官酒，酒至，掌仪唱： 再拜。 赞者承传，群官上下皆再拜。（若皇太子遣停拜，即止。）群官皆搢笏，受觯。掌仪唱： 就座。 赞者承传，群官上下皆就座，俯伏，坐饮。皇太子初举酒，登歌作昭和之乐，典膳郎进受虚觯，复於坫。登歌讫，降复位。
觞行三周，典膳郎进食，食升阶，左庶子到阶省案。掌仪唱： 食至，兴。 赞者承传，群官上下俯伏，兴，立座后。典膳郎品尝食讫，以次进置皇太子前。食官令又行群官案。（皇太子若不食，及群官案先下讫，不须兴。）设食讫，掌仪唱： 就座。 赞者承传，群官上下皆就座，俯伏，坐。皇太子乃饭，奏休和之乐，群官上下俱饭，皇太子食毕，乐止。仍行酒，遂设庶羞。伶官帅引二舞以次入作。
酒行九遍，会毕。掌仪唱： 可起。 赞者承传，群官上下皆俯伏，起，立席后。左庶子前，跪奏称： 左庶子臣某言，请殿下降座。 俯伏，兴，还侍位。皇太子降立於座后。掌仪唱： 再拜。 赞者承传，群官上下皆再拜，皇太子答再拜。通事舍人引群官降，纳履以出。公初出，乐作；（若有三公、诸伯叔，皇太子升降，伶官帅举麾，乐作止如式。）公出门，乐止。左庶子前，跪奏称： 左庶子臣某言，请殿下升座。 俯伏，兴，还侍位。乐作，皇太子升座，坐，乐止。群官出毕，（非升座者仍立於殿庭。）左庶子前，跪奏称： 左庶子臣某言，礼毕。 俯伏，兴，还侍位。皇太子兴，乐作，皇太子降座以入，侍卫如来仪，侍臣从至閤，乐止。又通事舍人引位殿庭者以次出。
皇太子若服葱褶，群官及宫臣皆葱褶，朝集使公服。（升座者脱履如式。）若设四部乐，则去乐悬，无警跸，伶官帅帅四部伎立於左右嘉善门外。群官初坐，伶官帅引四部伎声作而入，各就座，以次作如式。
皇太子元正冬至受宫臣朝贺
前二日，本司宣摄内外，各供其职。
前一日，典设郎设皇太子幄座於正殿东序，西向。卫尉设宫臣次於重明门外。伶官帅展轩悬之乐於殿庭，以姑洗之均，设麾於殿上西阶之西；又设为首者解剑席於悬西横街之南，并如常仪。设宫臣版位於悬南，文东武西，俱重行北面，相对为首。设典仪位於东阶东南，赞者二人在南，差退，俱西向北上。设宫臣门外位，文官道东，武官道西，重行相向，以北为上。
受朝
其日，未明三刻，开诸宫殿门，诸卫率各勒所部屯门列仗如常。宫臣依时刻集重明门外，皆就次各服其器服。左庶子版奏： 请中严。 近仗就陈於閤外。伶官帅帅工人入就位，又伶官帅一人升就位。诸侍卫之官各服其器服，俱诣閤奉迎。典仪帅赞者先入就位。通事舍人引宫臣俱就门外位。又舍人引六品以下先入就位。
左庶子版奏： 外办。 皇太子服远游冠、绛纱袍以出，左右侍卫如常仪。皇太子将出，仗动，伶官帅跪，俯伏，兴，举麾，鼓柷，奏永和之乐，皇太子升自阼阶，即座西向坐，偃麾，戛敔，乐止。通事舍人引宫臣五品以上以次入就位。宫臣初入门，奏舒和之乐，至位，乐止。宫臣立定，典仪曰： 再拜。 赞者承传，宫臣在位者皆再拜讫，通事舍人引为首者一人诣西阶。为首者初行，乐作，至解剑席后，乐止。为首者就席，跪解剑置於席，俯伏，兴。通事舍人引升阶，进当皇太子座前，东面跪贺，（其贺词与群官同。）俯伏，兴。通事舍人引降诣席后，为首者跪著剑，俯伏，兴，乐作，复悬南位，乐止。宫臣俱再拜。
左庶子前承令，降诣宫臣西北，东面称： 令旨。 宫臣俱再拜。宣令讫，宫臣又再拜。左庶子还侍位。典仪曰： 再拜。 赞者承传，宫臣在位者皆再拜。通事舍人以次引出还次，为首者初行乐作，出门乐止。左庶子前，跪奏称： 左庶子臣某言，礼毕。 俯伏，兴，还侍位。皇太子兴，乐作，降座以入，侍卫如来仪，侍臣从至閤，乐止。
会
伶官设登歌於殿上，以南吕之均。典设郎铺宫臣床座於殿上，文官於皇太子幄座西南，重行北向，武官於皇太子西北，重行南向，俱以东为上。设不升殿者座席於东西廊下，设解剑席於悬西横街之南，俱以北为上。典膳郎设寿樽於殿上西序之端，东向，有坫、加爵一於樽下。又设升殿者酒樽於西廊下，近北，设廊下者酒樽各於其座之南，皆有坫幂，俱障以帷。施设讫，通事舍人引宫臣出次，俱就门外位。
左庶子奏： 外办。 皇太子服远游冠、绛纱袍以出，侍卫如常。皇太子将出，仗动，乐作，皇太子升自阼阶，即座西向坐，乐止。典仪一人升就东阶上，西面立。通事舍人引文武宫臣以次入就位，宫臣初入门，乐作，为首者至位，乐止。宫臣立定。（若朝会别日设会，赞拜如朝礼。）左庶子前承令，降，命宫臣升座，在位者皆再拜。通事舍人引应升殿者诣西阶，为首者初行，乐作，至解剑席，乐止。宫臣各脱舄履，跪解剑，置於席上，俯伏，兴。通事舍人引升阶，宫臣为首者一人升立於阶西，东向；以下各就座后立於其位。又通事舍人引廊下位者就座后。
上下立定，典膳郎前，跪称： 典膳郎臣某言，请赐宫臣上寿。 俯伏，兴。左庶子称： 令曰诺。 典膳郎退，升诣酒樽所，东面立。通事舍人引为首者诣酒樽所，北面立。典膳郎酌酒一爵授，为首者搢笏，受爵。通事舍人引为首者诣皇太子座前，东面授左庶子，左庶子受爵，进置皇太子前。为首者执笏，通事舍人引为首者退，东面跪称： 某官臣某等稽首言，元正首祚，（冬至云 天正长至 。）臣等不胜大庆，谨上千万岁寿。 俯伏，兴，再拜。宫臣等上下皆再拜，立於席后。左庶子前承令，少退，宣令讫，宫臣上下又再拜。左庶子取爵奉进，皇太子举酒，奏休和之乐，宫臣上下皆舞蹈，三称万岁。皇太子举酒讫，左庶子进受虚爵以授典膳郎，典膳郎受爵复於坫，乐止。初左庶子受虚爵，殿上典仪唱： 再拜。 阶下赞者承传，宫臣上下皆再拜。
通事舍人引为首者就座后立。殿上典仪唱： 就座。 阶下赞者承传，宫臣上下俱就座，俯伏，坐。伶官帅引歌者及琴瑟至阶，脱屣於下，升，就位坐；又引笙管进诣阶閒，北面立。典膳郎进酒，至阶，殿上典仪唱： 酒至，兴。 阶下赞者承传，宫臣上下皆俯伏，起，立席后。左庶子到阶省酒，典膳郎奉酒进，皇太子举酒。食官令又行宫臣酒，酒至，殿上典仪唱： 再拜。 阶下赞者承传，宫臣上下皆再拜，搢笏受觯。殿上典仪唱： 就座。 阶下赞者承传，宫臣上下皆就座，俯伏，坐饮。皇太子初举酒，登歌作昭和之乐三终，行觞三周，典膳郎进食，皇太子食奏休和之乐，食毕乐止，仍行酒，设庶羞之奠，如会群官仪。伶官帅引诸伎以次入作。若赐酒，左庶子前承令，诣东阶上，西向称： 赐酒。 殿上典仪承传，阶下赞者又承传，宫臣上下皆执笏，俯伏，起，再拜，搢笏，立受觯，就座，俯伏，坐；饮讫，俯伏，起，授虚觯，再拜，执笏，又再拜，就座，俯伏，坐。
酒行九遍，会毕。殿上典仪唱： 可起。 阶下赞者承传，宫臣上下皆俯伏，起，立席后。通事舍人引宫臣降，诣解剑席后，跪著剑，俯伏，兴，纳舄屣，乐作，复悬南位，乐止。位於东西廊下者，仍立於席后。立定，典仪曰： 再拜。 赞者承传，宫臣在位者皆再拜。（廊下者拜於席后。）诸伎俱作。通事舍人引宫臣以次出，为首者初行乐作，出门乐止。左庶子跪奏称： 左庶子臣某言，礼毕。 俯伏，兴，还侍位。皇太子兴，奏永和之乐，皇太子降座以入，侍卫如来仪，侍臣从至閤，乐止。
皇太子与师傅保相见
前一日，卫尉设师、傅、保次於宫门外道西，南向。伶官帅展轩悬於殿庭，以姑洗之均。
其日质明，诸卫率各勒所部屯门列仗。典仪设师、傅、保位於西阶之西，东向，三少位於师、傅、保之南，少退，俱东向北上。太师、太傅、太保及三少至宫门，通事舍人引就次。左庶子奏： 请中严。 伶官帅帅工人就位。又通事舍人引师、傅、保及三少立於正殿门西差退，俱东向。左庶子奏： 外办。 诸侍卫之官各服其器服，俱诣閤奉迎。皇太子著从省服以出，左右侍卫如常仪，永和之乐作，至东阶下西面立，乐止。通事舍人引师、傅、保、三少入就位，乐作止如常，师、傅、保立定，皇太子再拜，师、傅、保答再拜。（若三少特见，则三少先拜。）通事舍人引师、傅、保出，乐作止如常。师、傅、保出门，左庶子前，跪奏称： 左庶子臣某言，礼毕。 皇太子入，左右侍卫及乐奏止如来仪。
皇太子受朝集使参辞
前一日，典设郎设皇太子幄座於东宫正殿东序，西向。又设宫臣次及朝集使次於重明门外。
其日质明，所司设宫臣及朝集使位於殿庭，诸卫率各勒所部屯门列仗。东宫文武官依时刻集朝堂就次服葱褶，朝集使并就次服公服。左庶子量时刻版奏： 请中严。 近仗就陈於閤外。侍卫之官各服其器服，就閤奉迎。通事舍人各分引群官及朝集使就门外位。左庶子版奏： 外办。 皇太子常服即座西向坐，通事舍人引宫臣入就位如常。掌仪曰： 再拜。 赞者承传，在位者皆再拜。又通事舍人分引朝集使横行北面立定，掌仪曰： 再拜。 朝集使皆再拜。通事舍人承令诣朝集使前，称： 有令。 朝集使皆再拜。宣令讫，又再拜。舍人引出，宫臣以次出。其辞礼亦如之。
亲王冠
（百官一品以下尽九品、庶人并附。其嫡子但以品第。庶子与亲王同，其降杀则异。）
前三日，本司帅其属筮日、筮宾於厅事。（五品以上嫡子，筮於庙门外。无庙，筮於正寝之堂。主人公服立於楹閒之东，西面。於寝则堂上楹閒近东。掌事者各服其服，立於门西，东面。於寝则楹閒近西，东面，布筮席於主人之西，西面，馀并如别仪。前三日筮宾，如求日之仪。主人，谓将冠者之父也。宾谓可使冠子者。）
前二日，主人至宾第，掌次者引之次，主人公服出，立於大门外之西，东面。宾公服立於阼阶下，西面。傧者公服进於宾之左，北面受命，出立於门东，西面曰： 敢请事。 主人曰： 皇子某王（一品以下曰 某之子某 。下仿此。）将加冠，请某公教之。 （相称各随官爵。）傧者入告。宾出立於门左，西面再拜。主人答再拜。主人曰： 皇子某王将加冠，愿某公教之。 （一品以下云 吾子 。下仿此。）宾曰： 某不敏，恐不能供事，（一品以下加 以辱吾子 。）敢辞。 主人曰： 某犹愿某公教之。 宾曰： 王重有命，某敢不从。 主人再拜，宾答拜。主人还，宾拜送。主人命使者戒赞冠者，如戒宾。（一品以下，主人戒赞冠者如戒宾，亦通使子弟戒之。）
前一日，掌次者设次於大门外之右，南向。
其日夙兴，掌事者（一品以下赞者，庶子同）设洗於阼阶东南，东西当东霤，（六品以下当东荣。）南北以堂深；罍水在洗东，加勺幂；篚在洗西，南肆。（篚实巾一，爵一，加幂。）席於东房内西墉下，（无房者张帷。）陈衣於席，东领北上。衮冕服，青衣纁裳，九章。（五章在衣：龙、山、华虫、火、宗彝。四章在裳：藻、粉米、黼、黻。一品衮冕服同上。二品鷩冕服，七章。三章在衣：华虫、火、宗彝；四章在裳：藻、粉米、黼、黻。三品毳冕服，五章。三章在衣：宗彝、藻、粉米；二章在裳：黼、黻。四品绣冕服，三章。一章在衣：粉米；二章在裳：黼、黻。五品玄冕服，衣无章，裳刺黻一章。六品以下爵弁服，青衣纁裳。）白纱中单，黼领，青褾、撚、裾。革带，钩鞢，大带。（素带，纰其外，上朱下绿，纽约用组。一品二品素带皆纰其外，上以朱，下以绿。三品大带，四品五品素带，皆纰其垂，外以玄，内以黄。纽约皆用青组。六品以下练带，纰其垂，内外以缁，纽约用青组。中单，青领。）朱韨二章：山、火。（三品以上，饰以裳色山火二章。四品绣冕，山一章。五品玄冕，无章。六品爵韠。）剑饰以珠玉。（三品以上饰以金玉，四品五品饰以金。）山玄玉双珮。纁朱双绶，四采，赤黄缥绀，纯朱质，缠文织，长丈八尺，二百四十首，广九寸。（小双绶，长二尺六寸，色同大绶而首半之，閒施二玉环。一品双珮山玄玉。五品以上水苍玉。双绶：一品绿綟绶，四采，绿紫黄赤，纯绿质，长丈八尺，二百四十首，广九寸。二品三品紫绶，三采，紫黄赤，纯紫质，长丈六尺，一百八十首，广八寸。皆有小双绶，长二尺六寸，色同大绶而首半之，一品施二玉环。四品青绶，三采，青白红，纯青质，长丈四尺，一百三十首，广七寸。五品黑绶，二采，青绀，纯绀质，长丈二尺，一百首，广六寸。皆有小双绶，长二尺六寸，色同大绶而首半之。六品以下无剑、珮、绶。）朱袜赤舄。（五品以上同。六品以下，白袜赤履。庶人黑介帻，服绛公服，方心，革带，钩〈角枼〉，假带，袜，履。庶子以上皆同）远游冠服，绛纱单衣，白纱中单，皂领、褾、撚、裾，白裙襦。（赤裙衫。一品以下进贤冠。）假带，曲领方心，绛纱蔽膝，白袜黑舄。（一品以下，革带钩〈角枼〉，珮，双绶。六品以下，无剑绶。八品以下，去中单曲领、蔽膝，黑履。庶人黑介帻服，白裙襦，青领，革带，袜，履。）缁布冠服，青衣素裳，白纱中单，青领、褾、撚、裾，素韠。（其革带、大带、剑、珮、绶与冕服同，袜舄与远游冠服同。三品以上中单、革大带、剑、珮、绶与冕服同，袜舄与进贤冠同。六品以下中单、革带、绣带与爵弁同，袜履与进贤冠服同。庶人带、袜、履与介帻服同，去韠。）缁纚、（其纚今用皂巾，方六寸，属带於前两隅。）犀簪、栉实於箱，在服南。莞筵三，纷纯，加藻席三，缁纯，在南。（三品以上莞筵四，加藻席四。四品、五品蒲筵四，缁布纯；加萑席四，玄帛纯。六品以下蒲筵四，不加萑席。其庶子各如其品。嫡子之席各用三。）樽於房户外之西两甒，玄酒在西，加勺幂。设坫於樽东，置二爵，加幂。豆十笾十在服北，俎三在笾豆北。（凡牲体节折，加离肺。俎三，实羊豕及腊。笾实脯枣之类，豆实菹醢之属。一品以下侧樽甒醴在服北，加勺幂。设坫在樽北，实角觯角柶各一，加幂。馔陈於坫北。四品以下无坫，同设篚。庶子樽於房户外之西两甒，玄酒在西，加勺幂。设坫於樽东，置二爵於坫，加幂。馔陈於坫北。一品俎三、笾十、豆十。三品八，四品七，五品六。六品以下用特牲，俎一、笾二、豆二。庶子同嫡子牲器。）设洗於东房近北，罍水在洗西，篚在洗东，北肆，实以巾。
质明，宾赞至於主人大门外，掌次者引之次。宾赞俱公服，诸行事者各服其服。（六品以下无公服者服常服。）执樽罍篚者皆就位。冕，青珠九旒，青纊充耳，犀簪导，组缨色如其绶；（三品以上衮冕，垂青珠九旒，以组为缨，色如其绶，青纊充耳，角簪导。鷩冕七旒，毳冕五旒，馀皆同衮冕。四品五品绣冕，垂青珠四旒，以组为缨，色如其绶，青纊充耳，角导。玄冕三旒，馀同绣冕。六品以下爵弁，玄缨导。庶人则黑介帻。庶子同嫡子。）远游冠，三梁，金附蝉，黑介帻，缨青緌，犀簪导；（三品以上进贤冠，三梁，缨青緌，导。四品、五品两梁，六品以下一梁。庶人则黑介帻。）缁布冠，青组缨。冠冕各一箱，各一人执之，待於西阶之西，东面北上。设主人之席於阼阶上，西面；宾席於西阶上，东面；皇子席於房户之西，南面：（房外樽东。）俱下莞上藻。（一品以下冠者席於主人东北，西面。庶子如亲王仪。）
主人公服立於阼阶东，当东序，西面。诸亲公服，非公服者常服，立於罍洗东南，西面北上。（一品以下又诸尊者停别室。傧者公服立於门内道东，北面。）皇子双童髻，空顶帻，双玉导，金宝饰，采葱褶，锦绅，乌皮履，（四品五品导饰以金，六品以下无金饰。）立於房内，南面。主人赞冠者公服立於房内户东，西面。
宾及赞冠者出次，立於门西，赞冠者少退，俱东面北上。傧者进於主人之左，北面受命，出，立於门东，西面，曰： 敢请事。 宾曰： 皇子某王将冠，某谨应命。 （三品以下云： 某子有嘉礼，命某执事。 庶子同。）傧者入告。主人迎宾於大门外之东，西面再拜，宾答拜。（凡宾主拜揖入出，皆赞者相导。）主人揖赞冠者，赞冠者报揖。主人又揖宾，宾报揖。主人入，宾及赞冠者次入。及内门，主人揖宾，宾报揖，主人与宾入，赞冠者从。至内霤，将曲揖，宾报揖。主人及阶，主人立於阶东，西面；宾立於阶西，东面。主人曰： 请公升。 （一品以下 请吾子升 。他仿此。）宾曰： 某备将事，敢辞。 主人曰： 固请公升。 宾曰： 某敢固辞。 主人曰： 终请公升。 宾曰： 敢终辞。 主人升自阼阶，立於席东，西向。宾升自西阶，立於席西，东向。赞冠者及庭，盥於洗，升自阼阶，入东房，立於主人赞冠者之南，俱西面。
主人赞冠者引皇子出，立於户外之西，南面。宾之赞冠者取纚栉簪箱，跪奠於皇子筵东端，（一品以下筵南，庶子筵东。）兴，席东少北南面立。（一品以下席北少东西面立。庶子南面。）宾揖皇子。宾主俱即席坐。皇子进，升席南面坐。（一品以下西面坐。庶子南面。）宾之赞冠者进筵前，北面，（一品以下东面，庶子北面。）跪，脱双童髻，置於箱，栉毕，设纚，兴，复位。宾主俱兴。宾降盥，主人从降，宾东面辞曰： 愿王不降。 （一品以下云 吾子 。下仿此。）主人曰： 公辱降，敢不从。 宾降，至罍洗，盥手讫，诣西阶，宾主一揖一让升，主人立於席后西面，宾立於西阶上，东面。执缁布冠者升，宾降一等受之，右执项，左执前，诣皇子筵前，北面跪，冠，兴，复西阶上席后，东面立。（祝文曰： 令月吉日，始加元服，弃尔幼志，顺尔成德，寿考维祺，介尔景福。 乃跪奠冠，兴。）宾之赞冠者进筵前，北面跪，设頍，结缨，兴，复位。（一品以下东向跪，结缨。庶子同亲王而无頍。）皇子兴，宾揖，皇子適房，宾主俱坐。皇子著青衣素裳之服出，户西南面立。宾主俱兴。宾揖，皇子进立於席后，南向。（一品以下进升席，西面坐。一品以下庶子同亲王。）宾降盥，主人从降，辞对如初。宾盥手，跪取爵於篚，兴，洗讫，诣西阶，宾主一揖一让升，主人立於席后，西面。宾诣酒樽所，酌酒，进皇子筵前，北向立，祝曰： 旨酒既清，嘉荐亶时，始加元服，兄弟具来，孝友时格，永乃保之。 皇子筵西拜，受爵，宾复西阶上，东面答拜。执馔者荐笾豆於皇子筵前。皇子升筵坐，左执爵，右取脯，擩於醢，祭於笾豆之间，祭酒，兴，筵末坐，啐酒，执爵兴，降筵西，跪奠爵，再拜，执爵兴。宾答拜。冠者升筵，跪奠爵於荐东，兴，立筵西，南向。执馔者彻荐爵。
宾揖，皇子进升筵，南面坐。（一品以下，无宾降盥主人从降，下至此仪。其一品以下嫡子，三加冠后，酌醴以礼之，又有祝辞。其庶子则醮而不醴。亲王冠同於庶子。）宾之赞冠者跪，脱缁布冠，置於箱，栉毕，设纚，兴，复位。宾降二等受远游冠，（一品以下进贤冠，庶人黑介帻。）左执项，右执前，诣皇子筵前，北面跪冠，（一品以下，诣冠者筵前东向立，祝曰： 吉月令辰，乃申尔服，敬尔威仪，淑慎尔德，眉寿万年，永受胡福。 乃跪冠。）兴，复位。宾之赞冠者坐，设簪，结缨，兴，复位。皇子兴，宾揖，皇子適房，宾主俱坐。皇子著朝服（一品以下庶子著绛纱服，庶人则白裙襦服。）出房，户西南面立。宾主俱兴。宾揖，皇子进立席后，南面。宾诣酒樽所，（一品至三品嫡子冠礼，无 宾诣酒樽所 以下 执馔者彻荐爵 文。）取爵酌酒，进皇子筵前，北面立，祝曰： 旨酒既湑，嘉荐伊脯，乃申其服，（庶子云 尔服 。）礼仪有序，祭此嘉爵，承天之祜。 皇子筵西拜，受爵。宾复西阶上，东面答拜。执馔者荐笾豆。皇子升筵坐，左执爵，右祭脯醢，祭酒，兴，筵末坐，啐酒，执爵兴，降筵西，跪奠爵，再拜，执爵兴。宾答拜。皇子升筵坐，奠爵於荐东，兴，立於筵西，南面。执馔者彻荐。
宾揖，皇子进升席，南面坐。宾之赞冠者跪脱进贤冠，（庶人脱黑介帻。）置於箱，栉毕，设纚，兴，复位。宾降三等受冕，（六品以下爵弁，庶人则黑介帻。）左执项，右执前，诣皇子筵前，北面跪冠，兴，复位。宾之赞冠者坐，设簪，结缨，兴，复位。皇子兴。宾揖，皇子適房，宾主俱坐。主人赞冠者彻栉箱入房。皇子著衮冕之服（庶子及六品以下爵弁服，庶人绛公服。）出房，户西南面立。宾主俱兴。宾揖，皇子进立於席后，南面。宾诣酒樽所，取爵酌酒，进皇子筵前，北面立，祝曰： 旨酒令芳，笾豆有楚，咸加其服，（庶子云 尔服 。）肴升折俎，承天之庆，受福无疆。 皇子筵西拜，受爵，宾复位，东面答拜。（三品以上，宾之赞冠者跪设簪结缨，兴，复位。冠者兴，宾揖，冠者適房，宾主俱坐。冠者著绛纱服。庶人白裙襦服。出房，户西南面立。宾主俱兴。宾揖，冠者进升席，西向坐。宾之赞冠者跪脱进贤冠。庶人黑介帻。置於箱，栉毕设纚，兴，复位。宾降三等受冕。六品受爵弁，庶人黑介帻。右执项，左执前，进冠者筵前，东向立，祝曰： 以岁之正，以月之令，咸加尔服，兄弟具在，以成厥德，黄耇无疆，受天之庆。 乃跪冠，兴，复位。宾之赞冠者设簪结缨，兴，复位。冠者兴，宾揖，冠者適房，宾主俱坐。主人赞冠者彻纚栉簪箱及筵入於房。又筵於室户西，南向。冠者著冕服。六品以下爵弁服，庶人绛公服。出房，户西南面立。宾主俱兴。主人赞冠者盥手洗觯於房，酌醴，加柶覆之，面叶，出房，南面立。宾揖，冠者就筵西，南面立。宾进受醴，於室户东，加柶面柄，进冠者筵前，北面立，祝曰： 甘醴维厚，嘉荐令芳，拜受祭之，以定尔祥，承天之休，寿考不忘。 冠者筵西拜，受觯。宾复西阶上，东面答拜。一品以下庶子，与亲王仪同。）执馔者荐笾豆，设俎於笾豆之南。皇子升筵坐，左执爵，（一品以下用觯，下仿此。）右祭脯醢。赞冠者取肺一以授，皇子奠爵於荐西，兴，受。卻左手执本，坐，右绝末以祭，上左手，哜之，兴，加於俎。皇子坐帨手，执爵祭酒，兴，筵末坐，啐酒，兴，降筵西，南面坐奠爵，再拜，执爵兴。宾答拜。皇子升筵，坐奠爵於荐东，兴。
赞冠者引皇子降立於西阶之东，南面。初皇子降，宾降自西阶，直西序，东面立。主人降自东阶，直东序，西面立。宾少进，字之曰： 礼仪既备，令月吉日，昭告尔字，爰字孔嘉，君子攸宜，宜之於嘏，永受保之。曰孟某甫。 仲叔季唯其所当。皇子曰： 某虽不敏，夙夜祗奉。 宾出，主人送於内门之外。（一品以下，宾答拜。宾主俱坐。冠者升筵，跪奠觯於荐东，兴，进，北面跪取脯，降自西阶，入见母，进奠脯於席前，退，再拜以出。冠者母不在，则使人受脯於西阶下。初冠者入见母，宾主俱兴，宾降，当西序东向立；主人降，当东序西向立。冠者既见母，出立於西阶之东，南向。宾少进，字之曰： 礼仪既备，令月吉日，昭告尔字，爰字孔嘉，髦士攸宜，宜之於嘏，永受保之。曰字某。 冠者曰： 某虽不敏，夙夜祗奉。 宾出，送於内门外。一品以下庶子取脯见母如嫡子，馀如亲王。）
主人西面请宾曰： 公辱执事，请礼从者。 宾曰： 某既得将事，敢辞。 主人曰： 敢固以请。 宾曰： 某辞不得命，敢不从。 宾就次，主人入。
初宾出，皇子东面见诸亲，诸亲拜之，皇子答拜。（一品以下，又冠者西面拜宾之赞冠者，赞冠者答拜。庶子同。）皇子入见内外诸尊於别所。
宾主既释服，改设席讫，宾赞俱出次，立於门西东面。主人出，门东西面。主人揖宾，宾报揖，主人先入，宾赞从之，至阶，一揖一让升，各就座后，立定，俱升座。会就，宾主俱兴，宾立於西阶上，赞冠者在北，少退，俱东面。主人立於东阶上，西面。（一品以下，及众宾降立於西阶下，东面。庶子同。）掌事者奉束帛之篚升，授主人於东序端。主人执篚少进，西面立。又掌事者奉币篚升，立於主人后。於币篚升，牵马者牵两马入陈於内门三分庭一在南，北首，西上，北面。宾还西阶上北面，赞冠者立於左，少退，俱北面再拜。主人进立於楹閒，南面。宾赞进立於主人之右，俱南面，东上。主人授币篚，宾受之，退复东面位。於主人授币篚，掌事者又以币篚授赞冠者，退复位。主人还阼阶上，北面拜送。宾赞降自西阶，从者迓受币。宾当庭实，东面揖，出，牵马者从出，从者迓受马於门外。於宾降，主人降，送於大门外之东，西面再拜。宾退，主人入。（四品以下，於众宾降，并立於西阶下，掌事者以币篚升授主人於序端。宾北面再拜。主人进立於楹閒，南面。宾进立於主人之右，俱南面。宾受币，退复东面位。主人还阼阶上，北面再拜送。宾降自西阶，从者讶受币。宾出，主人送宾於大门外之东，西面再拜。宾退，主人入。庶子同亲王仪。孤子则诸父诸兄戒宾。冠之日，主人髻而迎宾，拜揖让如冠主。冠於阼。醴之、庶子醮之及礼宾、拜送皆如上仪。明日，见庙，冠者朝服。无庙者，见祖祢於寝。质明，赞礼者引入庙南门，中庭道西，北面，赞再拜讫，引出。六品以下，见祖祢於正寝，冠者公服，庶人常服。质明，张几筵於正寝，赞礼者引入，至庭，北面再拜讫，引出。五品以上子孙、九品以上子冠，假用出身品服。其三品以上大功以上亲，五品以上期以上亲，冠同八品九品之服。）
皇子诣阙，至次，著朝服。通事舍人引皇子入诣皇帝所御之殿，至阙閤，近臣奏，皇帝即御座，南向坐。近臣引皇子入，立於阶閒，北面再拜讫，近臣引皇子至皇后殿閤外。近臣附奏，皇后即御座，南向坐。司言至閤，引皇子入，立於阶閒，北面再拜。司言引出閤，皇子出还第如来仪。


礼三十六沿革三十六军礼一
天子诸侯将出征类宜造禡并祭所过山川（周梁北齐隋大唐）
周制，天子将出征，类於上帝，宜於社，造於祢。肆师为帝位。（帝谓五德之帝，所祭於南郊者。类、宜、造，皆祭名。孔颖达云： 天道远，以事类而祭告之也。社主杀戮，故求便宜。社主阴，万物於此断杀，故曰宜。造，至也，谓至父祖之庙也。言祢者，辞时先从卑，不敢留尊者命也。将出者，谓行幸巡狩。 ）禡於所征之地。（禡，师祭也，为兵祷也，其礼亡。其神盖蚩尤，或云黄帝，又云： 若至所征之地祭者，则以黄帝、蚩尤之神，故亦皆得云禡神也。若田狩，但祭蚩尤而已。 ）受命於祖，以迁庙主载於齐车以行。（告祖以行，示不自专，故言受命。必以迁主行，言必有尊也。）无迁主，以币帛皮珪告於祖祢，遂奉以出，载於齐车以行。每舍奠焉，而后就舍。（以脯醢礼神，乃敢即安也。所告不以出，即埋之。若有迁主，则载迁主而行，此币帛遂埋於阶閒。）反必告，设奠，卒，敛币玉，藏诸两阶之间，乃出，盖贵命也。受成於学。（定兵谋也。）过大山川，则用事焉。（用事，令太祝用祭事告之。 凡告必用牲币，反亦如之 。 牲 当为 制 。）出征执有罪，反，释奠於学，以讯馘告。（释菜奠币，礼先师也。讯馘，所生获断耳者。）诸侯将出征，宜社造祢及无迁主以主命，并如天子之制。
梁天监初，陆琏定军礼，依古制类造等用牲币。帝曰： 宜者请征讨有宜，造者禀谋於庙，类者奉天时以明伐，并明不敢自专。陈币承命可也。 琏不能对。严植之又争之，於是告用牲币，反亦如之。
北齐天子亲征纂严，则服通天冠，文物充庭。有司奏更衣，乃入，冠武弁，左貂附蝉以出。誓讫，择日备法驾，乘木辂，以造於庙。载迁庙主於斋车，以俟行。次宜於社，有司以毛血衅军鼓，载帝社祏主於车，以俟行。次择日陈六军，备大驾，类於上帝。次择日祈后土、神州、岳镇、海渎、源川等。乃为坎盟，督将列牲於坎南，北首。有司於坎前读盟文，割牲耳，承血，皇帝受牲耳，遍授大将，乃寘於坎。又歃血，歃遍，又以寘坎。礼毕，埋牲及盟书。又卜日，建牙旗於墠，祭以太牢。及所过名山大川，有司致祭。将届战所，卜刚日，备玄牲，列军容，设柴於辰地，为墠而禡祭。大司马奠矢，有司奠毛血，乐奏大濩之音。礼毕，彻牲，柴燎。战前一日，皇帝祷祖，司空祷社。战前则各报以太牢。又用太牢赏用命於祖，引功臣入旌门，即神庭而授版焉。又罚不用命於社，即神庭行戮讫，振旅而还。格庙诣社讫，择日行饮至之礼，文物充庭。有司执简，记年号月朔，陈六师凯入格庙之事，饮至策勋之美，用述其功，不替赏典焉。
隋制，天子行幸，有司祭所过名山大川。岳渎以太牢，山川以少牢。若亲征及巡狩，则类上帝、宜社、造庙，还礼亦如之。
大业七年，征高丽。炀帝遣诸将於蓟城南桑乾河上，筑社稷二坛，设方壝，行宜社礼。帝斋於临朔宫怀荒殿，与告官及侍从，各斋於其所。十二卫兵士并斋。帝衮冕玉辂，备法驾。礼毕，御金辂，服通天冠，还宫。又於宫南类上帝，积柴燎坛，设高祖位於东方。帝服大裘而冕，乘玉辂，祭奠玉帛，并如宜社。诸军受胙毕，帝就位，观燎，乃出。将发，帝御临朔宫，亲授节度，遂出。（其大驾，具出师仪篇。）是岁，行幸观海镇，於秃黎山为坛，祠黄帝，行禡祭。皇帝及诸陪祭近侍官诸军将，皆斋一宿。有司供帐设位，为埋坎神座西北，内壝之外。建二旗於南门外。以熊席设帝轩辕神座於壝内。皇帝出次入门，群官定位，皆再拜奠。礼毕，还行宫。
大唐制，车驾行幸及亲征，有司类宜造禡，如开元礼。
軷祭（周后周隋大唐）
周制，天子将出师，大驭掌驭玉辂以祀。及犯軷，王自左驭，驭下祝，登，受辔，犯軷，遂驱之。（行山曰軷。犯之者，封土为山象，以菩刍棘柏为神主。既祭之，以车轹之而去，喻无险难也。春秋传曰： 跋涉山川。 自，由也。王由左驭，禁制马使不行也。軷音蒲末反。菩音负。）及祭，酌仆。仆左执辔，右祭两轵，祭軓，乃饮。（轵谓两轊，軓谓车轼前也。轊音卫，軓音犯。）
后周迎太白，出国门而軷祭。
隋制，皇帝行幸亲巡狩则軷祭。其礼，有司於国门外，委土为山象，设埋埳。有司刳羊，陈俎豆。驾将至，委奠币，荐脯醢，加羊於軷，西首。又奠酒解羊，并馔埋於埳。驾至，太仆祭两轵及軓前，乃饮，授爵，遂轹軷上而行。
大唐车驾亲征，如开元礼。
天子诸侯四时田猎（周宋梁陈北齐后周隋大唐）
周制，天子诸侯无事，则岁行蒐苗狝狩之礼。
仲春教振旅，司马以旗致民，平列阵，如战之阵。（以旗者，立旗期民於其下也。兵者凶事，不可空设，因蒐狩而习之。凡师，出曰治兵，入曰振旅，皆习战也。四时各教民以其一焉。春习振旅，兵入收众，专於农。平犹正也。）王执路鼓，诸侯执鼖鼓，军将执晋鼓，师帅执提，旅帅执鼙，卒长执铙，两司马执铎，公司马执镯，（鼓人职曰： 以路鼓鼓鬼享，以鼖鼓鼓军事，以晋鼓鼓金奏，以金铙止鼓，以金铎通鼓，以金镯节鼓。 提谓马上鼓，有曲木提持鼓立马髦上者，故谓之提。杜子春云： 公司马谓五人为伍伍之司马也。 郑玄谓： 王不执鼖鼓，尚之於诸侯也。伍长，谓之公司马者，虽卑，亦同其号。 鼖音坟。）以教坐作进退疾徐疏数之节。（习战法。）遂以蒐田，有司表貉，誓民，鼓，遂围禁。火弊，献禽以祭社。（春田为蒐。有司，大司徒也，掌大田役，治徒庶之政令。表貉，立表而貉祭也。誓民，誓以犯田法之罚也。誓曰： 无干车，无自后射。 立旌遂围禁。火弊，火止也。春田主用火，因焚莱除陈草，皆杀而火止。献犹致也。田止，虞人植旌，众皆献其所获禽焉。诗云： 言私其豵，献肩于公。 春田主祭社者，土方施生也。貉读为禡。）
仲夏教茇舍，如振旅之阵。群吏撰车徒，读书契，辨号名之用。帅以门名，县鄙各以其名，家以号名，乡以州名，野以邑名，百官各象其事，以辨军之夜事。其他皆如振旅。（茇舍，草止之也，军有草止之法。读书契，以簿书校录军实之凡要。号名者，徽识所以相别也。乡遂之属谓之名，家之属谓之号，百官之属谓之事。在国以表朝位，在军又象其制而为之，以备死事。夜事，戒夜守之事。）遂以苗田，如蒐之法。车弊，献禽以享礿。（夏田为苗，择取不孕任者，若治苗去不秀实者云。车弊，驱兽之车止也。夏田主用车，示所取物希，皆杀而车止。礿，宗庙之夏祭也。冬夏田主於祭宗庙者，阴阳始起，象神之在内。）
仲秋教治兵，如振旅之阵。王载太常，诸侯载旂，军吏载旗，师都载旃，乡遂载物，郊野载旐，百官载旟，各书其事与其号焉。其他皆如振旅。（军吏，诸军帅也。师都，遂大夫也。乡遂，乡大夫也。或载旃，或载物，众属军吏，无所将也。郊谓乡遂之州长、县正以下也。野谓公邑大夫。载旐者，以其将羡卒也。百官，卿大夫也。载旟者，以其属卫王也。凡旌旗，有军众者画异物，无者帛而已。书当为画，皆画以云气。）遂以狝田，如蒐田之法。罗弊，致禽以祀祊。（秋田为狝。狝，杀也。罗弊，网止也。秋田主用网，中杀者多也，皆杀而网止。祊当为方。秋田主祭四方，报成万物。诗云 以社以方 。）
仲冬教大阅。（春辨鼓铎，夏辨号名，秋辨旗物，至冬大阅，简军实。）虞人莱所田之野，为表，百步则一，为三表；又五十步为一表。田之日，司马建旗於后表之中，群吏以旗物鼓铎镯铙，各帅其民而致。质明弊旗，诛后至者。乃陈车徒如战之阵，皆坐。（虞人莱所田之野，芟除其草莱，为可阵之处。后表之中，五十步表之中央。表，所以识正行列也。四表积二百五十步，左右之广当容三军，步数未闻。致，致之司马。质，正也。弊，仆也。皆坐，当听誓。）群吏听誓於阵前。斩牲以左右徇阵曰： 不用命者斩之。 （群吏，诸军帅也。阵前，南面乡表也。月令： 季秋，天子教於田猎，以习五戎。 司徒搢朴，北面以誓之。此大阅礼，实正岁之仲冬，而说季秋之政，於周为仲冬，为月令者失之矣。斩牲者，小子也。凡誓之大略，甘誓、汤誓之属是也。）中军以鼙令鼓，鼓人皆三鼓，司马振铎，群吏作旗，车徒皆作。鼓行鸣镯，车徒皆行，及表乃止。三鼓摝铎，群吏弊旗，车徒皆坐。（中军，中军之将也。天子六军，三三而居一偏。群吏既听誓，各复其）（部曲。中军之将令鼓鼓，以作其士众之气。鼓人者，中军之将、师帅、旅帅也。司马振铎以作众。作，起也。既起，鼓人击鼓以行之，伍长鸣镯以节之。伍长一曰公司马。及表，自后表前至第二表。三鼓者，鼓人也。摝读如涿鹿之鹿。掩上振之为摝。摝者，止行息气也。司马法曰： 鼓声不过阊，鼙声不过阘，铎声不过琅。 阊音吐刚反。阘音吐答反。）又三鼓，振铎作旗，车徒皆作。鼓进鸣镯，车骤徒趋，及表乃止，坐作如初。（趋者，赴敌尚疾之渐。春秋传曰 先人有夺人之心 。及表，自第二前至第三表。）乃鼓，车驰徒走，及表乃止。（及表，自第三前至前表。）鼓戒三阕，车三发，徒三刺。（鼓戒，戒攻敌也。鼓一阕，车一转，徒一刺，三而止，象服敌。）乃鼓退，鸣铙且卻，及表乃止，坐作如初。（铙所以止鼓也。军退，卒长鸣铙以和众。鼓人为止之。退，自前表至后表。鼓铎则同，习战之礼，出入一也。异者，废镯而鸣铙。）遂以狩田：以旌为左右和之门，群吏各帅其车徒以叙和出，左右陈车徒，有司平之。旗居卒閒以分地，前后有屯百步，有司巡其前后。险野，人为主；易野，车为主。（冬田为狩，言守取之无所择也。军门曰和，今谓之垒门，立两旌以为之。叙和出，用次第出和门也。左右，或出而左，或出而右。有司平之，乡师居门，正其出入之行列也。旗，军吏所载也。分地，调其部曲疏数。前后有屯百步，车徒异群相去之数也。车徒毕出於和门，乡师又巡其行阵。郑众云： 险野，人为主，人居前。易野，车为主，车居前。 ）既阵，乃设驱逆之车，有司表貉於阵前。（驱，驱出禽兽，使趋田者也。逆，逆要不得令走。设此车者，田仆也。）中军以鼙令鼓，鼓人皆三鼓，群司马振铎，车徒皆作。遂鼓行，徒衔枚而进。（群司马，两司马也。枚状如箸，衔之，有繣结项中。军法止语，为相疑惑也。）天子杀则下大緌，诸侯杀则下小緌。（緌，有虞氏之旌旗也。下谓弊之。）大夫杀则止佐车，佐车止则百姓田猎。（佐车，驱逆之车。）大兽公之，小禽私之，获者取左耳。（郑众云： 大兽公之，输之於公；小禽私之，以自畀也。 获得禽兽者，取其左耳，当以计功多少。畀音必二反。）及所弊，鼓皆駴，车徒皆譟。（及所弊，至所弊之处。田所当於止也。天子诸侯蒐狩有常，至其常处，吏士鼓譟，象攻敌克胜而喜也。疾雷击鼓曰駴。譟，驩也。书曰 前师乃鼓｛付鼓｝譟 ，亦谓喜也。駴音骇。｛付鼓｝音符。）徒乃弊。命致禽馌兽於郊，入献禽以享烝。（徒乃弊，徒止也。冬田主用众，物多，众得取也。致禽馌兽於郊，聚所获禽，因以祭四方之神於郊。月令季秋 天子既田，命主祠祭禽於四方 是也。入又以禽祭宗庙。）
说曰：天生五材，人并用之，废一不可，谁能去兵。历代以来，祸乱之作，非武不定，是以君子习之。孔子曰： 不教民战，是谓弃之。 王制曰： 天子诸侯无事而不田，曰不敬。田不以礼，曰暴天物。 左氏传曰： 春蒐、夏苗、秋狝、冬狩，皆於农隙以讲事。 三年治兵，入而振旅，归而饮至，以数军实。昭文章，明贵贱，辨等列，顺少长，习威仪也。 穀梁传曰： 因蒐狩以习用武事，礼之大者也。艾兰以为防，（兰，香草也。防，为田之大限。）置旃以为辕门，（旃，旌旗之名，通帛为旃。辕门，昂车以其辕表门。）以葛覆质以为槷，（质，椹也。槷，门中臬也。葛或为褐。槷，五结反。）流旁握，御击者不得入。（流旁握，谓车两轊头，各去门边容握。握，四寸也。击挂者则不得入门。）车轨尘，（尘不出辙。）马候蹄，（发足相应，迟疾相投。）掩禽旅，（掩取众禽。）御者不失其驰，然后射者能中。（不失驰骋之节。）过防弗逐，不从奔之道也。（战不逐奔之义。）面伤不献，（嫌诛降。）不成禽不献。（恶虐幼小。）禽虽多，天子取三十焉。一为乾豆，（谓自左膘而射，达於右腢，为上等。腢，膊前骨也，音虞，又五口反。）二为宾客，（谓射右耳本，为次等。）三为充君之庖。（谓射左髀达於右〈骨｛幺月｝〉，为下等。）其馀与士众以习射於射宫。（取三十以供乾豆、宾客、君之庖。射宫，泽宫。）射而中，田不得禽则得禽；射而不中，田得禽则不得禽。是以知古之贵仁义而贱勇力也。 （射以不争为仁，揖让为义。）
宋文帝元嘉二十五年闰二月，大蒐於宣武场。主司列奏申摄，克日校猎，百官备办。设行宫殿便座武帐於幕府山南冈，设王公百官便座幔省如常仪，设南北左右四行旌门。建旗以表获车。殿中郎一人典获车，主者二人收禽，吏二十四人配获车十二两。校猎之官著葱褶，有带。二品以上拥刀，备槊麾幡，三品以下带刀，皆骑乘。将领部曲先猎一日，布围。领军将军一人督右甄；护军将军一人督左甄；大司马一人居中，董正诸将，悉受节度。殿中郎率获车部曲，在大司马之后。尚书仆射以下诸官曹令史等，督摄纠司，校猎非违。至日，会於宣武场，列为重围。设留守填街位於云龙门外，内官道北，外官道南，以西为上。设从官位於云龙门内，大官阶北，小官阶南，以西为上。设先置官位於行上车门外，内官道西，外官道东，以北为上。设先置官还位於广莫门外道之东西，以南为上。校猎日平旦，正直侍中奏严。上水一刻，奏 槌一鼓 ，为一严。上水二刻，奏 槌二鼓 ，为再严。殿中侍御史奏开东中华云龙门，引仗为小驾卤簿。百官非校猎之官，著朱服，集列广莫门外。留守填街后部从官就位；前部从官依卤簿；先置官先行。上水三刻，奏 槌三鼓 ，为三严。上水四刻，奏 外办 。正次直侍中、散骑常侍、给事黄门侍郎、散骑侍郎、军校，剑履进夹上閤。正直侍中负玺，通事令史带龟印中书之印。上水五刻，皇帝出。著黑介帻单衣，乘辇。正直侍中负玺陪乘，不带剑。殿中侍御史督摄黄麾以内。次直侍中、次直黄门侍郎护驾在前。又次直侍中佩信玺、行玺，与正直黄门侍郎从护驾在后。不鸣鼓角，不得諠譁，以次引出，警跸如常仪。车驾出，赞陛者再拜。皇太子入守。车驾将至，威仪唱引先置前部从官就位，再拜。车驾至行殿前回辇，正直侍中跪奏： 降辇。 次直侍中称制曰： 可。 正直侍中俯伏起。皇帝降辇登御座，侍臣升殿。直卫鈒（所立反）戟武贲，毛头文衣鹖尾，以次列阶。正直侍中奏： 解严。 先置从驾百官还便座幔省。皇帝若亲射禽，变服戎服，如校猎仪。内外从官及武贲悉变服，鈒戟抽鞘，以备武卫。黄麾内官，从入围里。列置部曲，广张甄围，旗鼓相见，衔枚而进。甄周围会，督甄令史奔骑号法施令曰： 春禽怀孕，蒐而不射；鸟兽之肉不登於俎，不射；皮革齿牙骨角毛羽不登於器，不射。 甄会。大司马鸣鼓蹙围，众军鼓譟警角，至宣武场止。大司马屯北旌门，二甄帅屯左右旌门，殿中中郎率获车部曲入次北旌门内之右。皇帝从南旌门入射禽。谒者以获车收载，还陈於获旗之北。王公以下以次射禽，各送诣获旗下，付收禽主者。事毕，大司马鸣鼓解围复屯，殿中郎率其属收禽，以实获车，奉车奉充庖厨。正厨置樽酒俎肉於中逵，以犒飨校猎众军。至晡，正直侍中量宜奏严，从官还著朱服，鈒戟复鞘。再严，先置官先还。三严后二刻，正直侍中奏： 外办。 皇帝著黑介帻单衣。正次直侍中、散骑常侍、给事黄门侍郎、军校进夹御座。正直侍中跪奏： 还宫。 次直侍中称制曰： 可。 正直侍中俯伏起。乘舆登辇还，卫从如常仪。大司马鸣鼓散屯，以次就舍。车驾将至，威仪唱引留守填街先置前部从官就位，再拜。车驾至殿前回辇，正直侍中跪奏： 降辇。 次直侍中称制曰： 可。 正直侍中俯伏起。乘舆降入。正直次直侍中、散骑常侍等从至閤。正直侍中奏： 解严。 内外百官拜表问讯讫，罢。
梁陈并依宋仪。其异者，置行殿於幕府山南冈，并设王公百官幕。先猎一日，遣马骑布围。左领军将军督左，右领军将军督右，大司马董正诸军。猎日，侍中三奏，一奏搥一鼓，为一严，三严讫，引仗为小驾卤簿。皇帝乘马戎服，从者悉绛衫帻，黄麾警跸，鼓吹如常仪。猎讫，宴会享劳，比校多少。戮一人以惩乱法。会毕，还宫。
北齐春蒐礼：有司规大防，建获旗，以表获车。前一日，命布围。领军将军一人，督左甄；护军将军一人，督右甄；大司马一人，居中，节制诸军。天子陈小驾，服通天冠，乘木辂，诣行宫。将亲禽，服戎服，鈒戟者皆严。武卫张甄围，旗鼓相见，衔枚而进。甄常开一方，以令三驱。围合，吏奔骑令曰： 鸟兽之肉不登於俎者，不射；皮革齿牙骨角毛羽不登於器者，不射。 甄合，大司马鸣鼓促围，众军鼓譟鸣角，至期处而止。大司马屯北旌门，二甄帅屯左右旌门。天子乘马，从南旌门入，亲射禽。谒者以获车收禽，载还，陈於获旗之北。王公以下以次射禽，皆送旗下。事毕，大司马鸣鼓解围，复屯。殿中郎率其属收禽，以实获车。天子还行宫，命有司每禽择取三十，一曰乾豆，二曰宾客，三曰充君之庖。其馀即於围下量犒将士。礼毕，改服，鈒者韬刃而还。夏苗、秋狝、冬狩，礼皆同。
后周仲春教振旅，大司马建大麾於莱田之所。乡稍之官，以旗物鼓铎钲铙，各帅其人而致。诛其后至者。建麾於后表之军中，以集众庶。质明，偃麾，诛其不及者。乃陈徒骑，如战之阵。大司马北面誓之。军中皆听鼓角，以为进止之节。田之日，於莱之北，建旗为和门。诸将帅徒骑序入其门，有司居门，以平其人。既入而分其地，险野则徒前而骑后，易野则骑前而徒后。既阵，皆坐，乃设驱逆骑，有司表禡於前。以太牢祭黄帝轩辕氏，於狩地为墠，建二旗，列五兵於座侧，行三献礼。遂蒐田，致禽以祭社。仲夏教茇舍，遂苗田。仲秋练兵狝田。仲冬大阅，遂狩。其致禽享礿教习之仪，并如古周法。
隋大业三年，炀帝在榆林，突厥启人及西域、东胡君长并来朝贡。帝欲示以甲兵之盛，乃命有司陈冬狩之礼。诏虞部量拔延山南北周二百里，并立表记。前狩二日，兵部建旗於表所。五里一旗，分为四十军，军万人，骑五千匹。前一日，诸将各帅其军，集於旗下。鸣鼓，后至者斩。诏四十道使，并扬旗建节，分申佃令，即留军所监猎。布围，围阙南面，方行而前。帝服紫葱褶、黑介帻，乘闟猪车，（车饰如木辂，重辋缦轮，虬龙绕毂，汉东京卤簿所谓猎车。）驾六黑骝。太常陈鼓笳铙箫角於帝左右，各百二十。百官戎服骑从，鼓行入围，诸将并鼓行赴围。乃设驱逆骑千有二百。闟猪停軔，有司敛大緌；王公以下，皆整弓，陈於驾前，有司又敛小緌。乃驱兽出，过於帝前。初驱过，有司整御弓矢以前，待诏。再驱过，备身将军奉进弓矢。三驱过，帝乃从禽，鼓吹皆振，左而射之。每驱必三兽以上。帝发，抗大緌。次王公发，抗小緌。次诸将发射，则无鼓，驱逆之骑乃止。然后三军四夷百姓皆猎。凡射兽，自左膘而射，达於右腢，（五口反。）为上等。达右耳本，为次等。自左髀达於右〈骨｛幺月｝〉，为下等。群兽相从，不得尽杀。已伤之兽，不得重射。又逆向人者，不射其面。出表者不逐之。田将止，虞部建旗於围内。从驾之鼓及诸军鼓俱振，卒徒皆譟。诸获禽者，献於旗所，致其左耳。大兽公之，以供宗庙，使归腊於京师。小兽私之。
大唐高祖武德五年十二月，幸泾阳之华池校猎。谓群臣曰： 今日畋乐乎？ 谏议大夫苏代长进曰： 陛下游猎，薄废万机，不满十旬，未为大乐。 高祖色变，既而笑曰： 狂发耶？ 代长曰： 为臣私计，即狂；为陛下国计，即忠。
贞观十六年十二月，狩於骊山。时阴寒晦冥，围兵断绝。上乘高遥见之，欲舍其罚，恐亏军令，乃回辔入谷以避之。
永徽元年冬，出猎，在路遇雨。因问谏议大夫谷那律曰： 油衣若为得不漏？ 对曰： 能以瓦为之，必不漏矣。 上大悦。因此不复出猎。
先天元年十一月，猎於骊山之下。（侍中魏知古上诗谏曰： 尝闻夏太康，五弟训禽荒。我后来冬狩，三驱盛礼张。顺时鹰隼击，讲事武功扬。奔走未及去，翾飞岂暇翔。非熊从渭水，瑞翟想陈苍。此欲诚难纵，兹游不可常。子云陈羽猎，僖伯谏渔棠。得失鉴齐楚，仁恩念禹汤。雍熙谅在宥，亭毒匪多伤。辛甲今为史，虞箴遂孔彰。 手制曰： 所进十韵，三复研精，良增叹美。予时因暇景，为苗而畋，开一面之罗，展三驱之礼。无情校猎，但慕前禽。卿有箴规，辅予不逮。今赐物五十段，以申劝奖。 ）
开元三年十月，大蒐於岐州凤泉汤。属夜雪天寒，其围兵并放散，各赐布一端，绵一屯。其蒐狩之制，具开元礼。
出师仪制
（扬兵讲武附周汉后汉魏晋东晋宋后魏北齐隋大唐）
周制，大司马制军诘禁以纠邦国。若大师，则掌其戒令，涖太卜，帅执事涖衅主及军器。（大师，王出征伐也。涖，临也。主谓迁庙之主及社主在军者也。军器，鼓铎之属。凡师既受甲，迎主於庙及社主，祝奉以从。杀牲以血涂主及军器，皆神明之。司马法曰： 上卜下谋，是谓参之。 ）及致，建大常，比军众，诛后至者。（致谓乡师致民於司马也。比，校次之。）司兵掌五兵五盾。（五兵者，戈、殳、戟、酋矛、夷矛。五盾，干橹之属也。）及授兵，从司马之法以颁之。（师旅卒两人数，所用多少。）司戈盾掌戈盾之物而颁之。（分与受用者。）授贰车戈盾，建乘车之戈盾，授旅贲及虎士之戈盾。军行，兵车不式。（尚威武，不崇敬。）武车绥旌。（武车亦革辂也。取其建戈，即云兵车；取其威猛，即云武车。旌谓车上旗幡也。绥谓垂舒。）凡军旅会同，合其车之卒伍，而比其乘，属其右。（合、比、属，谓次第相安习也。车亦有卒伍。）戎仆掌驭戎车，掌王倅车之政，正其服。犯軷如玉辂之仪。虎贲氏掌先后王而趋以卒伍。（王出，将虎贲士居前后，虽群行，亦有局分。）旅贲氏掌执戈盾，夹王车而趋。左八人，右八人。车止则持轮。太仆则自左驭而前驱，及赞王鼓。（王通鼓，佐击其馀面。）
前有水则载青旌，前有尘埃则载鸣鸢，前有车骑则载飞鸿，前有士师则载虎皮，前有挚兽则载貔貅。（载谓举旌首以警众也。礼，君行师从，卿行旅从。前驱举此，则士众知所有。所举各以其类象之。青，青雀，水鸟也。鸢鸣则天将风，风生埃起。鸿取飞有行列也。士师谓兵众也。虎取其有威勇。貔貅亦挚兽。书曰 如虎如貔 。）行，前朱鸟而后玄武，左青龙而右白虎，招摇在上，急缮其怒，（以此四兽为军阵，象天也。急犹坚也。缮读曰劲。又画招摇星於旌旗上，以起居坚劲，军之威怒，象天帝也。招摇星在北斗杓端，主指者。）进退有度。（度谓伐与步数。）
挈壶氏掌挈壶以令军井，挈辔以令舍，挈畚以令粮。（郑众云： 挈壶以令军井，谓为军穿井，井成，挈壶悬其上，令军中士众皆望见，知此下有井。壶所以盛饮，故以壶表井。挈辔以令舍，亦悬辔於所当舍止之处，使军望见，知当舍止於此。辔所以驾舍，故以辔表舍。挈畚以令粮，亦悬畚於其所当廪假之处，令军望见，知当廪假於此下也。畚所以盛粮之器，故以畚表廪。军中人多，车骑杂会讙嚣，号令不能相闻，故各以其物为表，省烦便事也。 ）凡军事，悬壶以序聚柝。（郑众云： 悬壶以为漏，以序聚柝，以次更聚击柝备守。 郑玄谓 击柝，两木相敲，行夜时也。 ）
及战，司马巡阵，视事而赏罚。（事谓战功也。）若师有功，则左执律，右秉钺，以先恺乐献於社。（功，胜也。律所以听军声，钺所以为将威也。先犹导也。兵乐曰恺。献功於社也。故城濮之战，春秋左氏传曰： 振旅恺以入於晋。 ）若师不功，则厌而奉主车。（郑众云： 厌谓厌冠，丧服也。军败则以丧礼，故秦伯之败於殽也，春秋传曰： 秦伯素服郊次，向师而哭 。 郑玄谓： 厌，伏冠也。奉犹送也。送主归於庙与社。 ）王吊劳士庶子，则相。（师败，王亲吊士庶子之死者，劳其伤者。庶子，卿大夫之子从军者。或谓之庶士。）
汉兴，设南北军之备外，命天下郡国选能引强、蹶张、材力、武猛者，以为轻车、骑士、材官、楼船。常以立秋后郊礼毕，斩牲於东门，以荐陵庙，肄孙吴兵法六十四阵。每十月，都课试金革骑士，各有员数。如有寇警，平地用车骑，山阻用材官，水泉用楼船。孝文纳晁错之策，以为军之胜负定於内，有事则可以应於外，颇祖周司马法、齐寄政之制，（管子寓军令。）徙人於边，以起军伍。元帝用贡禹议，始罢角抵戏。
后汉初，立秋之日，白郊礼毕，始扬威武，斩牲於郊东门，以荐陵庙。其仪：乘舆御戎辂，白马朱鬛，躬执弩射牲。（牲用鹿麛。）太宰令、谒者各一人，载以获车，驰驷送陵庙。还宫，遣使者赍束帛以赐武官。武官肄兵，习战阵之仪、斩牲之礼，名曰 貙刘 。兵、官皆肄孙、吴兵法六十四阵。既还，公卿以下陈雒阳街，乘舆到，公卿已下拜，天子下车，公卿亲识颜色，然后还宫。（古语曰：在车下，则准此时施，汉代以为常。）
灵帝中平五年，以天下黄巾贼起，大发四方兵，讲武耀兵於平乐观。以小黄门蹇硕为上军校尉，武贲中郎将袁绍为中军校尉，屯骑校尉鲍鸿为下军校尉，议郎曹操为典军校尉，赵融为助军左校尉，冯芳为助军右校尉，谏议大夫夏牟为左校尉，淳于琼为右校尉。凡八人，皆统於硕。起太坛，上建十二重五采华盖，高十丈。坛东北为小坛，复建九重华盖，高九丈。列步骑兵士数万人，结营为阵。天子亲出临军，驻大华盖下；大将军何进驻小华盖下。礼毕，帝躬擐甲介马，称 无上将军 ，行阵三匝，还。
献帝建安二十一年，有司奏： 古四时讲武。按汉西京承秦制，三时不讲。唯十月都试金革。今兵戈未偃，士众素习，可无四时讲武，但以立秋择吉日，大朝车骑，号曰阅兵。上合礼名，下承汉制。 是冬阅兵，魏王曹操亲执金鼓以令进退。
延康元年，曹丕嗣魏王。其年秋，阅兵於郊，公卿相仪，王御华盖，亲执金鼓之节。
魏明帝太和元年十月，阅兵於东郊。
晋武帝泰始四年、九年、咸宁元年、太康四年、六年冬，皆自临宣武观，大阅，习众军。然不自令进退。自惠帝以后，其礼遂废。
东晋元帝诏左右卫及诸营教习，依大习仪。成帝咸和中，诏内外诸军戏於南郊之场，故其地因名斗场。自后蕃镇桓、庾诸方伯，往往阅习，然朝廷无事焉。
宋文帝依故事肄习众军，兼用汉魏之礼。其后以时讲武於宣武堂。
后魏明帝永兴五年以九月十月之交，亲行貙刘之礼。孝成帝和平三年，因岁除大傩，遂耀兵示武。更为制，令步兵陈於南，骑士陈於北，各击钟鼓，以为节度。其步兵所衣，青赤黑黄，别为部队。楯槊矛戟相次周回转易，以相赴就。有飞龙腾蛇之变，为函箱鱼鳞四门之阵，凡十馀法。跪起前卻，莫不应节。阵毕，南北二军皆鸣鼓角，众尽大譟。各令骑将六千人去来挑战，步兵更进退以相拒击，南败北捷，以为盛观。自后以为常。
北齐常以季秋，皇帝讲武於都外。有司先芟莱野为场，为二军进止之节。又别墠於北场，舆驾停观。遂命将教众为战场之法。凡为阵，少者在前，长者在后。其还，则长者在前，少者在后。长者持弓矢，短者持旌旗。勇者持钲鼓刀楯为前行，战士次之，槊者次之，弓箭为后行。将帅先教士目，使习见旌旗指麾之踪，发起之意，旗卧则跪。次教士耳，使习听金鼓动止之节，声鼓则进，鸣金则止。次教士心，使知刑罚之苦，赏赐之利。次教士手，使习持五兵之便，战斗之备。次教士足，使习跪起及行崄泥之涂。前五日，皆请兵严於场所，依方色建旗为和门。都墠之中及四角，皆建五采牙旗。应讲武者，各集於其军。戎鼓一通，军士皆严备。二通，将士擐甲。三通，步军各为直阵，以相俟。大将各处军中，立旗鼓下。有司陈小驾卤簿，皇帝武弁，乘革辂，大司马介胄乘马，奉引入行殿。百司陪列。位定，二军迭为客主。先举为客，后举为主。从五行相胜法，为阵以应之。
隋大业七年，征辽东。众军将发，御临朔宫，亲授节度。每军，大将、亚将各一人。骑兵四十队，队百人。（百人置一纛。十队为一团，团有偏将一人。第一团，皆青丝连明光甲、铁具装、青缨拂，建狻猊旗。第二团，绛丝连朱犀甲、兽文具装、赤缨拂，建貔貅旗。第三团，白丝连明光甲、铁具装、素缨拂，建辟邪旗。第四团，乌丝连玄犀甲、兽文具装、黑缨拂，建六駮旗。前部鼓吹一部：大鼓、小鼓及鼙、长鸣、中鸣等各十八具，鼓、金钲各二具。后部铙吹一部：铙二面，歌箫及笳各四具，节鼓一面，筚篥、横笛各四具，大角十八具。）又步卒八十队，分为四团。团有偏将一人。（第一团，每队给青隼荡幡一。第二团，每队黄隼荡幡一。第三团，每队苍隼荡幡一。第四团，每队乌隼荡幡一。长槊楯弩及甲毦等，各称兵数。）受降使者一人，（给二马轺车一乘，白兽幡及节每一，骑吏三人，车辐白从十二人。）承诏慰抚，不受大将制，战阵则为监军。
军将发，候大角一通，步卒第一团出营东门，东向阵。第二团出营南门，南向阵。第三团出营西门，西向阵。第四团出营北门，北向阵。阵四面团营，然后诸团严驾立。大角三通，则铙鼓俱振，骑第一团引行，队閒相去各十五步。次第二团。次前部鼓吹。次弓矢一队，合二百骑。建蹲兽旗，瓟槊二张，大将在其下。次〈革延〉马二十匹，次大角，次后部铙吹。次第三团，次第四团，次受降使者。次及辎重戎车散兵等，亦有四团。第一辎重出，收东面阵，分为两道，夹以行。第二辎重出，收南面阵，夹以行。第三辎重出，收西面阵，夹以行。第四辎重出，收北面阵，夹以行。亚将领五百骑，建腾豹旗，殿军后。
至营，则第一团骑阵於东面，第二团骑阵於南面，鼓吹翊大将军居中，驻马南向，第三团骑阵於西面，第四团骑阵於北面，合为方阵。四面外向，步卒翊辎重入於阵内，以次安营。营定，四面阵者引骑入营。亚将率骁骑游奕督察。其安营之制，以车外布，閒设马枪，次施兵幕，内安杂畜。事毕，大将、亚将等各就牙帐。马步队与军中散兵，交为两番，五日而代。
於是每日遣一军发，相去四十里，连营渐进。二十四日续发而尽。首尾相继，鼓角相闻，旌旗亘九百六十里。天子六军次发，两部前后先置，又亘八十里。通诸道合三十军，亘千四十里。
诸军各以帛为带，长尺五寸，阔二寸，题其军号为记。御营内者，合十二卫、三台、五省、九寺，并分隶内外前后左右六军，亦各题其军号，不得自言台省。王公以下，至於兵丁冢隶，悉以帛为带，缀於衣领，名 军记带 。诸军并给幡数百，有事使人交相去来者，执以行。不执幡而离本军者，他军验军记带，知非本部兵，则所在斩之。
大唐显庆二年十一月二十一日，讲武於滍水之南，行三驱之礼。上设次於尚书台以观之。（时许州长史封道弘奏言： 后汉南郡太守马融讲尚书於此，因以为名。今请改为讲武台。 从之。）五年三月八日，又讲武於并州城北。上御飞阁，引群臣临观之。左卫大将军张延师为左军，左右骁武等六卫、左羽林骑士属焉；左武候大将军梁建方为右军，左右威领武候等六卫、右羽林骑士属焉。一鼓而誓众，再鼓而整列，三鼓而交前。左为曲直圆锐之阵，右为方锐直圆之阵。三挑而五变，步退而骑进，五合而各复位。许敬宗奏曰： 延师整而坚，建方敢而锐，皆良将也。 上曰： 讲阅者，安不忘危之道也。梁朝衣冠甚盛，人物亦多，侯景以数千人渡江，一朝瓦解。武不可黩，又不可弃，此之谓也。
武太后圣历二年，欲以季冬讲武，有司延入孟春。时王方庆上疏曰： 谨按礼记月令： 孟冬之月，天子命将帅讲武，习射御角力。 此乃三时务农，一时讲武，盖王者常事，安不忘危之道也。孟春之月，不可称兵。兵者，干戈甲胄之总名。兵，金也，金性克木，春盛德在木，金气以害盛德，逆生气。 孟春行冬令，则水潦为败，雪霜大挚，首种不入 。按蔡邕月令章句： 太阴休，少阳尚微，而行冬令以导水气，故水潦至而败生物也。雪霜大挚，折伤者也。太阴干时，雨雪而霜，故伤首种。 （种谓宿麦也。麦以秋种，故谓之首种。入，收也。为沍寒所伤，故至春不长。今月令首种稷，非麦。）今孟春讲武，是行冬令，以阴政犯阳气，害发生之德。臣恐水潦败物，雪霜损稼，宿麦不登，无所收入也。请至明年孟冬教习，以顺天道。 从之。
先天二年十月十三日，讲武於骊山之下。征兵二十万，戈铤金甲，照耀天地。列大阵於长川，坐作进退，以金鼓之声节之。玄宗亲擐戎服，持大鎗，立於阵前。兵部尚书郭元振，以亏失军容，坐於纛下，将斩之。宰臣刘幽求、张说跪於马前，谏曰： 元振翊戴上皇，有大功於国，虽违军令，不可加刑。伏愿宽宥。 乃舍之，配流新州。给事中知礼仪唐绍，以草军仪有失，斩之。（上既怒唐绍，众情犹冀宽之。会右金吾将军李邈，遽请斩之。时人皆痛惜绍而深咎邈。寻有制罢邈官，遂摈废终身。）薛讷为左军节度。众以元帅及礼官得罪，诸节部颇亦失序，唯讷及解琬军不动。上令轻骑召讷等，至军门，不得入。礼毕，特加慰劳。
命将出征（汉魏北齐后周隋大唐）
汉高帝初为汉王，都汉中。将还定三秦，择良日，斋戒，设坛场，具礼，拜韩信为大将军。部署诸将，东出陈仓，收秦地。
魏故事，遣将出征，符节郎授节钺，跪而推毂。
北齐命将出征，则太卜诣庙，灼龟，授鼓旗於庙。皇帝陈法驾，服衮冕，至庙，拜於太祖。遍告讫，降就中阶，引上将，操钺授柯，曰： 从此上至天，将军制之。 又操斧授柯，曰： 从此下至泉，将军制之。 将军既受斧钺，对曰： 国不可从外理，军不可从中制。臣既受命，有鼓旗斧钺之威，愿假一言之命於臣。 帝曰： 苟利社稷，将军裁之。 将军就车，载斧钺而出。皇帝推毂度阃，曰： 从此以外，将军制之。
后周制，大将出征，遣太祝以羊一，祭所过名山大川。明帝武成元年，吐谷浑寇边。帝戎服乘马，遣大司马贺兰祥讨之。告於太祖之庙，司宪奉钺，进授大将。大将拜受，以授从者。礼毕，出受甲兵。
隋制，皇太子亲戎，及将军出师，则以豭肫一衅鼓，皆告社庙。受斧钺讫，不得反宿於家。开皇八年，晋王广将伐陈，内史令李德林摄太尉，告於太庙。礼毕，命有司宜於太社。二十年，太尉晋王广又北伐突厥。次河上，禡祭轩辕黄帝以太牢制币，陈甲兵，行三献之礼。
大唐之制，如开元礼。
宣露布（后魏隋大唐）
后魏每攻战克捷，欲天下闻知，乃书帛，建於漆竿上，名为露布，自此始也。其后相因施行。
隋文帝开皇中，诏太常卿牛弘撰宣露布礼。及九年平陈，元帅晋王以驿上露布。兵部奏，请依新礼。集百官、四方客使等，并赴广阳门外，服朝衣，各依其列。内史令称有诏，在位者皆拜。宣讫，拜，蹈舞者三，又拜而罢。
大唐每平荡寇贼，宣露布。其日，守宫量设群官次。露布至，兵部侍郎奉以奏闻。仍集文武群官、客使於东朝堂，中书令宣布，具如开元礼。（武德元年十一月，秦王平薛仁杲，凯旋，献於太庙。二年五月，秦王破宋金刚，复并州故地，凯旋，献捷於太庙。四年七月，秦王平东都，被黄金甲，陈铁马一万，甲士三万，以王世充、窦建德及隋文物辇辂，献捷於太庙。贞观四年三月，李靖俘颉利可汗，献捷於太庙。永徽元年九月，高侃执车鼻可汗，献於太庙。）


刑法五
杂议下（宋梁后魏大唐）
宋前废帝景平中，大司马府军人朱兴妻周，生息男道扶，年三岁，先得痫病，周因其病发，掘地埋之，为道扶姑双女所告，正周弃市刑。司空徐羡之议曰： 自然之爱，虎狼犹仁，周之凶忍，宜加明戮。臣以为法律之外，故尚弘物之理。母之即刑，由子明法，为子之道，焉有自容之地。虽伏法者当罪，而在宥者匪容。愚谓可特申之遐裔。 诏从之。
文帝元嘉七年，郯县人黄初妻赵打息载妻王死，后遇赦，王有父母及息男称，依法徙赵二千里外。司徒左长史傅隆议曰： 礼律之兴，盖本自然。求之情理，非从天堕，非从地出。父子至亲，分形同气，称之於载，即载之於赵，虽云三代，合之一体，未有能分之者也。称虽创巨痛深，固无雠祖之义，故古人不以父命辞王父命也。若云称可杀赵，赵当何以处载？若父子孙祖，互相残戮，惧非先王明罚、皋陶立法之本旨也。向使石厚之子，日磾之孙，砥锋挺锷，不与二祖同戴天日，则石碏、秺侯可得纯臣於国，孝义於家矣。旧令云： 杀人父母，徙二千里外。 不施父子孙祖明矣。赵当避王周功千里外耳。令云： 凡流徙者，同籍亲近欲相随，听之。 此又大通情体，因亲以教爱者也。赵既流移，载为人子，何得不从？载从而称不行，岂名教所许？赵虽内愧终身，称当沈痛没齿，孙祖之义，自不得绝，事理固然也。
孝武於元嘉中，出镇历阳，沈亮行参征虏将军事。人有盗发冢者，罪所近村人，与符伍遭劫不赴救同坐。亮议曰： 寻发冢之情，事止窃盗，徒以侵亡犯死，故同之严科。夫穿掘之侣，必衔枚以晦其迹；劫掠之党，必讙呼以威其事。故赴凶赫者易，应潜密者难。且山原为无人之乡，丘垄非常途所践，至於防救，不得比之村乡。督实劾名，理与劫异，则符伍之坐，居宜降矣。又结罚之科，虽有同符之限，而无远近之断。夫冢无村界，当以比近坐之，若不域之以界，则数步之内，与十里之外，便应同罹其责。防人之禁，不可不慎。夫止非之宪，宜当其律。愚谓相去百步内赴告不时者，一岁刑。自此以外，差不及咎。
孔渊之大明中为尚书比部郎。时安陆应城县人张江陵与妻吴共骂母黄，黄忿恨自缢死，遇赦。律文： 子杀伤殴父母，枭首；骂詈，弃市。妇谋杀夫之父母，亦弃市。遇赦，免刑，补冶。 江陵骂母，母以之自裁，重於伤殴，若同杀科，则疑重；同伤殴及骂科，则疑轻。准制：唯有打母遇赦犹枭首，无骂母致死遇赦之科。渊之议曰： 夫题里逆心，仁者不入，名且恶之，况乃人事。故殴伤咒诅，法所不原，詈之致尽，则理无可宥。罚有从轻，盖疑失善，求之文旨，非此之谓。江陵虽遇赦恩，故合枭首。妇本以义，爱非天属，黄之所恨，情不在吴，原死补冶，有允正法。 诏如渊之义。
吴兴馀杭人薄道举为劫，制同籍周亲补兵。道举从弟代公、道生等并为大功亲，非应在补谪之例。法以代公等母存为周亲，则子宜随母补兵。何承天议曰： 寻劫制，同籍周亲补兵，大功不在此例。妇人三从，既嫁从夫，夫死从子。今道举为劫，若其叔尚在，制应补谪，妻子营居，固其宜也。但为劫之时，叔父已殁，代公、道生并是从弟，大功之亲，不合补谪。令若以叔母为周亲，令代公随母补兵，既违大功不谪之制，又失妇人三从之道。由於主者守周亲之文，不辨男女之异，远嫌畏负，以生此疑，惧非圣朝恤刑之旨。谓代公等母子并宜见原。
吴兴武康县人王延祖为劫，父睦以告官。新制： 凡劫，身斩刑，家人弃市。 睦既自告，於法有疑。时尚书何叔度议曰： 设法止奸，本於情理，非谓一人为劫，阖门应刑。所以罪及同产，欲开其相告，以出造恶之身。睦父子之至，容可悉共逃亡，而割其天属，还相缚送，螫毒在手，解腕求全，於情可愍，理亦宜宥。使凶人不容於家，逃刑无所，乃大绝根源也。睦既纠送，则馀人无应复告，并合赦之。
沛郡相县唐赐往比村朱起母彭家饮酒还，得病，吐蛊虫十馀枚。临死，语妻张，死后刳腹出病。死后，张手自破视，五脏悉爢碎。郡县以张忍行刳剖，赐子副又不禁驻，事起赦前，法不能决。按律，伤死人四岁刑，妻伤夫五岁刑，子不孝父母弃市，并非科例。三公郎刘勰议： 妻痛遵往言，儿识不及理，考事原心，非存忍害，谓宜哀矜。 吏部尚书顾觊之议曰： 法移路尸，犹为不道，况在妻子，而忍行凡人所不行。不宜曲通小情，当以大理为断。谓副不孝，张同不道。 诏如觊之议也。
梁武帝天监三年，建康女子任提女坐诱口当死。其子景慈对鞫辞云，母实行此。是时法官虞僧虬启： 按子之事亲，有隐无犯，直躬证父，仲尼为非。景慈素无防闲之道，死有明目之据，陷亲极刑，伤和损俗。凡乞鞫不审，降罪一等。岂得避五岁之刑，忽死母之命。景慈宜加罪辟。 诏流於交州。
后魏宣武帝景明中，冀州人费羊皮母亡，家贫无以葬，卖七岁女子与张回为婢，回转卖与梁定之而不言状。按律： 掠人和卖为奴婢者，死。 回故买羊皮女，谋以转卖，依律处绞刑。诏曰： 律称和卖人者死，谓两人诈取他财。羊皮卖女，告回称良，张回利贱，知良公买，诚於律俱乖，而各非诈。然回转卖之日，应有迟疑。而决从真卖，於情固可处绞刑。 三公郎中崔鸿议曰： 按律，卖子一岁刑，五服内亲属在尊长者死，卖周亲及妾与子妇者流。盖以天性难夺，支属易遗，又尊卑不同，故殊以死刑。且买者於彼无天性支属，罪应一例。明知是良，决便真卖，因此流漂，家人不知，追赎无踪，永沈贱隶。按其罪状，与掠无异。 太保、高阳王雍议曰： 检回所买，保证明然，处以和掠，实为乖当。律云： 谋杀人而发觉者流，从者五岁刑。已伤及杀而还苏者死，从者流。已杀者斩，从而加功者死，不加者流。 详沈贱之与身死，流漂之与腐骨，一存一亡，为害孰甚？然贼律杀人有首从之科，盗人、卖买无唱和差等。谋杀之与和掠，同是良人，应为准例。所以不引杀人减之，降从强盗之一科。纵令谋杀之与强盗，俱得为例，而以从轻。其义安在？又云： 知人掠盗之物，而故买者，以随从论。 此明禁暴掠之源，遏奸盗之本，非谓买之於亲尊之手，而同之於盗掠之愆。窃谓五服相卖，俱是良人，所以容有差等之罪者，明去掠盗理远，故从亲疏为差级，尊卑为轻重。依律： 诸共犯罪者，皆以发意为首。 明卖买之元有由，魁末之坐宜定。若羊皮不云卖，则回无买心，则羊皮为首，回为从可也。且既一为婢，卖与不卖，俱非良人，何必以不卖为可原，转鬻为难恕？张回之愆，宜鞭一百。卖子葬亲，孝诚可美，而表赏之议未加，刑罚之科已及，恐非敦风化之谓。 诏曰： 羊皮卖女葬母，孝诚可嘉，便可特原。张回虽买之於父，不应转卖，可刑五岁。
先是，皇族有谴，皆不持讯。时有宗士元显富犯罪须鞫，宗正约以旧制。尚书李平奏： 以帝宗磐石，周布天下，其属籍疏远，荫官卑末，无良犯宪，理须推究。请立限断，以为定式。 诏曰： 云来绵远，繁衍代滋，植籍宗氏，而为不善者，量亦多矣。先朝既无不讯之格，而空相矫恃，以长违暴。诸在议请之外，可悉依常法。
河东郡人李怜坐行毒药，按以死坐。其母诉称： 一身年老，更无周亲，例合上请。 检籍不谬，未及上申。怜母身亡，州断三年服终后乃行决。主簿李玚駮曰： 按法例律： 诸犯死罪，若祖父母、父母年七十以上，无成人子孙，旁无周亲者，具状上请。流者鞭笞，留养其亲，终则从流，不在原赦之例。 且怜既怀酖毒之心，母在犹宜阖门投畀，况今已死，给假殡葬，足示仁宽，不合更延。可依律处斩，流其妻子。 诏从之。
神龟中，兰陵公主驸马都尉刘辉，坐与河阴县人张智寿妹容妃、陈庆和妹惠猛奸乱，殴主伤胎，遂逃。门下处奏：容妃、惠猛各入死刑；智寿、庆和并以知情不加防限，处以流坐。诏曰： 容妃、惠猛恕死，髡鞭付宫。馀如奏。 崔纂执曰： 伏见旨募若获辉者，职人赏二阶，白人听出身进一阶，冢役免役，奴婢为良。按辉无叛逆之罪，未可募同反者。夫王者理天下，不为喜怒增减，不由亲疏改易。按斗律： 祖父母、父母忿怒，以兵刃杀子孙者，五岁刑；殴杀者四岁刑。若心有爱憎而故杀者，各加一等。 虽王姬下降，贵殊常妻，然人妇之孕，不得非子。又依永平四年先朝旧格，诸刑流及死罪者，皆首判定，然决从者。且事必因本，若以辉逃避，便应悬处，未有舍其首罪，而成其末愆。按容妃等罪止奸私，律处不越刑坐，何得同宫掖之罪，齐奚官之役？按智寿口诉，妹已適人，已生二女，是他家之母，他人之妻。昔魏晋未除五族之刑，有免子戮母之坐，何曾诤之，谓： 在室之女，从父母之刑；已醮之妇，从夫家之戮。 律许周亲相隐，况奸私之丑，岂得使同气证之。按律，奸罪无相缘之坐。不可借辉之忿，加兄弟之刑。夫刑人於市，与众弃之；爵人於朝，与众共之。明不私於天下也。 右仆射游肇又奏如纂言。诏曰： 辉悖法乱理，罪不可纵。厚赏悬募，必冀擒获。容妃、惠猛与辉私乱，因此耽惑，主致非常。此而不诛，将何惩肃！智寿、庆和初不防禁，招引刘辉，共成淫丑，败风秽化，岂得同於常人。且古有诏狱，宁复一归大理。而尚书理本，纳言所属，弗究悖法之浅深，不详损化之多少，有孤执宪，殊乖任寄！崔纂可免郎，都坐尚书悉夺禄一时。
大唐律曰 八议 ，（具刑制下篇。） 诸疑狱，法官执见不同者，得为异议。议不得过三 。
贞观十四年，尚书左丞韦悰句司农木橦七十价，百姓者四十价，奏其乾没。上令大理卿孙伏伽亟书司农罪，伏伽曰： 司农无罪。 上惊问之，伏伽曰： 只为官木橦贵，所以百姓者贱。向使官木橦贱，百姓者无由贱矣。但见司农识大体，而不知其过。 上乃悟，顾谓韦悰曰： 卿识用不逮伏伽远矣。 遂罢司农罪。
二十一年，刑部奏言： 准律： 谋反大逆，父子皆死，兄弟处流。 此则轻而不惩，望请改重法。 制遣百僚详议。司议郎敬播议曰： 昆弟孔怀，人伦虽重，比於父子，情理有殊。生有异室之文，死有别宗之义。今有高官重爵，本荫唯逮子孙；胙土析珪，馀光不及昆季。岂有不霑其荫，辄受其辜，背理违情，恐为太甚。必其反兹春令，踵彼秋荼，创次骨於道德之辰，建深文於刑措之日，臣将不可，物论谁宜！ 诏从之。
永徽二年七月，华州刺史萧龄之，前任广州都督，受左智远及冯盎妻等金银奴婢，诏付群臣议奏，上怒，令於朝堂处尽。御史大夫唐临奏曰： 臣闻国家大典，在於刑赏，古先圣王，惟刑是恤。今天下太平，合用尧、舜之典，比来有司多行重法，叙勋必须刻削，论罪务从重科，非是憎恶前人，止欲自为身计。今议龄之事，有轻有重，重者至流、死，轻者请除名。以龄之受委大藩，赃罚狼藉，原情取事，死有馀辜。然既遣详议，终须近法。臣窃以律有八议，并依周礼旧文，矜其异於众臣，所以特制议法。礼 王族刑於僻处 ，所以议亲； 刑不上大夫 ，所以议贵。明知重其亲贵，议欲缓刑；非为嫉其贤能，谋致深法。今议官必於常法之外，议令入重，正与尧舜相反，不可为万代法。臣既处法官，敢不以闻。 诏遂配流岭南。
神龙元年正月，赵冬曦上书曰： 臣闻夫今之律者，昔乃有千馀条。近有隋之奸臣，将弄其法，故著律曰： 犯罪而律无正条者，应出罪则举重以明轻，应入罪则举轻以明重。 立夫一言，而废其数百条。自是迄今，竟无刊革，遂使死生罔由乎法律，轻重必因乎爱憎，赏罚者不知其然，举事者不知其犯。臣恐贾谊见之，必为恸哭矣！夫立法者，贵乎下人尽知，则天下不敢犯耳，何必饰其文义、简其科条哉？夫条科省则下人难知，文义深则法吏得便。下人难知，则暗陷机阱矣，安得无犯法之人哉！法吏得便，则比附而用之矣，安得无弄法之臣哉！臣请律令格式，复更刊定，其科条言罪，直书其事，无假饰文；其以准、加减、比附、原情及举轻以明重，不应为而为之类，皆勿用之。使愚夫愚妇闻之必悟，则相率而远之矣，亦安肯知而故犯哉！苟有犯者，虽贵必坐，则宇宙之内，肃然咸服矣。故曰： 法明则人信，法一则主尊。 书曰： 刑期于无刑。 诚哉是言。
开元十年十一月，前广州都督裴伷先下狱，中书令张嘉贞奏请决杖。兵部尚书张说进曰： 臣闻刑不上大夫，以其近於君也，故曰： 士可杀，不可辱 。臣今秋巡边，中途闻姜皎朝堂决杖流。皎是三品，亦有微功，不宜决杖廷辱，以卒伍待之。且律有八议，勋贵在焉。今伷先不可轻行决罚。 上然其言。（嘉贞不悦，退而谓说曰： 何言事之深也？ 说曰： 宰相者，时来则为，岂能长据？若贵臣尽当可杖，但恐吾等行当及之。此言非为伷先，乃为天下士君子也。 ）


职官十九
秩品二（晋宋齐梁）
晋官品：
第一品公诸位从公开国郡公、县公（爵）
第二品特进骠骑、车骑、卫将军诸大将军诸持节都督开国县侯伯子男（爵）
第三品侍中散骑常侍中常侍尚书令、仆射尚书中书监、令秘书监诸征、镇、安、平、中军、镇军、抚军、前后左右、征虏、辅国、龙骧等将军光禄大夫诸卿尹太子保傅大长秋太子詹事司隶校尉中领军中护军县侯（爵）
第四品武卫、左右卫、中坚、中垒、骁骑、游击、前军、左军、右军、后军、宁朔、建威、振威、奋威、广威、建武、振武、扬武、广武、五营校尉、左右积弩、积射、强弩、奋武等将军城门校尉護军监军东西南北中郎将州刺史领兵者护匈奴中郎将護羌戎夷蛮越乌丸校尉御史中丞都水使者乡侯（爵）
第五品给事中给事黄门、散骑、中书侍郎谒者仆射虎贲中郎将冗从仆射羽林监太子中庶子、庶子、家令、率更令、仆、卫率诸军司北军中候都督护军护匈奴中郎西域代部护羌乌丸等校尉礼见诸将军鹰扬、折冲、轻车、武牙、威远、宁远、虎威、材官、伏波、凌江等将军牙门将骑督安夷抚夷护军郡国太守、相、内史州郡国都尉亭侯（爵）
第六品尚书左右丞尚书郎治书侍御史侍御史诸督军奉车、驸马、骑等都尉诸博士公府长史、司马、从事中郎二品将军诸大将军特进都督中护军长史、司马廷尉正、监、平秘书郎著作郎丞郎黄沙治书侍御史诸护军长史、司马水衡、典虞、牧官、典牧、司盐都尉太子门大夫度支中郎将校尉都督材官校尉王郡公侯郎中令、中尉、大农王傅师及国将军诸县置令秩千石者太子侍讲门大夫、中舍人、司马督太子常从虎贲督千人督校尉督守殿中将军黄门令黄门冗从仆射关内名号侯（爵）
第七品殿中监诸卿尹丞符节御史狱丞部丞黄沙典事太子保傅詹事丞诸军长史司马秩六百石者护匈奴中郎将护羌戎夷蛮越乌丸校尉长史、司马北军中候丞城门五营校尉司马宜禾伊吾都尉公府行相郎中令监淮海津都尉门下中书通事舍人尚书典事太子洗马、食官令、舍人黄门中郎将校尉都督诸县置令六百石者左右都候阊阖门司马城门候尚药监大官食监中署监小黄门诸署令仆射谒者药长寺人监副牙门将部曲部督殿中中黄门尉都尉黄门诸署丞长史中黄门太中、中散、谏议大夫议郎关外侯（爵）
第八品门下中书主事通事散骑集书中书尚书秘书著作治书主书主图主谱令史郡国相内史丞长史乌丸西域代部骑马四安四平长史、司马水衡、典虞、牧官、典牧、材官、州郡国都尉司马司盐司竹监丞诸县令长相关谷长诸县署令千石之丞尉王郡公侯诸侍郎、诸杂署令王太妃公主家令副散督司马长史部曲将郡中都尉司马羽林郎黄门从官寺人中郎、郎中杂号宣威将军以下
第九品兰台谒者都水黄沙令史门下散骑中书尚书秘书令史殿中兰台谒者都水黄沙书令史诸县署令长相之丞尉关谷塞护道尉王郡公侯诸署长司理治书谒者中大夫署丞王太妃公主家丞、仆、舍人副散部曲将武猛中郎将校尉别部司马、军司马、军假司马
右内外文武官六千八百三十六人，（内八百九十四人，外五千九百四十二人。）内外诸色职掌一十一万一千八百三十六人，（百八十九人内职掌，据史所载数。门亭长、书佐、书吏、卒驺等，其馀色目史阙。一十一万一千六百四十七人外职掌，王国及州县职吏散吏乡里吏等。）都计内外官及职掌人一十一万八千六百七十二人。又每四乡置一啬夫，及乡据大小户口数多少等级置治书史及佐正等数，并命数未详。
宋官品：
第一品太傅太保太宰太尉司徒司空大司马大将军诸位从公
第二品特进骠骑、车骑、卫将军诸大将军诸持节都督
第三品侍中散骑常侍尚书令、仆射尚书中书监、令秘书监诸征、镇至龙骧将军光禄大夫诸卿、尹太子二傅大长秋太子詹事领、护军县侯（爵）
第四品二卫至五校尉宁朔至五威、五武将军四中郎将刺史领兵者戎蛮校尉御史中丞都水使者乡侯（爵）
第五品给事中黄门、散骑、中书侍郎谒者仆射三将积射、强弩将军太子中庶子、庶子、三卿、率鹰扬至凌江将军刺史不领兵者郡国太守、内史、相亭侯（爵）
第六品尚书丞、郎治书侍御史侍御史三都尉博士抚军以上及持节都督领护长史、司马公府从事中郎将廷尉正、监、评秘书著作丞、郎王国公三卿、师、友、文学诸县署令千石者太子门大夫殿中将军、司马督杂号护军关中侯（爵）
第七品谒者殿中监诸卿尹丞太子傅詹事率丞诸军长史司马六百石者诸府参军戎蛮府长史、司马公府掾、属太子洗马、舍人、食官令诸县令六百石者
第八品内台正令史郡丞诸县署长杂号宣威将军以下
第九品内台书令史外台正令史诸县署丞、尉
右内外文武官六千一百七十二人，（八百二十三人内，五千三百四十九人外。）内职掌人，门亭长、孝经师、月令律令师及书佐等一千四百六十一人，都计内外官及职掌人七千六百三十三人。其京都台省监寺及府卫等府令史并诸色职掌人，未详。其州署人各随州旧定无制，亦不得而知也。命数亦未详。
齐官品：（未详。）
右内外文武官二千六十三人。（九百四十七人内，一千一百一十六人外。州刺史及官属并太守内史相、县令相、宁蛮等校尉、中郎将、护军等。）其中书省及令史，司徒府、门下省、尚书秘书曹省、兰台诸曹、内外督令史，并太庙、明堂、太祝、太史、廪牺等职吏，（本志但有名目，皆附其下。）外州佐史、郡县官属佐史等名目及数并命数，并未详。
梁官品：（秩禄之差，亦如前代，更定十八班。）
十八班丞相太宰太傅太保大司马大将军太尉司徒司空
十七班诸将军开府仪同三司左右光禄开府仪同三司
十六班尚书令太子太傅左右光禄大夫
十五班尚书左仆射太子少傅尚书右仆射中书监特进领、护军将军
十四班中领护军吏部尚书太子詹事金紫光禄大夫太常卿
十三班中书令列曹尚书国子祭酒宗正、太府卿光禄大夫
十二班侍中散骑常侍左右卫将军司徒左长史卫尉卿
十一班御史中丞尚书吏部郎秘书监通直散骑常侍太子左右二卫率左右骁骑左右游击太中大夫皇弟皇子师司农、少府、廷尉卿太子中庶子光禄卿
十班给事黄门侍郎员外散骑常侍皇弟皇子府长史太仆、大匠卿太子家令、率更令、仆扬州别驾中散大夫司徒右长史云骑游骑皇弟皇子府司马朱衣直閤将军
九班尚书左丞鸿胪卿中书侍郎国子博士太子庶子扬州中从事皇弟皇子公府从事中郎大舟卿大长秋皇弟皇子府谘议嗣王府长史前左右后四军及嗣王府司马庶姓公府长史、司马
八班秘书丞太子中舍人司徒左西掾司徒属皇弟皇子友散骑侍郎尚书右丞南徐州别驾皇弟皇子公府掾属皇弟皇子单为二卫司马嗣王庶姓公府从事中郎左右中郎将嗣王庶姓公府谘议皇弟皇子之庶子府长史、司马蕃王府长史、司马庶姓持节府长史、司马
七班五校东宫三校皇弟皇子之庶子府中录事、中记室、中直兵参军南徐州中从事皇弟皇子之庶子府蕃王府谘议
六班太子洗马通直散骑侍郎司徒主簿尚书侍郎著作郎皇弟皇子府功曹史五经博士皇弟皇子府录事、记室、中兵参军皇弟皇子荆江雍郢南兖五州别驾领护军长史、司马嗣王庶姓公府掾属南台治书侍御史廷尉三官谒者仆射太子门大夫庶姓府谘议嗣王府庶姓公府中录事、中记室、中直兵参军
五班尚书郎中皇弟皇子文学及府主簿太子太傅少傅丞太常丞皇弟皇子湘荆河司益广青衡七州别驾皇弟皇子荆江雍郢南兖五州中从事嗣王庶姓荆江雍郢南兖五州别驾皇弟皇子国郎中令、三将东宫二将嗣王府功曹史庶姓公府录事、记室、中兵参军皇弟皇子之庶子府蕃王府中录事、中记室、中直兵参军
四班给事中皇弟皇子府正参军中书舍人建康三官皇弟皇子北徐北兖梁交南梁五州别驾皇弟皇子湘荆河司益广青衡七州别驾、中从事嗣王庶姓湘荆河司益广青衡七州别驾嗣王庶姓荆江雍郢南兖五州中从事宗正、太府、卫尉、司农、少府、廷尉、太子詹事等丞积射、强弩将军太子左右积弩将军皇弟皇子国大农嗣王国郎中令皇弟皇子之庶子府蕃王府功曹史皇弟皇子之庶子府蕃王府录事、记室、中兵将军嗣王府庶姓公府主簿
三班太子舍人司徒祭酒皇弟皇子公府祭酒员外散骑侍郎皇弟皇子府行参军太子太傅少傅五官功曹主簿二卫司马公车令胄子律博士皇弟皇子越桂宁霍四州别驾皇弟皇子北徐北兖梁交南梁五州中从事嗣王庶姓北徐北兖梁交南梁五州别驾湘荆河司益广青衡七州中从事皇弟皇子之庶子府蕃王府主簿嗣王庶姓公府正参军武卫将军光禄丞皇弟皇子国中尉太仆大匠丞嗣王国大农蕃王国郎中令北馆令庶姓持节府中录事、中记室、中直兵参军
二班秘书郎著作佐郎扬南徐州主簿嗣王庶姓公府祭酒皇弟皇子单为领护詹事二卫等五官、功曹、主簿太学博士皇弟皇子国常侍奉朝请国子助教皇弟皇子越桂宁霍四州中从事皇弟皇子荆江雍郢南兖五州主簿嗣王庶姓越桂宁霍四州别驾嗣王庶姓北徐北兖梁交南梁五州中从事鸿胪丞尚书五都令史武骑常侍材官将军明堂二庙帝陵令嗣王庶姓公府行参军皇弟皇子之庶子府正参军蕃王国大农庶姓持节府录事、记室、中兵参军庶姓持节府功曹史
一班扬南徐州西曹祭酒从事皇弟皇子国侍郎嗣王国常侍扬南徐州议曹从事东宫通事舍人南台侍御史大舟丞二卫殿中将军太子二率殿中将军皇弟皇子之庶子府蕃王府行参军蕃王国中尉皇弟皇子湘荆河司益广青衡七州主簿皇弟皇子荆雍郢南兖四州西曹祭酒议曹从事皇弟皇子江州西曹从事祭酒议曹祭酒部传从事嗣王庶姓越桂宁霍四州中从事嗣王庶姓荆江雍郢南兖五州主簿庶姓持节府主簿汝阴巴陵二国郎中令太官、太乐、太市、太史、太医、太祝、东西冶、左右尚方、南北武库、车府等令
位不登二品者，又为七班。
七班皇弟皇子府长史参军皇弟皇子国三军嗣王国侍郎蕃王国常侍扬南徐州文学从事殿中御史庶姓持节府除正参军太子家令丞二卫殿中员外将军太子二率殿中员外将军镇蛮、安远、护军、度支校尉等司马皇弟皇子北徐北兖梁交南梁五州主簿皇弟皇子湘荆河司益广青衡七州西曹祭酒议曹从事皇弟皇子荆雍郢三州从事史、江州议曹从事、南兖州文学从事嗣王庶姓湘荆河司益广青衡七州主簿嗣王庶姓荆雍郢南兖四州西曹祭酒议曹从事嗣王庶姓江州西曹从事、祭酒部传从事、劝农谒者汝阴巴陵二王国大农郡公国郎中令
六班皇弟皇子国典书令嗣王国三军蕃王国侍郎领护詹事五官功曹皇弟皇子府参军督护嗣王府长兼参军庶姓公府长兼参军庶姓持节府板正参军皇弟皇子越桂宁霍四州主簿皇弟皇子北徐北兖梁交南梁五州西曹祭酒议曹从事嗣王庶姓北徐北兖梁交南梁五州主簿嗣王庶姓湘荆河司益广青衡七州西曹祭酒议曹从事皇弟皇子荆河司益广青五州文学从事、湘衡二州从事嗣王庶姓荆霍郢三州从事史、江州议曹从事、南兖州文学从事汝阴巴陵二王国中尉皇弟皇子之庶子县侯国郎中令郡公国大农县公国郎中令
五班皇弟皇子国三令嗣王典书令蕃王国三军皇弟皇子公府东曹督护嗣王府庶姓公府参军督护皇弟皇子之庶子府长兼参军蕃王府长兼参军二卫正员司马督太子二率正员司马督领护主簿詹事主簿二卫功曹太常五官功曹石头戍军功曹庶姓持节府行参军皇弟皇子越桂宁霍四州西曹祭酒议曹从事皇弟皇子北徐北兖梁交南梁五州文学从事嗣王庶姓越桂宁霍四州主簿嗣王庶姓北徐北兖梁交南梁五州西曹祭酒议曹从事嗣王庶姓荆河司益广青五州文学从事、湘衡二州从事汝阴巴陵二王国常侍郡公国中尉县侯国郎中令皇弟皇子府功曹督护
四班嗣王国三令蕃王国典书令嗣王府功曹督护庶姓公府东曹督护蕃王府参军督护皇弟皇子之庶子府参军督护二卫员外司马督太子二率员外司马督二卫主簿太常主簿石头戍军主簿宗正等十一卿五官功曹庶姓持节府板行参军皇弟皇子越桂宁霍四州文学从事嗣王庶姓越桂宁霍四州西曹祭酒议曹从事嗣王庶姓北徐北兖梁交南梁五州文学从事汝阴巴陵二王国侍郎县公国中尉
三班蕃王国三令皇弟皇子之庶子府蕃王府功曹督护宗正等十一卿主簿庶姓持节府长兼参军郡公国侍郎嗣王庶姓越桂宁霍四州文学从事
二班庶姓持节府参军督护汝阴巴陵二王国典书令县公国侍郎
一班庶姓持节府功曹督护汝阴巴陵二王国三令郡公国典书令
三品蕴位著作正令史集书正令史尚书度支三公正令史函典书、殿中外监、斋监、东堂监、尚书都官左降正令史诸州镇监、石头城监、琅琊城监、东宫外监、殿中守舍人斋监、东宫典经守舍人上库令太社令细作令导官令平水令太官市署丞正厨丞酒库丞柒署丞太乐库丞别局校丞清商丞太史丞太医二丞中药藏丞东冶小库等三丞作堂金银局丞木局丞北武库丞南武库丞东宫食官丞上林丞湖西塼屯丞湖东砖屯丞茭｛艹若｝库丞绫绢簟席丞国子典学材官司马宣扬等诸门候东宫导客守舍人运署谒者都水左右二装五城谒者石城宣城阳新屯谒者南康建安晋安伐船谒者晋安练葛屯主
三品勋位门下集书主通事正令史中书正令史尚书正令史尚书监籍正令史都正令史殿中内监题閤监婚局监东宫门下通事守舍人东宫典书守舍人东宫内监、殿中守舍人、题閤监乘黄令右藏令籍田令廪牺令梅根诸冶令典客馆令太官四丞库丞大乐丞东冶大库丞左尚方五丞右尚方四丞东宫卫库丞司农左右部仓丞廷尉律博士公府舍人诸州别署监山阴狱丞
其州二十三，并列其高下，选拟略视内职。郡守及丞为十班，县制七班，各拟内职。
又诏以将军之名，高卑舛杂，命更加釐定，置百二十五号。
二十四班镇卫、骠骑、车骑等将军。（内外通用。）
二十三班四征（东南西北，止施外。）四中（军、卫、抚、权，止施内。）
二十二班八镇（东西南北，止施在外；左右前后，止施在内。）
二十一班八安（东西南北，止施在外；前后左右，止施在内。）
二十班四平（东西南北。）四翊（左右前后。以上三十五号为一品，是为重号将军。）
十九班忠武军师
十八班武臣爪牙龙骑云麾（代旧前后左右四将军。）
十七班镇兵翊师宣惠宣毅（代旧四中郎。以上十号为一品。）
十六班智威仁威勇威信威严威（代旧征虏。）
十五班智武仁武勇武信武严武（代旧冠军。以上十号为一品，所谓五德将军。）
十四班（代旧辅国。凡将军加大者，唯至贞毅而已，通进一阶。优者方得比加位从公。凡督府置长史、司马、谘议诸曹，有录事、记室等十八曹。天监七年，置中录事、中记室、中兵参军各一人。）轻车征远镇朔武旅贞毅
十三班宁远明威振远电辉威辉（代旧宁朔。以上十号为一品。）
十二班武威武骑武猛壮武飚武
十一班电威驰锐追锋羽骑突骑（以上十号为一品。）
十班折冲冠武和戎安垒猛烈
九班扫狄雄信扫虏武锐摧锋（以上十号为一品。）
八班略远贞威决胜开远光野
七班厉锋轻锐讨狄荡虏荡夷（以上十号为一品。）
六班武毅铁骑楼船宣猛树功
五班克狄平虏讨夷平狄威戎（以上十号为一品。）
四班伏波雄戟长剑冲冠雕骑
三班佽飞安夷克戎绥狄威虏（以上十号为一品。）
二班前锋武毅开边招远金威
一班绥虏荡寇殄虏横野驰射（以上十号为一品。）
右十品二十四班，以班多为贵。其不登二品应须军号者，凡十四号，别为八班。
八班牙门（旧建威。）期门（旧建武。）
七班候骑（旧振威。）雄渠（旧振武。）
六班中坚（旧奋威。）典戎（旧奋武。）
五班戈船（旧扬威。）绣衣（旧扬武。）
四班执讯（旧广威。）行阵（旧广武。）
三班鹰扬
二班凌江
一班偏将军裨将军
又有百九号将军，亦为十品二十四班，施於外国。
二十四班武安镇远雄义（拟车骑。）
二十三班四抚（东西南北，拟四征。）
二十二班四宁（东西南北，拟四镇。）
二十一班四威（东西南北，拟四安。）
二十班四绥（东西南北，拟四平。以上十九号为一品。）
十九班安远安边（拟忠武、军师。）
十八班辅义安沙卫海抚河（拟武臣等四号。）
十七班平远抚朔宁沙航海（拟镇兵等四号。以上十号为一品。）
十六班翊海朔野拓远威河龙幕（拟智威等五号。）
十五班威陇安漠绥边宁寇梯山（拟智武等五号。以上十号为一品。）
十四班宁境绥河明信明义威漠（拟轻车等五号。）
十三班安陇向义宣节振朔候律（拟宁远等五号。以上十号为一品。）
十二班平寇定远凌海宁陇振漠（拟武威等五号。）
十一班驰义横朔明节执信怀德（拟电威等五号。以上十号为一品。）
十班抚边定陇绥关立信奉义（拟折冲等五号。）
九班绥陇宁边定朔立节怀威（拟扫狄等五号。以上十号为一品。）
八班怀关静朔扫寇宁河安朔（拟略远等五号。）
七班扬化超陇执义来化度嶂（拟厉锋等五号。以上十号为一品。）
六班平河振陇雄边横沙宁关（拟武毅等五号。）
五班怀信宣义弘节浮辽凿空（拟克狄等五号。以上十号为一品。）
四班捍海款塞归义陵河明信（拟伏波等五号。）
三班奉忠守义弘信仰化立义（拟佽飞等五号。以上十号为一品。）
二班绥方奉正承化浮海度河（拟先锋等五号。）
一班怀义奉信归诚怀泽伏义（拟绥虏等五号。以上十号为一品。）
右内外官数未详。天监初年，尚书删定郎济阳蔡法度定令为九品。至七年革选，徐勉为吏部尚书，又定为十八班。班多者为贵，同班者则以居下者为劣。又置诸将军之号为二十四班，亦以班多者为贵，而九品之制不废。


礼三十七沿革三十七军礼二
天子诸侯大射乡射
（三月三日九月九日射附周汉晋宋北齐大唐）
自黄帝有天下，建万国，爰至夏商，及於周氏，虽更相吞灭，而不改旧规。周初诸侯，尚千八百国，所以崇三射之制，立五善之目，於兹选士，由此封侯，本在戡敌，实寓大政。周衰，礼多亡失，重以秦灭典坟，天子之礼无闻，诸侯二篇而已，诚与今异。略存古制焉。
周制，天子之大射，天官司裘供武侯、熊侯、豹侯，设其鹄。（武侯，王之自射。熊侯，诸侯所射。豹侯，卿大夫以下所射。崔灵恩云： 若有二王助祭，则天子与共射之。若时无，则与诸侯共为耦也。 ）夏官射人以射法理射仪。王以六耦射三侯，三获三容，乐以驺虞，九节五正。诸侯以四耦射二侯，二获二容，乐以貍首，七节三正。孤卿大夫以三耦射一侯，一获一容，乐以采蘋，五节二正。士以三耦射豻侯，一获一容，乐以采蘩，五节二正。（三侯者，五正、三正、二正之侯也。二侯者，三正、二正之侯也。一侯者，二正而已。此皆与宾射於朝之礼也。考工梓人职曰： 张五采之侯则远国属。 远国谓诸侯来朝者也。五采之侯，即五正之侯也。正之言正也，射者内志正，则能中焉。画五正之侯，中朱，次白，次苍，次黄，玄居外。三正，去玄黄。二正，去白苍而画以朱绿。其外之广，皆居侯中三分之一，中二尺。今儒家云 四尺曰正，二尺曰鹄 。鹄乃用皮，其大如正，此说失之矣。豻，胡犬也。士与士射，以豻皮饰侯，下大夫也。大夫以上与宾射，饰侯以云气，用采各如其正。九节七节五节者，奏乐以为射节之差。言节者，容侯道之数也。乐记曰： 明乎其节之志，不失其事，则功成而德行立。 豻音岸。）若王大射，则以貍步张三侯。（郑司农云： 貍步谓一举足为一步，於今为半步。 郑玄谓貍，善搏者也，行则止而拟度焉，其发必获，是以量侯道法之也。侯道者，各以弓为度。九节者九十弓，七节者七十弓，五节者五十弓。弓之下制，长六尺。大射礼曰 大侯九十，参七十，豻五十 是也。三侯者，司裘所供虎侯、熊侯、豹侯也。列国之君大射，亦张三侯，数与天子同。大侯，熊侯也。参读曰糁。糁，杂也。杂者，豹鹄而麋饰，下天子大夫。）冬官梓人为侯，广与崇方，三分其广而鹄居一焉。（崇，高也。方犹等也。高广等者，谓侯中也。大射以皮饰侯。天子射礼，以九为节，侯道：虎侯九十弓，熊侯七十弓，豹麋侯五十弓。侯中之大小，取数於侯道。乡射记曰 弓二寸以为侯中 ，则天子九十弓，侯中广丈八尺。七十弓者，侯中广丈四尺。五十弓者，侯中广丈也。尊卑异等，此数明矣。以侯中丈八尺者，鹄方六尺。侯中丈四尺者，鹄方四尺六寸大半寸。侯中一丈者，鹄方三尺三寸小半寸也。天子宾射於五采之侯，侯方外如鹄，内二尺。五采者，朱白苍黄黑，其侯之饰，又以五采画云气焉。五采之侯，即谓五正之侯也。其广皆居侯中三分之一，中二尺。然则五正之侯中，方六尺，朱方二尺者，则馀四色所画各五寸也。又画其正，外以云气为饰，广狭亦如大射皮饰之法。）上两个与其身三，下两个半之。（个读如齐人扌办公幹之幹。上个下个皆舌也。身，躬也。乡射礼记曰： 倍中以为躬，倍躬以为左右舌，下舌半上舌。 然则九节之侯，身三丈六尺，上个七丈二尺，下个五丈四尺。其制，身夹中，个夹身，在上下各一幅，此侯凡用布三十六丈。言上个与其身三者，明身居一分，上个倍之耳，亦为下个半上个出也。个或谓之舌者，取其出而左右也。侯制上广下狭，盖取象於人也。张臂八尺，张足六尺。）上纲与下纲出舌寻，縜寸焉。（纲，所以系侯於植者也。上下皆出舌一寻者，亦人张手足之节也。郑众云： 纲，连侯绳也。縜，笼纲者，舌维持侯者。 縜音云。）凡侯：天子熊侯，白质；诸侯麋侯，赤质；大夫布侯，画以虎豹；士布侯，画以鹿豕。（此所谓兽侯也，燕射则张之。白质、赤质，皆谓采其地。不采者，白布也。熊麋虎豹鹿豕，皆正面画其头象於正鹄之处耳。君画一，臣画二，阳奇阴耦之数也。燕射射熊虎豹，不忘上下相犯。射麋鹿豕，志在君臣相养。画其毛物。天子射熊，熊者，巧猛之兽，侯人之象，天子德盛，服巧猛之人。诸侯射麋，麋者，迷也，象臣有迷惑，其君当诛之。卿大夫射虎豹者，当为君御四方之难，示服猛害也。射鹿豕者，食人禾稼，士贱，为除害而已。）夏官司弓矢掌六弓、四弩、八矢之法。仲春献弓弩，仲秋献矢箙。（弓弩成於和，矢箙成於坚。箙，盛矢器，以兽皮为之。）及其颁之，王弓、弧弓以授射甲革椹质者，夹弓、庾弓以授射豻侯、鸟兽者，唐弓、大弓以授学射者、使者、劳者。（王、弧、夹、庾、唐、大六者，弓异体之名。往体寡，来体多，曰王、弧。往体多，来体寡，曰夹、庾。往体来体若一，曰唐、大。甲革，革甲也。春秋传曰： 蹲甲而射之。 质，正也。树椹以为射正也。射甲与椹，试弓习武也。豻侯五十步，及射鸟兽，皆近射也。近射用弱弓，则射大侯者用王、弧，射三侯者用唐、大矣。学射者弓用中，后习强弱则易也。使者劳者弓亦用中，远近可也。劳者，勤劳王事，若晋文侯、文公受王弓矢之赐者。）其矢箙皆从其弓。（从弓数也。每弓一箙百矢。）凡弩，夹、庾利攻守，唐、大利车战野战。（攻城垒者与其自守者相迫近，弱弩发疾。车战野战进退，非强则不及。弩无王、弧，王、弧恒服弦，往体少者，使矢不疾。）凡矢，枉矢、絜矢利火射，用诸守城、车战。杀矢、鍭矢用诸近射、田猎。矰矢、茀矢用诸弋射。恒矢、庳矢用诸散射。（此八矢者，弓弩各有四焉。枉矢、杀矢、矰矢、恒矢，弓所用也。絜矢、鍭矢、茀矢、庳矢，弩所用也。枉失者，取名变星，飞行有光，今之飞矛是也，或谓之兵矢。絜矢象焉。二者皆可结火以射敌、守城、车战。前於重，后微轻，行疾也。杀矢，言中矢则死。鍭矢象焉，鍭之言候也。二者皆可以司候射敌之近者及禽兽。前尤重，中深，而不可远也。结缴於矢谓之矰，矰，高也。茀矢象焉，茀之言刜也。二者皆可以弋飞鸟刜罗之也。前於重，又微轻，行不低也。诗云 弋凫与雁 。恒矢，安居之矢也。庳矢象焉。二者皆可以散射也，谓礼射及习射也。前后订，其行平也。凡矢之制：枉矢之属，五分，二在前，三在后。杀矢之属，三分，一在前，二在后。矰矢之属，七分，三在前，四在后。恒矢之属，轩輖中。订音亭。輖音轾。）天子之弓合九而成规，诸侯合七而成规，大夫合五而成规，士合三而成规。句者谓之弊弓。（体往来之衰也。往体寡，来体多，则合多；往体多，来体寡，则合少而圜。弊犹恶也。句者恶，则直者善矣。）
诸侯大射之仪，君有命戒射。（诸侯将有祭祀之事，与群臣射，以观其礼，射中得与祭，不中者不与祭。）前射三日，司马命量人量侯道与所设乏，以貍步。大侯凡九十，糁侯七十，豻侯五十。（量人，司马之属，掌量涂数者。量侯道，谓去堂远近也。貍之伺物，每举足止，视远近，发必中也。是以量侯道取象也。）巾车张三侯：大侯之崇见鹄於糁，糁见鹄於豻，豻不及地武，不系左下纲。设乏西十北十。凡乏用革。（巾车，於天子宗伯之属，掌装衣车者，亦使张侯。崇，高也。高必见鹄。鹄，所射之主。）乡射，地官乡大夫各掌其乡之政，正月之吉，受教法於司徒。退而以乡射之礼，五物询众庶。一曰和，二曰容，三曰主皮，四曰和容，五曰兴舞。（以，用也。行乡射之礼，而以五物询於众民也。和载六德，容包六行也。庶民无射礼，因田猎分禽，则有主皮。主皮者，张皮射之，无侯也。主皮、和容、兴舞，则六艺之射与礼乐与？兴舞谓发矢手如舞。当射之时，民必观焉，因询之。孔子射於矍相之圃，盖观者如堵墙。射至於司马，使子路执弓矢出誓射者。又使公罔之裘、序点扬觯而语。询众庶之仪若是乎？）君国中射，则皮树中，以翿旌获，白羽与朱羽糅。（国中，城中，谓燕射也。皮树，兽名。以翿旌获，尚文德也。）於郊则闾中，以旌获。（於郊谓大射於大学。王制曰： 小学在公宫南之左，大学在郊。 闾，兽名，大於驴，一角，或曰如驴，岐蹄。析羽为旌。）於境则武中，以龙旃。（於境谓与邻国君射。画龙於旃，尚文章也。通帛为旃。）大夫兕中，各以其物获。（兕，兽名，似牛一角。）士鹿中，翿旌以获。（谓小国之州长也。用翿为旌，以获无物。）唯君子有射於国中，其馀否。（臣不习武於君侧。）箭筹八十，（箭，筱也。筹，算也。八十者，略以十偶为正，贵全数也。其时众寡从宾。）长尺有握，握素。（握，本所持处也。素，刊之也。刊本一云肤。）楚朴长如笴，刊本尺。（刊其所持处也。笴，古我反。）楅长如笴，博三寸，厚寸有半，龙首，其中蛇交，韦当。（博，广也。两端为龙首，中央为蛇身相交。蛇龙，君子之类也。交者，象君子取矢於楅上也，直心背之衣曰当，以丹韦为之。）
汉石渠议曰：  乡请射告主人，乐不告者，何也？ 戴圣曰： 请射告主人者，宾主俱当射也。夫乐，主所以乐宾也，故不告於主人也。 宣帝甘露三年三月，黄门侍郎临（失其姓）奏： 经曰乡射合乐，大射不，何也？ 戴圣曰： 乡射至而合乐者，质也。大射，人君之礼，仪多，故不合乐也。 闻人通汉曰： 乡射合乐者，人礼也，所以合和百姓也。大射不合乐者，诸侯之礼也。 韦玄成曰： 乡射礼所以合乐者，乡人本无乐，故合乐岁时，所以合和百姓以同其意也。至诸侯，当有乐，传曰 诸侯不释悬 ，明用无时也。君臣朝廷固当有之矣，必须合乐而后合，故不云合乐也。 时公卿以玄成议是。
晋咸康五年春，征西庾亮行乡射之礼，依古周制，亲执其事，洋洋然有洙泗之风。
宋武帝为宋公，在彭城，九月九日，出项羽戏马台射，其后相承，以为旧准。（或说云： 秋金之节，讲武习射，象汉立秋之礼。 ）
北齐三月三日，皇帝常服，乘舆诣射所，升堂即座，皇太子及群官坐定，登歌，进酒行爵。皇帝入便殿，更衣以出，骅骝令进御马，有司进弓矢。帝射讫，还御坐，射悬侯，又毕，群官乃射五埒。一品三十二发，（一发调马，十发射下，十五发射上，三发射獐，三发射兽头。）二品三十发，（一发调马，十发射下，十发射上，三发射獐，三发射帖，三发射兽头。）三品二十五发，（一发调马，五发射下，十发射上，三发射獐，三发射帖，三发射兽头。）四品二十发，（一发调马，五发射下，八发射上，二发射獐，二发射帖，二发射兽头。）五品十五发，（一发调马，四发射下，五发射上，二发射獐，二发射帖，一发射兽头。）侍官御仗以上十发。（一发调马，四发射下，五发射上。）又季秋大射，皇帝备大驾，常服，御七宝辇，射七埒。正三品以上第一埒，一品五十发，（一发调马，十五发射下，二十五发射上，三发射獐，三发射帖，三发射兽头。）二品四十六发，（一发调马，十五发射下，二十二发射上，二发射獐，三发射帖，三发射兽头。）从三品四品第二埒，三品四十二发，（一发调马，十二发射下，二十二发射上，二发射獐，二发射帖，三发射兽头。）四品三十八发（一发调马，十二发射下，十九发射上，一发射獐，二发射帖，三发射兽头。）五品第三埒，三十二发。（一发调马，九发射下，十七发射上，一发射獐，二发射帖，二发射兽头。）六品第四埒，二十七发。（一发调马，八发射下，十六发射上，一发射獐，一发射帖。）七品第五埒，二十一发。（一发调马，六发射下，十二发射上，馀与六品同也。）八品第六埒，十六发。（一发调马，四发射下，九发射上，馀同七品。）九品第七埒，十发。（一发调马，三发射下，四发射上，馀与八品同。）大将、（大尉公为之。）射司马各一人，录事二人。七埒各置埒将、射正参军各一人，埒士四人，威仪一人，乘白马以导，的别参军一人，悬侯下府参军一人。又各置令史埒士等员，以司其事。
大唐之制，皇帝射於射宫则张熊侯，射观於射宫则张麋侯，皆去殿九十步。太乐令设宫悬之乐，鼓吹令设十二案於殿之庭。若游宴射则不陈乐悬。（贞观元年，太宗谓萧瑀曰： 朕少好弓矢，自谓能尽其妙。近得良弓十数，以示弓工，乃曰： 皆非良材也。 朕问其故。曰： 木心不正则脉理皆邪，弓虽刚劲而遣箭不直，非良弓也。 朕始悟焉。朕以弧矢定天下四方，用弓多矣。而有天下之日浅，得为理之意，固未及乎弓。弓犹失之，何况於理。 自是遂延耆老，问以政术。）三月三日、九月九日，赐百僚射。（自贞观至麟德元年，行三月之射，行九月之射，其礼遂。至景云二年，谏议大夫源乾曜上表请行射礼，直至先天元年、二年。）开元八年九月，赐百官九日射。给事中许景先駮奏曰： 近三九之辰，频赐宴射，已著格令，犹降纶言。但古制虽在，礼章多阙，官员累倍，帑藏未充，水旱相仍，继之师旅，既不以观德，又未足威边，耗国损人，且为不急。夫古天子，以射选诸侯，以射饰礼乐，以射观容志，故有驺虞、貍首之奏，采蘋、采蘩之乐。天子则以备官为节，诸侯以时会为节，卿大夫以循法为节，士以不失职为节，皆审志固行，德美事成，阴阳克和，暴乱不作。故诸侯贡士，亦试於射宫，容体有亏，则黜其地，是以诸侯君臣，皆尽志於射，射之礼也其大矣哉！今则不然，众官既多，鸣镝乱下，以苟获为利，以偶中为能，素无五善之容，颇失三侯之礼。凡今一箭偶中，是费一丁庸调，用之既无恻隐，获之固无惭色。 疏奏，罢之。至二十一年八月，敕下： 大射展礼，先王创仪，虽沿革或殊，而遵习无旷。往有陈奏，遂从废寝。永鉴大典，无忘旧章，将射侯以观德，岂爱羊而去礼。缅惟古训，罔不率由，自我而阙，何以示后。其三九射礼，即宜依旧遵行，以今年九月九日，赐於安福楼下 。（自此以后，其礼又息。）其射侯仪，具开元礼。
说曰：按易庖牺氏 弦木为弧，剡木为矢，弧矢之利，以威天下 。射义曰： 男子生，以桑弧蓬矢六，射天地四方。天地四方者，男子之所有事也。（男子生，设弧於门左。三日，负之，人为之射，乃卜食子者。）是故周制，诸侯岁献贡士於天子，天子试之射宫。其容体比於礼，其节比於乐而中多者，得与於祭；数与於祭而君有庆，益以地。其容体不比於礼，其节不比於乐而中少者，不得与於祭；数不与祭而君有让，削以地。是以诸侯君臣尽志於射以习礼乐。天子将祭，必先习射於泽。（泽谓泽宫。）泽者，所以择士也。 又曰： 射之为言者绎也。绎者，各绎己志也。故心平体正，持弓矢审固，则射中矣。 射有三焉。一曰大射。（以其有事，大体重固，谓之大射。）天子将有郊庙之事，与其来朝诸侯及畿内诸侯王之子弟、卿大夫士及诸侯所贡之士行之。三公将有宗庙之事，与其卿大夫士及公之子弟、卿大夫所选乡中之俊者行之。孤卿大夫将有己宗庙之事，亦率其家臣而行之。二曰宾射。为列国诸侯来朝於王，或诸侯自相朝聘，或孤卿以下礼宾而射，谓之宾礼。皆行之於朝，或行於庙。三曰燕射。天子诸侯无事之日，燕息纵適，或燕劳来朝聘使之宾，或复自与己臣共相劳息。若天子诸侯之射，则先行燕礼，以明君臣之义。卿大夫则先行乡饮之礼，以明长幼之序。夫三射者，贵其容体比於礼，其节合於乐，故谓之礼射。 其节，天子以驺虞为节，诸侯以貍首为节，卿大夫以采蘋为节，士以采蘩为节。驺虞者，乐官备也。貍首者，乐会时也。采蘋者，乐循法度也。采蘩者，乐不失职也。故明乎其节之志以不失其事，则功成而德行立，无暴乱之祸而国家安，故曰射者所以观盛德也 。（乐官备者，驺虞诗云 一发五豝 ，喻贤众多也。乐会时者，貍首诗云 小大莫处，御於君所 。乐循法度者，采蘋诗云 于以采蘋，南涧之滨 ，循涧以采蘋，循法度以成君事也。乐不失职者，采蘩诗云 被之僮僮，夙夜在公 。）白虎通云： 天子射百二十步，诸侯九十步，大夫七十步，士五十步，所以明尊者所服远，卑者所制近也。 按郑玄说，射礼入嘉礼。今按：五帝三王之时，天下万国，迭相征伐，士之志艺，以射为首。是以我国家开元中修五礼，以射礼入军礼焉。古者天子之大射曰射侯者，射中则能服诸侯，以下中之则为诸侯。是以诸侯君臣尽志於射以习礼乐而以流亡者，未之有也。（流，放也。书曰 流共工於幽州 ，是。）孔子曰： 君子无所争，必也射乎？揖让而升，下而饮，其争也君子。 斯之谓欤！


职官十八
秩品一（唐虞夏商周秦汉后汉魏）
唐官数阙。（尚书曰： 唐虞建官惟百。 而郑玄云： 虞官六十，唐官未闻。尧舜同道，或皆六十，并属官而言，则皆有百。 ）
虞官六十。（明堂位曰 有虞氏官五十 ，而郑注云六十。）
夏官一百二十。（明堂位曰： 夏后氏官百。 又尚书云 夏商官倍 ，则当有二百矣。而郑云 百二十 ，今依郑说。）
殷官二百四十。（明堂位曰 殷官二百 ，而郑云 二百四十 ，今依郑说。）
右自殷以上官名制度，俱在历代官制篇。（按列国之官，并不在其数。）
周官有九仪之命，正邦国之位。九命作伯，（上公有功德者，加命为二伯，得专征伐五侯九伯者也。盖长诸侯为方伯。）八命作牧，（侯伯有功德者，加命得专征伐於诸侯。又云： 一州之牧也。王之三公亦八命。 ）七命赐国，（王之卿六命，出封加一等者。郑司农云： 出就侯伯之国。 ）六命赐官，（郑司农云： 子男入为卿，理一官也。 郑玄谓此王六命之卿。赐官者，得自置其臣，治家邑如诸侯。）五命赐则，（则者，地未成国之名也。王之下大夫四命，出封加一等，五命，赐之以方百里、二百里之地也。方三百里以上为成国。王莽时以二十五成为则，方五十里，与夏五十里国同。）四命受器，（受祭器，为上大夫也。郑玄谓此公之孤，始得有祭器者也。）三命受位，（受下大夫之位也。郑玄谓此列国之卿，始有列位於王，为王臣。）再命受服，（受祭衣服，为上士也。郑玄谓此受玄冕之服，列国之大夫再命。）一命受职。（始命为正吏，谓列国公侯伯之士也。於子男为大夫。一云受职事。）
右内外官六万三千六百七十五人。（内二千六百四十三人，外诸侯国官六万一千三十二人。）内职掌府、史、胥、徒、贾人、工人，庶子、罪闽蛮夷貉等五隶、医人、圉人、虎士、视了（力召反。）及奚、浆、笾、醢、醯、盐、幂、酒、祧，舂、抌、饎、稿等。（抌音肉。饎音炽，熟食也。尔雅云酒食也。）女职一万五千九百五十人。都计内外官及内职掌人七万九千六百二十五人。（其旄人、舞者及太祝、巫觋、阍人每门及囿、每宫等官职，并冬官人数及外职掌人并阙。按帝王世纪云： 汤受命，有三千馀国。 又按王制云： 殷时天下诸侯国千七百七十三。 当是殷氏政衰，诸侯相并，季末之时所存之国耳。大国二百四十九，次国五百一，小国一千二十三。大国次国则皆三卿、五下大夫、二十七上士。唯小国二卿，其大夫与士如大国、次国之数。大凡列国卿、大夫、士，有六万一千三十二人。及周初，有千八百国，列国卿、大夫、士大约与殷不异。罢侯置守，郡县官吏，百姓所奉，岂非勤乎。）
周制，非二王之后，列土诸侯其爵无至公者也。当周之世，有功之臣无如太公、周公者，然封爵皆为侯。（诗云 穆穆鲁侯 ，又曰 齐侯之子 ，是也。）而春秋有虞公、虢公、州公者，或因殷之旧爵，或尝为天子之官，子孙因其号耳，非周之典制也。故天子三公八命，卿六命，大夫四命，上士三命，中士再命，下士一命。天子三公加命，则为方伯，九命；卿加一命，则出为侯伯，七命；大夫加一命，则出为子男，五命；天子元士出封为附庸，加一命，为四命。大夫以下德盛者，出则爵命并加。士则德未周备，但得进命，不进爵也。是以卿出则为侯、伯，大夫出则为子、男，皆爵命并进。士出为附庸，但得进命，故附庸之君犹称名，与士同。故春秋传云： 附庸之君，名也。 二王之后，本非出加之例，直以承祀先代，故九命为上公。其有功之臣，皆为侯伯七命而已。若王之子弟及异姓之有大功德，而封爵不过侯，但得进地。故齐鲁之国，皆以侯爵而受上公之地五百里之封。若列土侯伯有贤能之德而又有功者，则加一命为牧，故春官之职云 八命作牧 。子男之君则五命，上公之孤四命，卿三命，大夫再命，士一。大国之卿三命，大夫再命。次国之卿三命，大夫再命，士一命。小国之卿再命，大夫一命，其士不命。凡士一命而受爵。周礼爵及命士，故云 一命而受爵 。有受爵有受命者必有职，故周礼云
一命受职 ，明一命之士职爵俱有也。再命受服於君，不自为也。然则一命者，其服自为也。一命尚受职，再命不言自明耳。三命受车马，三命谓侯伯之卿也。再命已受服於君，则三命之卿受服不疑矣，而复别受车马於君，故曲礼云 夫为人子，三赐不及车马 ，明其三命得受车马之义。然三命之卿则有命於天子之礼，故周礼云 三命受位 ，明诸侯之卿受三命者，皆有列位於王朝也。则小国之卿再命者，虽得命於天子，於王朝未有列位也。三命之卿始受车马，则再命以下车马自为之也。若君特赐者，不在其例。四命受器，谓公之孤卿受祭器於公。四命始受器，三命以下皆自为之也，故礼记云 有田禄者先为祭器 。三命以上既受祭服，四命者受服亦可明矣。三命之卿尚有列位於王，四命亦可知也。凡次国之君不过七命，小国之君不过五命。凡自称者，伯曰天子之臣。（分陕之伯。）诸侯之於天子，曰某土之守臣某。（守音手又反。）在边邑，曰某屏之臣某。公子曰臣孽。（孽音五葛反。）士曰传遽之臣，於大夫曰外私。（传遽，以车马给使者也。士臣於大夫者，曰私人也。传音丁恋反。）列国之大夫入天子之国，曰某士，（亦谓诸侯之卿也。三命以下，天子士也。某士者，若晋韩起聘於周，傧者曰晋士起也。）自称曰陪臣某。（陪，重也。）於外曰子。（子，有德之称也。鲁春秋曰 高子来盟 。）於某国，曰寡君之老。使自称曰某。（使谓使人於诸侯也。某，名也。）
秦制爵二十等，以赏功劳。（其十八等，自大庶长以下又似官也。）
右具封爵篇。其帅人皆更卒也。有功赐则在军吏之例。自公大夫以上，令丞与亢礼。（言从公大夫以上人，与令丞亢礼。亢，当也，言高下相当，无所卑屈。）
汉官秩差次：（二汉并有秦二十等爵，然以为功劳之赏，非恒秩也。丞相、太尉、司徒、司空、诸将军及诸侯王国官，不在此目。）
中二千石：（月百八十斛。王莽改曰卿。）御史大夫太常光禄勋卫尉太仆廷尉大鸿胪宗正大司农少府执金吾
二千石：（月百二十斛。亦曰真二千石。王莽改为上大夫。）太子太傅、少傅将作大匠太子詹事大长秋典属国水衡都尉京兆尹左冯翊右扶风司隶校尉城门校尉中垒校尉屯骑校尉步兵校尉越骑校尉长水校尉胡骑校尉射声校尉虎贲校尉州牧郡太守
比二千石：（月百斛。王莽改为中大夫。）丞相司直光禄大夫光禄中郎五官左右三将光禄虎贲中郎将光禄中郎将骑都尉西域都护副校尉奉车都尉驸马都尉郡尉
千石：（月九十斛。王莽改为下大夫。）丞相长史大司马长史御史中丞（更名御史长史。）前后左右将军长史太常丞光禄勋丞卫尉丞太仆丞廷尉左右监大鸿胪丞宗正丞大司农丞少府丞执金吾丞太子卫率万户以上县令
比千石：（月八十斛。）光禄太中大夫光禄郎中车户骑三将光禄谒者仆射光禄虎贲郎
八百石：（成市除八百石秩。）太子家令
比八百石：光禄勋谏大夫
六百石：（月七十斛。王莽改曰元士。）卫尉公车司马令卫士令旅贲令廷尉左右平太子门大夫太子庶子将作大匠丞太子詹事丞水衡都尉丞京兆君丞左冯翊丞右扶风丞州刺史郡丞郡长史郡尉丞次万户以上县令
比六百石：（月六十斛。）太常太卜博士光禄议郎、中郎光禄谒者掌宾赞受事员西域都护丞、司马、候戊己校尉丞、司马、候
五百石：（成帝除五百石秩。王莽复置，改为命士。）减万户县长
四百石：（月五十斛。自四百石至二百石为长吏。王莽改为中士。）太子中盾万户以上县丞次万户以上县丞减万户县丞
比四百石：（月四十五斛。）光禄侍郎
三百石：（月四十斛。王莽改为下士。）次减万户县长
比二百石：（月三十七斛。）光禄郎中
二百石：（月三十斛。）万户以上县尉次万户以上县尉减万户县尉
百石：（月十六斛。自百石以下有斗食佐史之秩，为少吏。王莽改百石秩曰庶士。）
右汉吏员，自佐史至丞相，凡十三万二百八十五人，（哀帝时官数。）命数未详。（汉魏以降，逮於周隋，既多无注解，或传写讹舛，有义理难明，虽研覈莫辨。今但约其本史，聊存一代之制。他皆类此，览之者幸察焉。）
后汉官秩差次：（此制初因其旧，以后钱穀兼给，其旧数增减不同，事具禄秩篇。其太傅、三公、大将军、骠骑大将军，并不在此目。）
中二千石：（月百八十斛。）太常光禄勋卫尉太仆廷尉大源胪宗正大司农少府执金吾（注云比二千石。）太子太傅河南尹京兆尹左冯翊右扶风
二千石：（月百二十斛。）度辽将军大长秋太子少傅将作大匠司隶校尉州牧凡州所监都为京都，置尹郡太守皇子封王国傅、相皇子封王国御史大夫及诸卿
比二千石：（月百斛。）都护将军大将军营五部校尉光禄五官中郎将光禄左中郎将光禄右中郎将光禄虎贲中郎将光禄羽林中郎将光禄奉车都尉光禄驸马都尉光禄骑都尉光禄大夫少府侍中（汉官秩云千石。）少府中常侍城门校尉北军屯骑校尉北军越骑校尉北军步兵校尉北军长水校尉北军射声校尉每王属国都尉护乌桓校尉护羌校尉皇子封王国中尉
千石：（月八十斛。）太傅长史太尉长史司徒长史司空长史大将军长史光禄太中大夫（注云：秩比二千石。）廷尉正、左监少府中常侍少府尚书令少府御史中丞太子家令大长秋中宫仆太子率更令太子仆城门司马平城门屯司马北军屯骑校尉司马北军越骑校尉司马北军步兵校尉司马北军长水校尉司马、胡骑司马北军骑射声校尉司马右扶风、京兆每大县令雒阳令皇子封王国郎中令、仆
比千石：大将军军司马太常丞光禄丞光禄谒者仆射卫尉丞卫尉宫掖门司马太仆丞鸿胪丞宗正丞司农丞少府丞使匈奴中郎将执金吾丞（注云： 汉官秩云六百石。 ）
六百石：（月七十斛。）大将军从事中郎度辽将军长史度辽将军司马太常赞飨太常太史令太常博士祭酒太常太祝令太常太宰令太常大予乐令太常高庙令太常光武庙令太常前帝陵每陵园令寸常先帝陵每陵食官令光禄左右仆射左右陛长光禄羽林左监光禄羽林右监光禄中散大夫（注云秩比二千石。）光禄谏议大夫光禄议郎光禄常侍谒者公府掾卫尉公车司马令卫尉南宫卫士令卫尉北宫卫士令卫尉左右都候太仆考功令太仆车府令太仆未央厩令太仆承华厩令廷尉左平鸿胪大行令宗正诸公主每主家令宗正诸公主每主主簿、仆、私府长大司农部丞大司农太仓令大司农平准令大司农导官令少府太医令少府太官令少府守宫令少府上林苑令少府给事黄门侍郎少府小黄门侍郎少府小黄门令少府中黄门冗从仆射少府掖庭令少府永巷令少府御府令少府祠祀令少府钩盾令少府濯龙监少府中藏府令少府内者令少府尚方令少府尚书仆射少府尚书少府符节令少府治书侍御史少府侍御史执金吾武库令大长秋丞大长秋中宫谒者令大长秋中宫尚书大长秋中宫私府令（注曰 秩千石 。）大长秋中宫永巷令大长秋中宫黄门冗从仆射大长秋中宫署令太子仓令太子食官令太子门大夫太子中庶子将作丞将作左校令将作右校令城门每门候北军中候州刺史右扶风京兆每次县令护乌桓校尉拥节长史、司马护羌校尉拥节长史、司马
比六百石：（月六十斛。又云五十斛。）大将军曲军候光禄五官中郎光禄左中郎光禄右中郎光禄虎贲中郎光禄常侍谒者太子洗马皇子封王国治书
四百石：（月五十斛。又云四十五斛。）光禄给事谒者少府太官丞少府黄门署长、画室署长、玉堂署长、丙署长少府直里监少府尚书左右丞少府侍郎大司农雒阳市长大长秋中宫药长太子庶子太子厩长太子中盾太子卫率右扶风京兆每次县长雒阳县丞皇子封王国礼乐长、卫士长、医工长、永巷长、祠祀长
比四百石：（月四十五斛。后汉百官志云四十斛。）太尉东西曹掾光禄五官侍郎光禄左侍郎光禄右侍郎光禄虎贲侍郎皇子封王国谒者
三百石：（月四十斛。）太常先帝陵每陵食监丞宗正诸公主每主家丞少府钩盾丞永安丞鸿胪大行治礼郎廪牺令丞楫棹丞右扶风、京兆每小县长侯国相
比三百石：（月三十七斛。）太尉诸曹馀掾光禄五官郎中光禄左郎中光禄右郎中光禄虎贲郎中光禄羽林郎光禄灌谒者郎中少府中黄门
二百石：（月三十斛。）太常太史丞、明堂及灵台丞卫尉吏太仆吏少府吏（一人二百石。）少府苑中丞、果丞、鸿池丞、南园丞少府令史少府符节令史廷尉吏鸿胪吏宗正吏（一人二百石。）大司农吏大司农雒阳市丞执金吾吏太子舍人河南尹员吏皇子封王国郎中
比二百石：（月二十七斛。）大将军屯长太尉属光禄节从虎贲
百石：（月十六斛。）太尉令史（中兴以后不说石数。）太常吏太常太祝吏太常太宰吏太常大予乐吏光禄吏卫尉文学吏太仆文学吏少府吏（五人百石。）少府兰台令史廷尉文学吏鸿胪文学吏宗正文学吏（四人百石。）大司农文学吏大司农雒阳市吏执金吾文学吏司隶校尉州功曹从事、别驾从事、簿曹从事、兵曹从事其馀部郡国从事（每郡有之。）州曹诸掾河南尹百石卒史雒阳员吏乡有秩、三老
斗食：（月十一斛。）太常明堂员吏太常大予乐令员吏光禄勋卿员吏卫尉卿员吏太仆卿员吏大鸿胪卿员吏大司农雒阳市吏少府卿员吏执金吾员吏雒阳令员吏
佐史：（月八斛。）太常佐太常太祝佐太常明堂佐光禄佐卫尉佐太仆佐廷尉佐大鸿胪佐大鸿胪大行令佐宗正佐大司农佐雒阳市佐执金吾佐少府佐雒阳县佐史
右内外文武官七千五百六十七人，（一千五十五人内，六千五百一十二人外。）内外诸色职掌人一十四万五千四百一十九人，（一万四千二百二十五人内职掌：令史、御属、从事、书佐、员吏、待诏、卒骑、治礼郎、假佐、官骑及鼓吹、宰者、屠者、士卫、缇骑、导从、领士、乌桓骑等。一十三万一千一百九十四人外职掌：员吏、书佐、假佐、亭长、乡有秩、三老、游徼、家什等。）都计内外官及职掌人十五万二千九百八十六人。其乡有里魁，里数及命数未详。
魏官置九品：（自魏以下，并为九品，其禄秩差次大约亦汉制。已列品第，不可重出。）
第一品黄钺大将军三公诸国王公侯伯子男（爵）大丞相
第二品诸四征、四镇、车骑、骠骑将军诸大将军
第三品侍中散骑常侍中常侍尚书令左右仆射尚书中书监、令秘书监诸征、镇、安、平将军光禄大夫九卿司隶校尉京兆、河南尹太子保、傅大长秋太子詹事中领军诸县侯（爵）龙骧将军征虏将军辅国将军
第四品城门校尉武卫、左右卫、中坚、中垒、骁骑、游骑、前军、左军、右军、后军、宁朔、建威、建武、振威、振武、奋威、奋武、扬武、广威、广武、左右积弩、积射、强弩等将军护军监军五营校尉南北东西中郎将御史中丞都水使者州领兵刺史越骑、乌丸、诸匈奴、护羌蛮夷等校尉诸乡侯（爵）
第五品给事中给事黄门侍郎散骑侍郎中书侍郎谒者仆射虎贲中郎将符节令冗从仆射羽林监太子中庶子太子庶子太子家令太子率更令、仆卫率诸军司北军中候都督护军西域校尉西戎校尉礼见诸将军鹰扬、折冲、轻车、虎烈、宣威、威远、宁远、伏波、虎威、凌江等将军太学博士将兵都尉牙门将骑督安夷抚夷护军郡国太守、相、内史州郡国都尉国子祭酒诸亭侯（爵）州单车刺史
第六品尚书左右丞尚书郎中秘书郎著作丞郎治书侍御史部曹侍御史诸督军奉车、驸马都尉诸博士公府长史、司马骠骑车骑长史、司马廷尉正、监、评将兵助郡尉置司马史卒者诸护军太子侍讲门大夫太子中舍人太子常从虎贲督、司马督水衡、典虞、牧官都尉司盐都尉度支中郎将校尉司竹都尉材官校尉骠骑、车骑、卫将军府从事中郎四征镇公府从事中郎公车令诸县署令千石者千人督校尉督守殿内将军殿内典兵黄门冗从仆射诸关内名号侯（爵）诸王公友
第七品期门郎诸国公谒者殿中监诸卿尹丞诸狱丞太子保傅丞詹事丞诸军长史司马秩六百石者护羌戎蛮夷越乌丸校尉长史、司马诸军诸大将军正行参军诸持节督正行参军二品将军正行参军门下督中书通事舍人尚书曹典事中书佐著作太子洗马北军候丞城门五营校尉司马宜禾伊吾都尉度支都尉典农都尉诸封公保、傅、相、郎中令及中尉、大农监淮海津都尉诸国文学太子食官令、舍人单于率正都水参军诸县令相秩六百石以上者左右都尉武卫左右卫长史、司马京城门候诸门候副散牙门将部曲督殿中中郎将校尉尚药监食监太官食监中署监南北军监中廷御史禁防御史小黄门诸署长仆谒者药长寺人监灵芝园监黄门署丞中黄门太中、中散、谏议三大夫议郎三台五都侍御史太庙令诸公府掾属诸府记室督主督受除遣者符玺郎门下郎中书主事通事散骑集书公主及诸国丞万户以上典书令及家令
第八品尚书中书秘书著作及主书主图主谱史太常斋郎京城门郎四平四安长史司马三品四品将军正行参军郡国太守相内史中丞长史西域戎部译长诸县署令千石以上者丞州郡国都尉司马司盐、司竹监丞水衡典虞牧材官都尉司马秘书校书郎东宫摘句郎诸杂署长史关谷长王公妃公主家令诸部护军司马王郡公诸杂署令国子太学助教诸京城四门学博士诸国常侍侍郎殿中都尉司马诸部护军司马殿中羽林郎左右度支中郎将司马黄门从官寺人中郎郎中诸杂号宣威将军以下五品将军长史、司马兰台谒者都水使者令史门下禁防金鼓幢麾城门令史校尉部司马、军司马、假司马诸乡有秩、三老司马史从掾诸州郡防门尚书中书秘书令史
第九品兰台殿中兰台谒者及都水使者书令史诸县长令相关谷塞尉仓簟河津督监殿中监典事左右太官督监内者总章戏马监诸纸署监王郡公郡诸署长司理治书异族封公世子庶子诸王友国谒者大夫诸署丞诸王太妃及公主家仆丞公主行夜督郎太庙令行夜督郎太子掌固主事候郎王官舍人副散部曲将武猛中郎将校尉部司马、军司马、假司马诸乡有秩司徒史从掾诸州郡防门
右官数及命数未详。


刑法四
杂议上（虞周秦汉后汉晋东晋）
虞书云： 帝谓皋陶曰：汝作士，明于五刑，以弼五教。期于予治。（弼，辅。期，当也。叹其能以刑辅教，当於治体。）刑期于无刑，人协于中，时乃功，懋哉！ （虽或行刑，以杀止杀，终无犯者。刑期无所刑，人皆合於大中，是汝之功，勉之。）
周制：以八辟丽邦法，附刑罚。（辟，法也。丽，附也。易曰： 日月丽乎天。 ）一曰议亲之辟，（若今宗室有罪先请是也。）二曰议故，（故旧不遗，则民不偷。）三曰议贤，（若今廉吏有罪，先请是也。贤，谓有德行者。）四曰议能，（能，谓有道艺者。传曰： 夫谋而鲜过，惠训不倦者，叔向有焉。社稷之固也，宥之以劝能者。 ）五曰议功，（谓有大勋力立功者。）六曰议贵，（若今吏墨绶，有罪先请是也。）七曰议勤，（谓憔悴以事国。）八曰议宾。（谓所不臣者，三恪二代之后。）以两造禁民讼，入束矢於朝，然后听之。（争财曰讼。两至，使入束矢，乃治之也。不至，不入束矢，则是自服不直者也。诗曰： 其直如矢。 古者一弓百矢。）礼记曰： 刑人不在君侧。公族有死罪，即磬於甸人，（不於市朝者，隐之也。甸人，掌郊野之官。悬缢杀之曰磬。）而无宫刑。其刑罪，即纤剸，亦告於甸人。（纤读曰歼。歼，刺也。剸，割也。皆以刀锯割刺之。告读曰鞫。）刑肃而俗弊，则人不归也。刑人於市，与众弃之。 又， 考礼正刑，一德以尊天子 。大戴礼曰： 刑法者，御人之衔勒也；吏者，辔也；刑者，筴也；天子，御者；内史、太史，左右手也。古者以法为衔勒，以官为辔，以刑为筴，以人为手，而御天下。公家不畜刑人，大夫不养，士遇之途，不与之言。屏诸四方，唯其所之，不及以政，不欲生之故也。 又曰： 刑不上大夫者，古之大夫有坐不廉污秽者，则曰 簠簋不饰 ；淫乱男女无别者，则曰 帷薄不修 ；罔上不忠者，则曰 臣节未著 ；罢软不胜任者，则曰 下官不职 ；干国之纪者，则曰 行事不请 。此五者，大夫定罪名矣，不忍斥然正以呼之。是故大夫之罪，其在五刑之域者，闻有谴发，则白冠氂缨，盘水加剑，造乎阙而自请罪，君不使有司执缚牵而加之也。其有大罪者，闻命则北面跪而自裁，君不使人捽引而刑杀之也，（捽，才忽反。）曰： 子大夫自取之耳！吾遇子有礼矣。 是曰 刑不上大夫 。
东周之季，王道浸坏，教化不行，子产相郑而铸刑书。（铸刑法於鼎。）晋叔向非之，曰：（遗其书以非之。） 昔先王议事以制，不为刑辟，（李奇曰： 先议其犯事，议定然后乃断其罪，不为一成之刑著於鼎也。 颜师古曰： 虞舜则象以典刑，流宥五刑；周礼则三典五刑，以诘邦国。非不预设，但不宣露使人知之。 ）惧民之有争心也，犹不可禁御，是故闲之以谊，纠之以政，（闲，防也。纠，举也。）行之以礼，守之以信，奉之以仁。（奉，养也。）制为禄位，以劝其从；（劝其从教之心也。）严断刑罚，以威其淫。（淫，放也。）民於是乎可任使也，而不生祸乱。民知有辟，则不忌於上。并有争心，以徵於书，而徼幸以成之，弗可为矣。（辟，法也。为，治也。权移於法，故人不畏上，因危文以生诈妄，徼幸而成巧，则弗可治也。）今吾子制三辟，铸刑书，（孟康曰： 谓夏、殷、周乱政所制三辟也。 ）将以靖民，不亦难乎！（师古曰： 靖，安也。一曰治也。 ）民知争端矣，将弃礼而徵於书。（取证於刑书。）锥刀之末，将尽争之，（喻微细。）乱狱滋丰，贿赂并行。（滋，益也。）终子之世，郑其败乎！ 子产报曰： 若吾子之言，侨不材，不能及子孙，吾以救世也。 （言虽非长久之法，且救当时之弊。）
议曰：古来述作，鲜克无累，或其识未至精，或其言未至公。观左氏之纪叔向书也，盖多其义，而美其词。孟坚从而善之，似不敢异於前志，岂其识或未精乎？按虞舜立法曰： 象以典刑，流宥五刑，鞭作官刑，朴作教刑，金作赎刑，眚灾肆赦，怙终贼刑。钦哉，钦哉，惟刑之恤哉！ （孔安国注曰： 陈典刑之义，敕天下敬之，忧不得其中。 ）又按周官司寇，建三典，正月之吉，悬於象魏，使万人观之，浃日而敛。汉宣帝患决狱失中，置廷尉平，时郑昌上疏曰： 圣王立法明刑者，救衰乱之起也。不若删定律令，愚人知所避，奸吏无所弄。 后之论者即云上古议事，不为刑辟。夫有血气，必有争心。群居胜物之始，三皇无为之代，既有君长焉，则有刑罚焉。其俗至淳，其事至简，人犯者至少，何必先定刑名，所以因事立制。叔向之言可矣。自五帝以降，法教益繁，虞舜圣哲之君，后贤祖述其道，刑章轻重，亦以素设。周氏三典，悬诸象魏，皆先防抵陷，令避罪辜。是故郑昌献疏，盖以发明其义。当子产相郑，在东周衰时。王室已卑，诸侯力政，区区郑国，介於晋、楚，法弛民怠，政隳俗讹，观时之宜，设救之术，外抗大国，内安疲甿。仲尼兄事，闻死出涕，称之 遗爱 ，非盛德欤！而叔向乃谓赫胥、栗陆御宇之时，徒陈闲谊行礼致治之说，虽虞、夏之盛亦未可，在殷、周之初固不及。研寻反覆，斯言谅同玉卮无当矣。详左氏之传，或匪至公。晏婴、张趯，讥议则别，先儒注释，亦已昌言。所纪叔向此书，有如曲护晏子也。或曰，按孔祭酒颖达正义云： 子产铸刑书，而叔向责之；赵鞅铸刑鼎，而仲尼讥之。则刑之轻重，不可使人知也。  圣王虽制刑法，举其大纲。但共犯一法，情有深浅，临至时事，议其轻重也 。按孔议附会叔向之书，前已论之矣。又按左传，晋赵鞅铸刑鼎，著范宣子所为刑书焉。仲尼曰： 晋国将守唐叔之所受法度，以经纬其民。文公又为被庐之法，以为盟主。今弃是度也，而为刑鼎，人在鼎矣，何以尊贵？（注云： 弃礼徵书，故不尊贵。 ）且夫宣子之刑，夷之蒐，晋国之乱制也。
又议曰：夫经籍指归，诚要疏议，固当解释本文，岂可徒为臆说。详左氏载夫子所议，令守晋国旧法，范宣子所为非善政也，故录本传以证之。佑诚懵学，辄议前贤。傥遇精鉴达识，庶几要终原始，幸详鄙见，窃俟知音。
秦孝公纳卫鞅言，欲变法，恐天下议己。卫鞅曰： 疑行无名，疑事无功。且夫有高人之行者，固见非於代；有独知之虑者，必见敖於人。愚者闇於成事，智者见於未萌。人不可与虑始，而可与乐成。论至德者不和於俗，成大功者不谋於众。是以圣人苟可以强国，不法其故；苟可以利人，不循其礼。 孝公曰： 善。 甘龙曰： 不然。圣人不易民而教，智者不变法而治。因人立教，不劳而成功；缘法而治者，吏习而人安。 卫鞅曰： 龙之所言，时俗之言也。常人安於习俗，学者溺於所闻。以此两者居官守法可也，非所与论於法之外也。三代不同礼而王，五伯不同法而霸。智者作法，愚者制焉；贤者更礼，不肖者拘焉。 杜挚曰： 利不百，不变法；功不十，不易业。法古无过，循礼不邪。 卫鞅曰： 治代不一道，便国不必古。故汤、武不循古而王，夏、殷不易礼而亡。反古者不可非，而循礼者不足多。 孝公竟变法令。
汉景帝时，廷尉上囚防年继母陈论杀防年父，防年因杀陈，依律，杀母以大逆论。帝疑之。武帝时年十二，为太子，在旁，帝遂问之。太子答曰： 夫 继母如母 ，明不及母，缘父之故，比之於母。今继母无状，手杀其父，则下手之日，母恩绝矣。宜与杀人者同，不宜与大逆论。 从之。
宣帝自在闾阎，知刑法不一。於是置廷尉平，秩六百石，员四人。选于定国为廷尉，黄霸等为廷平，狱刑号为平矣。时郑昌上疏曰： 圣王立法明刑者，非以为治，救衰乱之起也。今明主躬垂明听，虽不置廷尉平，狱将自正；若开后嗣，不若删定律令。律令一定，愚人知所避，奸吏无所弄矣。今不正其本，而置廷平以治其末，政衰听倦，则廷平招权而为乱首矣。
薛宣为丞相时，弟循为临菑令，后母常随循居官。宣迎后母，循不遣。后母病死，循去官持服。宣谓循三年服少能行之者，兄弟相駮不可，（駮者，执意不同，犹如色之间杂。）循遂竟服，繇是兄弟不和。后宣免丞相，加特进。久之，哀帝即位，博士申咸给事中，亦东海人，毁宣不供养行丧服，薄於骨肉，前以不忠孝免，不宜复封列侯在朝省。宣子况为右曹侍郎，数闻其语，赇客杨明，欲令创咸面目，使不居位。（创谓伤之。）会司隶缺，况恐咸为之，遂令明遮斫咸宫门外，断鼻唇，身八创。事下有司议。御史中丞众等议（史失众姓。）奏曰： 况朝臣，父故宰相，封列侯，不相敕承教化，而骨肉相疑，疑咸受循言以谤毁宣。咸所言皆宣行迹，众人所共见，公家所宜闻。况知咸给事中，恐为司隶举奏宣，而公令明等迫切宫阙，要遮创戮近臣於大道人众中，欲以鬲塞聪明，杜绝论议之端。（鬲与隔同。杜，塞也。）桀黠无所畏忌，万众讙譁，流闻四方，不与凡人忿怒争斗同。臣闻敬近臣，为近主也。礼，下公门，式路马，（过公门则下车，见路马则抚式，盖崇敬也。式，车前横木。）君畜产且犹敬之。春秋之义，意恶功遂，不免於诛，（遂，成也。言举意不善，虽成功犹加诛。）上浸之源不可长也。（浸，近也。伤戮大臣，有所逼近也。浸字或作侵，犯也。其义两通。长音竹两反。）况首为恶，明手伤，功意俱恶，（手伤人为功，使人伤人为意。）皆大不敬。明当以重论，及况皆弃市。 廷尉直駮议曰： 律曰： 斗以刃伤人，完为城旦，其贼加罪一等，与谋者同罪。 诏书无诋欺成罪。（诋，毁也，丁礼反。）传曰： 遇人不以义而见疻者，与痏人之罪钧，恶不直也。 （以杖手殴击，破其皮，肿起青黑而无创瘢者，律谓之疻痏。遇人不以义为不直，虽见殴，罪同殴也。疻音移。痏音鲔。）咸厚善循，而数称宣过恶，流闻不谊，不可谓直。（言咸为循而毁宣，是不义而不直。）况以故谋伤咸，计谋已定，后闻置司隶，因前谋而趣明，（趣读曰促。）非以恐咸为司隶故造谋也。本争私变，虽於掖门外伤咸道中，与凡人争斗无异。杀人者死，伤人者刑，古今之通道，三代所不易也。孔子曰： 必也正名乎。 名不正，则言不顺，至於刑罚不中，而人无所措其手足。（措，置也。）今以况为首恶，明手伤为大不敬，公私无差。春秋之义，原心定罪。（原，谓寻其本。）原况以父见谤发忿怒，无他大恶。加诋欺，辑（音集）小过成大辟，陷死刑，违明诏，恐非法意，不可施行。圣王不以怒增刑，明当以贼伤人不直，（以受其财。）况与谋者皆爵减完为城旦。 （以其身有爵级，故得减罪而为完也。况身及同谋之人，皆从此科。）帝以问公卿。丞相孔光、大司空师丹以中丞议是。自将军以下至博士议郎皆是廷尉。况竟减死罪一等，徙敦煌。宣坐免为庶人，归故乡。
定陵侯淳于长坐大逆诛。长小妻乃始等六人，皆以事未发觉时弃去，或更嫁。及长事发，丞相方进、大司空何武议曰： 令，犯法者各以法时律令论之，（此其引令条之文也。法时，谓始犯法之时也。）明有所讫也。（讫，止。）长犯大逆时，乃始等见为妻，已有当坐之罪，与身犯法无异。后乃弃去，於法无以解。（解，免也。）请论。 廷尉孔光駮议，以为： 大逆无道，父母妻子同产无少长皆弃市，欲惩后犯法者也。（惩，创止也。）夫妇之道，有义则合，无义则离。长未自知当坐大逆之法，而弃去乃始等，或更嫁，义已绝。而欲以为长妻论杀之，名不正，不当坐。 有诏光议是。
班固曰：自昭、宣、元、成、哀、平六代之间，断狱殊死，率岁千馀口而一人，（率天下犯罪者，千口而有一人死。）耐罪上至右趾，三倍有馀。（耐从司寇以上至右趾，千口三人刑。）古人有言： 满堂饮酒，有一人向隅而泣，则一堂不乐。 王者之於天下，犹一堂之上也。故一人不得其平，为之凄怆。今郡国被刑或冤死者多，此和气所以未洽者也。原夫狱刑所以蕃者，书云： 伯夷降典，哲人惟刑。 （言伯夷下礼法以导人，人习知礼，然后用刑也。）言制礼以止刑，犹隄之防溢水也。今隄防凌迟，礼制未立；死刑过制，生刑易犯；饥寒并至，穷斯滥溢；豪桀擅私，为之囊橐，（言容隐奸邪，若囊橐盛物。）奸有所隐，则狃而浸广矣。（狃，串习也。浸，渐也。狃音女九反。）孔子曰： 古之知法者能省刑，本也；今之知法者不失有罪，末矣。 （省，谓减除之。绝於未然，故曰本也。不失有罪，事止听讼，所以为末。）又曰： 今之听狱者，求所以杀之；古之听狱者，求所以生之。 与其杀不辜，宁失有罪。今之狱吏，上下相驱，以刻为明，深者获功名，平者多后患。谚曰： 鬻棺者欲岁之疫。 非憎人欲杀之，利在於人死也。凡此五疾，狱刑所以蕃也。
汉旧事断狱报重，常尽三冬之月，是时后汉章帝始改用冬初十月而已。元和三年，旱，长水校尉贾宗上言，以为断狱不尽三冬，阴气微弱，阳气发泄，故招致灾旱。帝下公卿议。陈宠议曰： 夫冬至之节，阳气始萌，故十一月有兰、射干、芸、荔之应。（易通卦验曰： 十一月广莫风至，兰、射干生。 月令： 仲冬，芸生，荔挺出，一阳始生。 ）天以为正，周以为春。（正，春，皆始。十一月万物微而未著，天以为正，周以为岁首。）十二月阳气上通，雉雊鸡乳，地以为正，殷以为春。（十二月二阳爻生，雁北乡，阳气上通，诸生皆动，萌芽。月令： 季冬，雉雊鸡乳。 ）十三月，阳气已至，天地已交，万物皆出，蛰虫始振，人以为正，夏以为春。（今正月也，天子迎春东郊，阴阳交合，万物皆出於地，人始初见，故曰 人以为正 。月令： 孟春天气下降，地气上腾，天地和同，草木萌动，东风解冻，蛰虫始振。 ）三微成著，以通三统。（统者，统一岁之事。王者三正递用，周环无穷，故曰通三统。三礼义宗曰： 三微，三正也。十一月阳气始施，万物动於黄泉下，微而未著，其色皆赤。赤者阳气。故周以天正为岁，色尚赤，夜半为朔。十二月万物始芽，色白。白者阴）（气。故殷以地正为岁，色尚白，鸡鸣为朔。十三月万物始达，其色皆黑，人得加功以展其业。夏以人正为岁，色尚黑，平旦为朔。故曰三微。王者奉以成之，各法其一以改正朔也。 易乾凿度曰： 三微而成著，三著而体成。 当此之时，天地交，万物通。）周以天元，殷以地元，夏以人元。若以此时行刑，殷、周岁首皆当流血，不合人心，不稽天意。月令曰： 孟冬之月，趣狱刑，无留罪。 （按月令及淮南子，皆言季秋趣狱刑，无留罪。今言孟冬，未详。）明大刑毕在立冬也。又， 仲冬之月，身欲宁，事欲静 。（月令： 仲冬，君子齐戒，身欲宁，事欲静，以待阴阳之所定。 ）若以行大刑，不可谓宁静也。议者或曰 旱之所由，咎在改律。 臣以为殷、周断狱不以三微，而化致康平，无有灾害。自元和以前，皆用三冬，而水旱之异，往往为患。由此言之，灾害自为他应，不以改律。秦为虐政，四时行刑。汉兴，萧何草律，季秋论囚，（论，决也。）但避立春之月，不计天地之正，二王之春，实颇有违。 帝纳之，遂不复改。
时群臣上言，古者肉刑严重，人畏法令，今宪律轻薄，故奸宄不胜，宜增禁科以防其源。诏下公卿。光禄勋杜林奏曰： 夫人情挫辱，则义节之风损；法防繁多，则苟免之行兴。孔子曰： 导之以政，齐之以刑，民免而无耻。导之以德，齐之以礼，有耻且格。 古之明王，深识远虑，动居其厚，不务多辟，周之五刑，不过三千。大汉初兴，详览失得，故破矩为圆，斫雕为朴，蠲除苛政，更立疏网，海内欢欣，人怀宽德。及至其后，渐以滋章，吹毛求疵，诋欺无限。果桃菜茹之馈，集以成赃，小事无妨於义，以为大戮，故国无廉耻，家无完行。至於法不能禁止，为弊弥深。臣愚以为宜如旧制，不合翻移。 帝从之。
自建初中，有人侮辱人父者，而其子杀之，帝贳其死刑而降宥之，自后因以为比。是时遂定其议，以为轻侮法。和帝即位，尚书张敏上议曰： 夫轻侮之法，先帝一切之恩，不有成科班之律令也。夫死生之决，宜从上下，犹天之四时，有生有杀。若开容恕，著为定法者，则是故设奸萌，生长罪隙。孔子曰： 民可使由之，不可使知之。 春秋之义，子不报雠，非子也。而法令不为之减者，以相杀之路不可开故也。今托义者得减，谬杀者有差，使执宪之吏得设巧诈，非所以遵 在丑不争 之义。又轻侮之比，浸以繁滋，至有四五百科，转相瞻顾，弥复增甚，难以垂之万载。臣惟孔子垂经典，皋陶造法律，原其本意，皆欲禁人为非。未晓轻侮之法将以何禁？必不使人不相轻侮，而更开相杀之路。议者或曰： 平法当先论生。 臣愚以为天地惟人为贵，杀人者死，三代通制。今欲趣生，反开杀路，一人不死，天下受弊。记曰： 利一害百，人去城郭。 夫春生秋杀，天道之常。春一物枯即为灾，秋一物荣即为异。王者体天地，顺四时，法圣人，从经律。愿陛下留意，广令评议，天下幸甚。 从之。
晋惠帝之代，政出群下，每有疑狱，各立私情，刑法不定，狱讼繁滋。尚书裴頠表谏之曰：
夫天下之事多涂，非一司之所管；中才之情易扰，赖恒制而后定。先王知其然也，是以辨方分职，为之准局。准局既立，各掌其务，刑赏相称，轻重无二，故下听有常，群吏安业也。旧宫掖、陵庙有水火毁伤之变，然后尚书乃躬自奔赴，其非此也，皆止於郎令史而已。刑罚所加，各有常刑。
去元康四年，大风之后，庙阙屋瓦有数枚倾落，免太常荀寓。於时佥谓事轻责重，有违於常。会五年二月天有大风，主者惩惧前事。臣新拜尚书始三日，本曹尚书有疾，权令兼出，按行兰台。主者乃瞻视阿栋之间，求索瓦之不正者，得栋上瓦小斜十五处。或是始瓦时斜，盖不足言，风起仓卒，台官更往，太常按行，不及得周，文书未至之顷，便竞相禁止，复兴刑狱。
昔汉时有盗高庙玉环者，文帝欲族诛，张释之但处以死刑，曰： 若侵长陵一抔土，何以复加？ 帝从之。大晋垂制，深惟经远，山陵不封，园邑不饰，墓而不坟，同乎山壤，是以丘阪存其陈草，使齐乎中原矣。虽陵兆尊严，唯毁发然后族之，此古典也。若登践犯损，失尽敬之道，事止刑罪可也。
去八年，奴听教加诬周龙烧草，廷尉遂奏族龙，一门八口并命。会龙狱翻，然后得免。考之情理，准之前训，所处实重。今年八月，陵上荆一枝围七寸二分者被斫，司徒太常奔走道路，虽知事小，而按劾难测，骚扰驱驰，各竞免负，於今太常禁止未解。近日太祝署失火，烧屋三间半。署在庙北，隔道在重墉之内，火即已灭，主者便责尚书不即按行，辄禁止，尚书免，皆在法外。
刑书之文有限，而舛违之故无方，故有临时议处之制，诚不能皆得循常也。至於此辈，皆为过当，每相逼迫，不复以理，上替圣朝画一之德，下损崇礼大臣之体。臣愚以为犯陵上草木，不应乃用同产毕刑之制。按行奏劾，应有定准，相承务重，体例遂亏。或因馀事，得容浅深。
頠虽有此表，曲议犹不止。刘颂为三公尚书，又上疏曰：
自近代以来，法渐多门，令甚不一。臣职思其忧。伏惟陛下为政，每尽善，故事求曲当，曲当则例不得直，尽善故法不得全。何则？夫法者，固以尽理为法，而上求尽善，则诸下牵文就意，以赴主之所许，是以法不得全。刑书徵文，徵文必有乖於情听之断，而上安於曲当，故执平者因文可引，则生二端。是法多门，令不一，则吏不知所守，下不知所避。奸伪者因法之多门，以售其情，所欲浅深，苟断不一，则居上者难以检下，於是事同议异，狱犴不平，有伤於法。
古人有言： 人主详，其政荒；人主期，其事理。 详匪他意，尽善则法伤，故其政荒也。期者轻重之当，虽不厌情，苟入於文，则循而行之，故其事理也。理有穷塞，故使大臣释滞；事有时宜，故人主权断。主者守文，若释之执犯跸之平也；大臣释滞，若公孙弘断郭解之狱也；人主权断，若汉祖戮丁公之为也。天下万事，自非斯格，不得出法以意妄议，其馀皆以律令从事。然后法信於下，人听不惑，吏不容奸，可以言政。人主轨斯格以责群下，大臣小吏各守其局，则法一矣。
古人有言： 善为政者，看人设教。 看人设教，制法之谓也。又曰 随时之宜 ，当务之谓也。则看人随时，在大量也，而制其法。法轨既定则行之，行之信如四时，执之坚如金石，群吏岂得在成制之内，复称随时之宜，傍引 看人设教 以乱政典哉！何则？始制之初，固已看人而随时矣。今若设法未尽当，则宜改之。若谓已善，不得尽以为制，而使奉用之司公得出入以差轻重也。夫人君所与天下共者，法也。已令四海，不可以不信为教。
上古议事以制，不为刑辟。夏、殷及周，书法象魏。三代之君齐圣，然咸弃曲当之妙鉴，而任徵文之直准，非圣人有殊，所遇异也。今论时敦朴，不及中古，而执平者欲適情之所安，自托於议事以制。臣窃以为听言则美，论理则违。然天下至大，事务众杂，时有不得悉循文如令。故臣谓宜立格为限，使主者守文，死生以之，不敢错思於成制之外，以差轻重。至如非常之断，出法赏罚，若汉祖戮楚臣之私己，封赵氏之无功，唯人主专之，非奉职之臣所得拟议。然后情求旁请之迹绝，似是而非之奉塞，此盖齐法之大准也。
夫出法权制，指施一事，厌情合听，可適耳目，诚有临时当意之快，胜於徵文不允人心也。然起为经制，终年施用，恒得一而失十。故小有所得者，必大有所失；近有所漏者，必远有所苞。故谙事识体者，善权轻重，不以小害大，不以近妨远。忍曲当之近適，以全简直之大准。不牵於凡听之所安，必守徵文以正例。每临其事，恒御此心以决断，此又法之大概也。
又律法断罪，皆当以法律令正文，若无正文，依附名例断之，其正文、名例所不及，皆勿论。法吏以上，所执不同，得为异议。如律之文，守法之官，唯当奉用律令。至於法律之内，所见不同，乃得为异议也。今限法曹郎令史，意有不同为驳，唯得论释法律，以正所断，不得援求诸外，论随时之宜，以明法官守局之分。
诏下其事，侍中、太宰、汝南王亮奏曰： 臣以去太康八年，随事异议。且周悬象魏之书，汉咏画一之法，诚以法与时共，义不可二。臣以为宜如颂所启，为永久之制。 於是门下属议曰： 昔先王议事以制，自中古以来，执法断事，既已立法，诚不宜复求法外小善也。若以善夺法，则人逐善而不忌法，其害甚於无法也。按启事，欲令法令断一，事无二门，郎令史以下，应复出法駮按，随以事闻也。
东晋成帝时，廷尉奏殿中帐施吏邵广盗官幔二张，合布三十疋，有司正刑弃市。广二子，宗年十三，云年十一，黄幡挝登闻鼓乞恩，辞求自没为奚官奴，以赎父命。尚书郎朱映议以为： 天下之人，无子者少，一事遂行，便成永制，惧死罪之刑，於此而弛。 时议者以广为钳徒，二儿没入，既足以惩，又使百姓知父子之道，圣朝有垂恩之仁。可特听减广死罪为五岁刑，宗等付奚官为奴，而不为永制。尚书右丞范坚駮之曰： 自淳朴浇散，刑辟乃作，刑之所以止刑，杀之所以止杀。虽时有赦过宥罪，议狱缓死，未有行不忍而轻易典刑者也。且既许宗等，宥广死罪，若复有宗比而不求赎父者，岂得不摈绝人伦，同之禽兽邪！按主者今奏云，唯特听宗等而不为永制。臣以为王者之作，动关盛衰，嚬笑之间，尚慎所加。今之所以宥广，正以宗等耳。人之爱父，谁不如宗？今既许宗之请，将来诉者，何独匪人！特听之意，未见其益；不以为例，交兴怨讟。此为施一恩於今，而开万怨於后也。 从之。
安帝义熙中，刘毅镇姑熟。尝出行，而鄢陵县吏陈满射鸟，箭误中直帅，虽不伤人，处法弃市。何承天议曰： 狱贵情断，疑则从轻。昔有惊汉文帝乘舆马者，张释之断以犯跸，罪止罚金。何者？明其无心於惊马也。故不以乘舆之重，而加异制。今满意在射鸟，非有心於中人。按律 过误伤人三岁刑 ，况不伤乎？


州郡十一
古扬州上（今置郡府十二县五十九）
广陵（扬）七县（江都江阳海陵高邮六合扬子天长）
淮阴（楚）五县（山阳盐城盱眙淮阴安宜）
锺离（濠）三县（锺离定远招义）
寿春（寿）五县（寿春安丰霍丘盛唐霍山）
永阳（滁）三县（清流全椒永阳）
历阳（和）三县（历阳乌江含山）
庐江（庐）五县（合肥慎巢庐江舒城）
同安（舒）五县（怀宁宿松望江太湖桐城）
蕲春（蕲）四县（蕲春黄梅蕲水广济）
弋阳（光）五县（定城光山固始仙居殷城）
宣城（宣）十县（宣城当涂泾溧水溧阳南陵绥安宁国太平青阳）
秋浦（池）四县（分宣州置郡青阳秋浦至德石埭）
古扬州
禹贡曰： 淮海惟扬州，（北据淮，东南距海。旧曰南距海，今改为东南。具注序目篇。）彭蠡既潴，阳鸟攸居。（彭蠡，泽名，今在浔阳郡彭泽县。水所停曰潴。阳鸟，随阳之鸟也。言彭蠡之水既见蓄聚，则阳鸟所共居之。阳鸟，鸿雁之属。）三江既入，震泽厎定。（三江，谓北江、中江、南江也。震泽，吴南太湖名，今吴兴郡界。厎，致也。）筱簜既敷，（筱，竹箭。簜，大竹也。敷，谓布地而生。）草夭木乔。（夭，盛貌。乔，高也。夭音於骄反。）厥土涂泥。（地泉湿。）岛夷卉服。（海曲谓之岛。岛夷，海中之夷。卉服，絺葛之属也。卉，许贵反。）沿于江海，达于淮、泗。 （顺流而下曰沿。沿江入海，自海入淮，自淮入泗。）舜置十二牧，扬州其一。周礼职方曰： 东南曰扬州。其山曰会稽，（今在会稽郡山阴县。）薮曰具区，川曰三江，浸曰五湖。（川，水之通流者也。五湖，在吴郡、吴兴、晋陵三郡。）其利金锡竹箭。民二男五女。畜宜鸟兽，（鸟，孔雀、翡翠之属。兽，犀、象之属。）穀宜稻。 扬州，以为江南之气躁劲，厥性轻扬。亦曰州界多水，水波扬也。在於天官，斗则吴之分野，（汉之会稽、九江、丹阳、章郡、庐江、广陵、六安、临淮，皆其分也。今广陵、淮阴、锺离、寿春、永阳、历阳、庐江、同安、宣城、丹阳、晋陵、吴郡、吴兴、馀杭、新定、新安、会稽、馀姚、临海、缙云、永嘉、东阳、信安、鄱阳、浔阳、章郡、临川、庐陵、宜春、南康、建安、长乐、清源、漳浦、临汀等郡地也。按吴国之分，虽强盛之时，殊不全得扬州之地。今配星次，且约汉书。其历代所属，则各具於诸郡。）兼得楚及南越之交。（汉之江夏、汝南地，今蕲春、弋阳宜属楚。汉之南海之地，今潮阳宜属越之地。）亦古荒服之国。春秋时属吴、越二国。越灭吴，尽并其地。战国时属楚。秦兼天下，置郡，此为九江、（今广陵、淮阴、锺离、寿春、永阳、历阳、庐江、同安、蕲春、弋阳、鄱阳、章郡、临川、庐陵、南康、宜春等郡是。）障、（今宣城、新安、新定、丹阳郡之西境及吴兴郡之西境皆是。）会稽、（今丹阳郡之东境，晋陵、吴郡、馀杭、会稽、馀姚、东阳、信安、缙云、临海、永嘉，吴兴郡之东境，皆是。）闽中、（今建安、长乐、清源、漳浦、临汀等郡皆是。）南海郡之东境。（今潮阳郡是。）汉改九江曰淮南国，及封皇子长为淮南王，封刘濞为吴王，二国尽得扬州之地。武帝置十三州，此为扬州。（领郡六。）后汉因之。（理历阳。汉末移理寿春。刘繇又移理曲阿。历阳、寿春并今郡县。曲阿今丹阳郡丹阳县。濞，疋备反。）三国时，淮南属魏，而江南属吴也。魏晋亦置扬州。（理寿春。平吴，领郡十八，理建业，今丹阳郡江宁县。）元帝渡江，扬州遂为王畿，领江东、浙江地。宋孝武分浙江东为东扬州。后罢扬州，以其地为王畿，而东扬州直云扬州，寻复旧。（领郡十八，理建康，即建业。顺帝改刺史曰牧。）又分置南兖州、（领郡九，理广陵。）南徐州、（领郡十七，理京口，今丹阳郡。）南荆河州（领郡十三，理历阳。）江州。（领县九，理浔阳，今郡。）齐并因前代，唯徙置荆河州、（领郡，理寿春。）北兖州、（领郡七，理淮阴，今郡。）北徐州。（领郡五，）（理锺离，今郡。）梁陈分裂不可详焉。大唐分置十五部，此为淮南道、（广陵、庐江、蕲春、同安、永阳、锺离、寿春、淮阴、历阳、弋阳。）江南道、（丹阳、晋陵、吴郡、馀杭、会稽、馀姚、东阳、新定、信安、吴兴、缙云、临海、永嘉、新安、长乐、清源、建安、临汀、漳浦、潮阳。）江南西道。（宣城、章郡、鄱阳、南康、临川、庐陵、浔阳、宜春。）
○广陵郡
（东至海五百六里。南至丹阳六十三里。西至永阳三百里。北至淮阴三百里。东南到海四百六里，无郡县。西南到历阳三百六十里。西北到淮阴郡盱眙县二百五十里。东北到淮阴郡盐城县三百六十里。去西京二千五百六十七里，去东京千七百四十九里。户七万三千三百八十一，口四十六万九千五百九十四。）
今之扬州，（理江都、江阳二县。）春秋时属吴，故左传云 吴城邗，（邗音寒。）沟通江淮 是也。吴灭属越，越灭属楚。秦灭楚，属九江郡。汉为广陵国，后属荆国，后更属吴；景帝更名江都国，武帝更名广陵国。后汉为广陵郡。魏为重镇，（文帝黄初六年，征吴，幸广陵故城，临江观兵，见江涛，叹曰： 天所以限南北也。 使张辽乘舟，与曹休至海陵。是岁，辽薨於江都。）后属吴。（孙亮建兴二年，使卫尉冯朝城广陵。）晋亦为广陵郡。东晋末，以广陵控接三齐，故青、兖二州刺史皆镇於此。宋亦置广陵郡，文帝兼置南兖州。（领郡九，理於此。）齐并因之。梁亦曰南兖州。北齐改为东广州，复曰南兖州。后周改为吴州。隋初为扬州，置总管府；炀帝初府废，又为江都郡，后帝徙都而丧国焉。（炀帝制。江都太守秩与京尹同。）大唐初为兖州，后改为邗州，后又改为扬州，为大都督府，其后或为广陵郡。领县七：
江都（秦广陵县。）
江阳（高齐曰广陵，隋改之。）
海陵（汉旧县。）
高邮（汉旧县。）
六合（楚棠邑，伍尚为棠邑大夫，即此也。汉曰棠邑县。晋安帝置秦郡。北齐置秦州。后周改为方州。有瓜步山、石梁溪。）
扬子
天长（梁於石梁置泾州。）
○淮阴郡
（东至海二百十五里。南至广陵郡三百里。西至临淮郡一百九十里。北至临淮郡涟水县淮水七十五里。东南到广陵郡海陵县八十五里。西南到锺离郡招义县四百二十里。西北到临淮郡二百六十三里。东北到淮口入海水路一百七十九里。去西京二千五百一里，去东京千六百六十里。户二万六千一百一十八，口一十四万二千九十。）
楚州（今理山阳县。）春秋时属吴，吴将伐齐，自广陵掘江通淮，即此也。战国时属楚。秦属九江郡。汉属临淮郡。后汉属广陵郡、下邳国。晋属临淮、广陵二郡地。东晋为重镇，（元帝以刘隗屯守。隗，午最反。）穆帝时，中郎将荀羡北征诗序云： 淮阴旧镇，地形都要，水陆交通，易以观衅。沃野有开殖之利，方舟运漕，无地屯兵，及营立城池焉。 安帝时，立山阳郡。宋因之。北对清、泗，临淮守险，有阳平石鳖，田稻丰饶。其后侨立兖州。入齐，因以兖州为重镇。梁初得之，后入后魏。隋初废山阳郡，后置楚州；炀帝初州废，并入江都郡。大唐武德四年，为东楚，八年改为楚州，或为淮阴郡。领县五：
山阳（汉射阳县地。晋立山阳郡。或云：汉吴王濞反於广陵，山阳王率众於此拒之，因以山阳为名。）
盐城（汉盐渎县。晋安帝更名为盐城。）
盱眙（秦东阳县城在县东，陈婴为东阳令史，即此。项羽立楚怀王，都盱眙。至汉，以为县。晋安帝立盱眙郡。有都梁山。宋文帝时，后魏太武帝南侵，臧质守盱眙，魏师以数十万众攻围三旬，不拔而退，即今县城。）
淮阴
安宜（汉平安县地。魏邓艾筑石鳖城，在今县西八十里，以营田也。）
○锺离郡
（东至淮阴郡四百二十里。南至庐江郡三百三十里。西至彭城郡界九十五里。北至临淮郡二百二十里。东南到永阳郡二百二十六里。西南到寿春郡二百二十里。西北到彭城郡四百五十八里。东北到临淮郡二百一十里。去西京二千一百五十里，去东京千三百一十三里。户二万五百五十三，口十三万八千三百六十一。）
濠州（今理锺离县。）春秋末锺离子之国。昔禹会诸侯於涂山，即其地也。（今锺离县西百里有涂山是也。左传注曰： 涂山在寿春县东北。 太康地记云： 涂山，古当涂国。 应劭曰 禹所娶涂山侯国 ，即此也。旧有当涂县，晋安帝立马头郡，北齐因之，隋改为涂山县。今废。）鲁成公时，叔孙侨如会吴於锺离。昭公时，楚子为舟师以略吴疆，吴遂灭巢及锺离而还。楚平王时，吴之边邑卑梁女子，与楚边邑锺离小僮争桑，两家交怒相攻，遂灭卑梁人。卑梁大夫怒，发邑兵攻锺离。楚王闻之，怒，发国兵灭卑梁。吴王大怒，亦发兵，使公子光攻楚，遂灭锺离、居巢，楚恐而城郢。则锺离互为吴、楚之边邑。战国时属楚。秦属九江郡，二汉因之。晋初属淮南郡，后侨置徐州；安帝时，置锺离郡。宋齐因之，兼置徐州，（领郡理於此。）亦为重镇。（明帝时，频为后魏攻围，徐州刺史萧惠休、萧坦守，不下而退。）梁因之。北齐改锺离郡为西楚州。隋改曰濠州，（因濠水为名。濠音豪。）炀帝复置锺离郡。大唐武德八年，为濠州，或为锺离郡。领县三：
锺离（汉旧县。县东四里有古锺离城，即鲁昭公四年楚城锺离，至二十四年为吴所灭是也。又县东一里有废小东城，宋书云：泰始二年，筑之，以镇濠口。又郡东有公路城，即袁术所筑。有梁荆山堰城，在郡城西百一十二里。梁武帝天监十三年，魏降人王足陈计，求堰淮水以灌寿阳，足引北方童谣曰： 荆山为上格，浮山为下格，潼泡为激沟，并灌钜野泽。 潼音同。泡，浦包反。武帝遂发徐扬人，率二十户取五丁以筑之。令太子右卫率康绚护堰之作，役人及战士，有众二十万。於锺离南起浮山，北抵巉石，依岸以筑土，合脊於中流。至十四年四月，堰将合，淮水漂疾，辄复决溃，众患之。或谓江淮多有蛟龙，能飞风雨，决坏崖岸。其性恶铁，因是引东西二冶故铁器，大则釜鬲，小则鋘锄，数千万斤，沈於堰所，犹不能合。乃伐树为井幹，填以巨石，加土其上。缘淮百里内，冈陵木石，无巨细必尽。负担者肩上皆穿，夏日疾疫，死者相枕，蝇虫昼夜声相合。是冬又寒甚，淮泗尽冻，死亡者十七八。十五年四月，堰乃成。其长九里，下阔百四十丈，上广四十五丈，高三十丈，深十九丈五尺。夹之以隄，并树杞柳。军人安堵，列居於上。其水清洁。俯视居人坟墓，了然皆在其下。或人谓绚曰： 四渎，天所以节宣其气，不可久塞。 而水之所及，夹淮方数百里地。魏寿阳城戌，移顿於八公山。此南居人，散就冈垄。至秋八月，淮水暴长，堰果悉坏决，奔流於海。有濠水，即庄、惠观鱼之处。）
定远（汉曲阳县，在淮曲之阳，故名之，其故城在今县西。又有秦汉东城县，在今县东南，逐项羽之处，梁置临濠郡。有古阴陵城，即项羽奔至阴陵失道之所，王莽改为阳陵。）
招义（汉淮陵县也，宋侨置济阴郡於此。）
○寿春郡
（东至锺离郡二百二十里。南至同安郡八百里。西至汝阴郡二百五十八里。北至汝阴郡下蔡县二百九里。东南到庐江郡三百里。西南到弋阳郡四百六十三里。西北到汝阴郡二百五十八里。东北到锺离郡二百二十里。去西京二千一百一十九里，去东京千三百九十里。户二万九千七百十七，口十五万三千一百九十二。）
寿州（今理寿春县。）战国时楚地。秦兵击楚，楚考烈王东徙都寿春，命曰郢，即此地也。（今郡罗城，即考烈王所筑。今郡子城，即宋武帝所筑。）秦灭楚，虏王负刍，其地为九江郡。（江自庐江分为九道。）后项羽封英布为九江王，都六，即此也。汉高帝更名淮南国，武帝复为九江郡。后汉因之，兼置扬州。（领郡六，理於此。袁术为曹公所击败，奔九江，后遂僣号，以九江太守为淮南尹。）魏曰淮南郡，仍旧扬州，为重镇。（毌丘俭、诸葛诞为刺史，皆镇於此。）三国时，江淮为战争之地，其閒数百里，无复人居。晋平吴，其人各还本故，复立为淮南郡，兼置扬州。（领郡十八，理於此。其后中原乱，胡寇屡南侵，又以苏峻、祖约之乱，淮南人渡江者转多，乃於江南侨立淮南郡及当涂、逡遒等县。逡七循反。遒音秋。）东晋亦为重镇。（明帝时，祖约屯守，后陷石勒。季龙死后，复理之。今郡西十五里，即谢玄破苻融之处。晋伏滔云： 彼寿春者，南引汝颍之利，东连三吴之富。北接梁宋，平涂不过七百；西接陈许，水陆不出千里。外有江湖之阻，内保淮、淝之固。龙泉之陂，良田万顷；舒六之贡，利尽蛮越也。 ）宋属淮南郡。（初，晋元帝永昌中，荆河州刺史祖约镇於此，后或理江北，或理江南，无定所也。至宋义熙十二年，刘义庆又镇此，以抚边荒，捍御疆埸。）齐因之，兼置荆河州，（领郡理於此。）为重镇。（齐高帝初，遣垣崇祖镇寿阳，谓之曰： 我新有天下，后魏必送刘昶为辞。寿春贼之所冲，深为之备。 俄而魏大将军王肃送刘昶，兵二十万掩至而败还。）后魏曰扬州。（萧齐东昏永元初，守将裴叔业，以城叛降后魏。）梁置南荆河州。（武帝普通七年克之，擒魏将李宪，寻改为南荆河州。）后周曰扬州。隋文帝改曰寿州，炀帝初，复为郡。大唐为寿州，或为寿春郡。领县五。
寿春（汉旧县。东晋以郑皇后讳，改为寿阳，宜春曰宜阳，富春曰富阳，凡名 春 ，悉改之。今县东四十馀里，宋殷琰筑四垒於此。此郡在齐梁閒有淮南、梁郡、北谯、汝阴等郡，隋初并废。有八公山。）
安丰（春秋时六国，昔皋繇所封，葬於此。有汉六安郡故城在南。梁置陈留、安丰二郡。有芍陂，楚孙叔敖所起，崔寔月令曰 叔敖作期思陂 ，即此。后汉王景为庐江太守，重修起之，境内丰给。其陂径百里，灌田万顷。齐梁帝立屯田，无复输运。芍音鹊。）
霍丘（汉松滋县。梁置安丰郡，即今县城。魏毌丘俭败，安丰津都尉部人斩之，即城北津是也。）
盛唐（汉霍山县，天宝中改焉。晋永和中，谢尚镇马头城，即今县北也。）
霍山（天宝中，割盛唐县置，汉潜县是也。）
○永阳郡
（东至广陵郡三百里。南至历阳郡一百九十八里。西至锺离郡二百六十里。北至淮阴郡一百六十二里。东南到历阳郡乌江县一百六十一里。西南到庐江郡慎县界一百六十二里。西北到锺离郡一百二十六里。东北到淮阴郡盱眙县二百四十四里。去西京二千五百六十四里，去东京千五百八十七里。户二万六千二百一十一，口十四万一千二百二十七。）
滁州（今理清流县。）战国时属楚。秦及二汉，九江郡之地。晋属淮南郡。宋属新昌郡。齐置南谯郡。梁属南谯州。梁末属北齐，兼置新昌郡，又徙南谯州於新昌，即今郡是也。隋初废新昌郡，改南谯为滁州；炀帝初州废，并其地入江都郡。大唐复置滁州，或为永阳郡。领县三：
清流（汉全椒县地。旧曰顿丘，隋改名。）
全椒（汉旧县也。梁置北谯郡，北齐改为临滁郡，后周复曰北谯。隋为滁县，大业初为全椒。有汉阜陵县故城，在今县之南也。）
永阳
○历阳郡
（东至宣城郡二百五十六里。南至宣城郡二百五十六里。西至庐江郡二百九十五里。北至永阳郡一百九十八里。东南到宣城郡二百五十六里。西南到庐江郡三百八十五里。西北到庐江郡三百二十三里。东北到广陵郡三百六十里。去西京二千六百五十二里，去东京千八百一十里。户二万二千一百三十二，口十一万六千一十六。）
和州（今理历阳县。）战国时楚地。秦属九江郡。二汉因之，汉末兼置扬州。（领郡六。自寿春徙理於此。）吴为重镇。（建安十七年，筑濡须坞，吕蒙、周泰皆为守将。二十一年，曹公自来攻围。吴黄武二年，魏军又攻，不拔。）晋为淮南郡地，东晋为历阳郡。宋因之，兼置南荆河州。（领郡十三，理於此。）齐梁并因之。梁末属北齐，置和州及历阳郡。隋炀帝初州废，而历阳郡如故。大唐复为和州，或为历阳郡。领县三：
历阳（汉旧县。后汉扬州刺史所理。西南百八十里有濡须水，孙权筑坞於此，以拒曹公。）
乌江（本乌江亭，汉东城县也。梁置江都郡，北齐改为密江郡，陈改为临江郡，后周改为乌江郡，隋为乌江县。）
含山
○庐江郡
（东至历阳郡二百九十五里。南至同安郡四百里。西至寿春郡界二百一十五里。北至锺离郡三百三十里。东南到栅口三百八十四里。西南到同安郡四百七十六里。西北到寿春郡三百里。东北到永阳郡全椒县一百四十五里。去西京二千三百八十七里，去东京千五百六十九里。户三万八千三百二十九，口十七万七千九百三十四。）
庐州（今理合肥县。）古庐子国也。春秋舒国之地。昔成汤放桀，芮伯命巢，左传曰 自庐以往 ，又云 徐人取舒 ，（舒国，今舒城县。）皆此地也。战国时属楚地。秦属九江郡。汉为九江、庐江二郡，后汉亦然。魏为重镇，（建安二十年，张辽守之。吴主孙权率十万众攻围，辽以八百人破之。）明帝时，以满宠都督扬州诸军，镇於此。（满宠上表，请合肥县西北三十里，有奇险可依，更立城名新城。吴主孙权自出，欲围新城，以其远水，积二十日，不敢下船而退。后诸葛恪围新城，亦不克。）晋为淮南、庐江二郡地。梁置汝阴郡及南荆河州，寻改为合州，为重镇。隋初改为庐江州，炀帝初州废，置庐江郡。大唐为庐州，或为庐江郡。领县五：
合肥（汉旧县，故城在北。夏水出城父东南，至此与肥水合，故曰合肥。有濡须水。梁曰汝阴县。北齐分置北陈郡。古巢湖在今县东南。）
慎（汉逡遒县故城在东南。魏置平梁郡。）
巢（汉居巢县也。古巢伯之国。汤放桀於南巢，即此也。曹公末年，使夏侯惇屯於此。楚范增墓在县东。）
庐江（梁置相州。汉龙舒县故城在西。故汉庐江郡亦在此。）
舒城（古舒国也。）
○同安郡
（东至宣城郡八百五十里。南至浔阳郡五百七十二里。西至蕲春郡四百里。北至庐江郡四百里。东南到浔阳郡五百七十二里。西南到蕲春郡三百七十二里。西北到寿春郡八百里。东北到庐江郡四百七十六里。去西京二千八百六十一里，去东京千八百九十三里。户三万五千五百二十四，口十六万一千四十。）
舒州（今理怀宁县。）古皖国也，（春秋时有皖国。史记曰，皖，夏姓，皋繇之后。皖音患。）亦舒国之地。（舒国说在庐江郡。）战国时属楚。秦属九江郡。二汉属庐江郡。献帝时，吴克皖城，遂为重镇。（赤乌四年，诸葛恪屯之。）晋安帝置晋熙郡，宋齐皆因之。梁置荆河州，后改为晋州。北齐改曰江州。陈又曰晋州。隋初曰熙州，炀帝置同安郡。大唐为舒州，或为同安郡。领县五：
怀宁（汉皖县。有灊山，一名天柱山。有皖水。灊音潜。）
宿松（汉皖县地。梁置高塘。有雷水。江水自鄂陵分为九派，会於此县界洲上，三百馀里合流，谓之九江口。东得武林洲，即桑落洲之下尾。）
望江（汉皖县地。晋大雷戍在此。陈置大雷郡。）
太湖（汉皖县地。隋曰晋熙。）
桐城
○蕲春郡
（东至同安郡四百里。南至江夏郡永兴县界四百二十里。西至齐安郡二百三十里。北至寿春郡霍丘县界四百五十里。东南到浔阳郡二百五十里。西南到江夏郡五百里。西北到弋阳郡殷城县界三百九十五里。东北到同安郡三百七十二里。去西京二千五百六十里，去东京千八百二十四里。户二万五千六百二十，口十七万一百九十八。）
蕲州（今理蕲春县。）春秋以来皆楚地。秦属九江郡。二汉属江夏郡。吴为蕲春郡，晋省而属弋阳郡。北齐置雍州，后周改曰蕲州。隋炀帝初州废，置蕲春郡。大唐复为蕲州，或为蕲春郡。领县四：
蕲春（汉旧县。北齐置齐昌郡。）
黄梅（汉蕲春县地。有黄梅山。宋置南新蔡郡。隋以为黄梅县。）
蕲水（有蕲水也。）
广济（蔡山出大龟，尚书云 九江纳锡大龟 ，即此。）
○弋阳郡
（东至寿春郡霍丘县界二百一十里。南至齐安郡三百五十里。西至义阳郡二百二十里。北至汝南郡褒信县，淮水中流分界六十七里。东南到寿春郡霍山县界三百二十八里。西南到齐安郡三百五十里。西北到义阳郡二百四十七里。东北到寿春郡四百六十三里。去西京一千八百六十五里，去东京九百七十五里。户三万七百七十，口十四万七千二百二十九。）
光州（今理定城县。）春秋时黄国也，亦弦国之地。（鲁僖公五年，楚人灭弦。弦在弋阳轪县。轪，徒计反。）秦属九江郡。二汉属汝南、江夏二郡。魏分置弋阳郡，晋、宋、齐皆因之。梁末，置光州。后魏置弋阳郡。北齐为南郢州。后周为淮南郡。隋炀帝初，为弋阳郡。大唐为光州，或为弋阳郡。领县五：
定城（春秋黄国也。汉有弋阳县，故城在今县西。）
光山（春秋弦国之地。汉西阳县也。晋为光城县。）
固始（春秋时寝县。寝或为沈。楚封孙叔敖之子在此。有叔敖祠。北齐置北建州，寻废州，置新蔡郡。后周置澮州。）
仙居（汉轪县也。今县北四十里，有古轪县城。今县东有弦亭。）
殷城（汉期思县地。梁以项城为殷城，以镇流人。大苏山，在今县东南四十里，出石斛。）
○宣城郡
（东至吴兴郡三百八十七里。南至新安郡三百八十三里。西至庐江郡六百四十三里。北至丹阳郡四百五十里。东南到馀杭郡四百九十六里。西南到浔阳郡一千八里。西北到历阳郡二百五十六里。东北到晋陵郡五百里。去西京二千九百五十里，去东京二千四百二十里。户十一万七千一百九十五，口八十七万九千四百四十四。）
宣州（今理宣城县。）春秋时属吴，后属越，越灭属楚。秦属障郡。二汉为丹阳郡。吴为重镇。（孙皓时，以何植为牛渚督。晋师来伐，遣王浑向牛渚。）晋武帝分置宣城郡。（丹阳郡移於建康是也。）宋齐梁陈皆因之。陈以为重镇。隋平陈，郡废，置宣州；炀帝改为宣城郡。大唐为宣州，或为宣城郡。领县十：
宣城（汉宛陵县。有敬亭山。）
当涂（有芜湖。牛渚圻亦谓之采石，险固可守处。姑熟浦。汉芜湖县故城在今县东南。隋平陈，韩擒虎袭陷之，遂灭陈。今县城即晋姑熟城也。又于湖故城在县南。）
泾（汉旧县，故城在今县东，有泾水、陵阳山。）
溧水（水名。）
溧阳（汉旧县，伍子胥奔吴，乞食，即此。有溧水也。）
南陵（汉宣城县故城在东。又有汉当涂县故城，在东南。梁置南陵郡，陈置北江州。有战鸟圻，孤在江中，本名孤圻，昔晋桓温举兵东下，住此。圻中宵鸟惊，温谓官军围之，既而定，群鸟惊噪，俗因曰战鸟。有鹊洲，左传云 昭公五年，楚败吴於鹊岸 ，即此也。）
绥安（梁末置大梁郡，又改为陈留郡。有汉广德故城。）
宁国
太平
青阳
○秋浦郡
（东至……南至……西至……北至……东南到……西南到……西北到……东北到……去西京去东京……户一万九千……口八万七千九百六十七。）
池州（今理秋浦县，分宣州置。）历代土地与宣州同。领县四：
青阳
秋浦
至德
石埭